- Pii Beetihi
- <
- 5
- >

7 apinyihi ko tii &lt;β&gt;
5
(Pwahamii tii: Pii Beetihi 5―7; Pii Beetihi 8.1−5)
E tehi a tii wo pa Nahi Muto
1 5.1 Ésaïe 29.11; Ézékiel 2.9−10É alihi a tii na capuhi, na e pé ne ha a in ne pwo juin wo pana e ko tebwo pwo a atebwo he daame. Pwo a atii he ni piduaa a tii naa. Ke pwo ni apinyihi kon na 7*5.1 Ni apinyihi kon na 7—Pwomangihi ehi ko duhi bougie (cire de bougie). Ke wo pa apwotii, ke e pwo ni inen ko a bougie.. 2 Ke é ali pa céiu *âcélo na te junihe pwojunuun, ke e toii da pie: «Woo celi jan ne kon me e tuwo ni apinyihi, ke me e pale a tii ce?»
3 Kehe icehi ana te tice pace apulie celi jan ne kon me e tuwo, ke me e pale ali tii, me e alihi. Te tice jeda he miiden, ke éni pwo bwohemwo, ke é haahi a bwohemwo. 4 Ke é te junihe é kuti, ko ana te tice pace céiu apulie celi jan ne kon me e tuwo.
5 5.5 Genèse 49.9; Ésaïe 11.1,10; Pii Beetihi 22.16Ke e pii tong wo pa céiu béé lépwoli ukéiu pie: «Go nemwo é! Be te pwo pa céiu apulie na jan ne kon me e tuwo ni apinyihi na 7 naa, ke me e pale a tii. Be wo [pana lé pii kon pie] pa Liô mu ha a pwomwoiu *Juda, pa apulie mu ha a pwomwoiu te pa daame *Davita, ke e caa piwéden, ke e bo tuwo ni 7 apinyihi naa, me e tehi a tii.»
Jan ne ko pa Nahi Muto
6 5.6 Zakari 4.10; Ioane 1.36; Pii Beetihi 13.8Ke nebwén, ke é ali pa *Nahi Muto, na e ko cuwo ânebuhe a atebwo te Padaame, ha awieme ni âcélo na paa jélé, na lé pwohewii ni wota, me lépwoli ukéiu. Ke pwohewiin heme taunueng me *pwoâpwailo kon. Ke 7 ni gi ten, ke 7 ni naamiin. Ni naamiin, ke a *Jenen Iitihi†5.6 Jenen Iitihi—Grek: 7 jenen. Omehi 2e note ko 1.4. [na pwohewii ni 7 jenen ne ha a bwo hején nang] na e neeng opé wo Padué ne pwo a bwohemwo ati.
7 Ke e âbé wo pali Nahi Muto, ke e pé ali tii mu ha a in ne pwo jui pali e tebwo pwo ali atebwo he daame. 8 5.8 Psaume 141.2; Pii Beetihi 8.3−4Ke lé tai miibule, ke tidihi jililé he pwahamiin wo lépwoli âcélo li paa jélé, me lépwoli 24 ukéiu, ke lé pipaunueng. Ke te pipétaa lépwoli 24 ukéiu ni gitar‡5.8 Gitar—Grek: Cithare, Lyre, Harpe. telé, me ni mwotabe mwani megele, na oba ko tabe ûde. Be anaa, ke ni pwopwoiitihi te ni apulie te Padué. 9 5.9 Psaume 33.3, 40.4, 96.1, 98.1Ke lé pwo a céiu nyebi na mwo coho, ke lé pii pie:
«Wogo na jan ne kom
me go pé a tii,
me go tuwo ni apinyihi kon.
Be caa wogo pa âpwailo,
ke lé taunuko.
Tée a cewéhem me de ni apulie:
ati he ni pwomwoiu,
me ati he ni pati apulie
mu he ni amu ati,
me ati ni bele.
Ke go pwo me lé bele te Padué.
10 5.10 Exode 19.6; Ésaïe 61.6; Pii Beetihi 1.6, 20.6Ke go pwo me lé nahi
a Mwametau ten,
ke me lé pipwoeabwé ten.
Lé bo pihuôhi ni apulie
pwo bwohemwo!»
11 5.11 Daniel 7.10; Ébéru 12.22Ke é alecehen, ke é alihi, ke é téne ni âcélo, na te junihe hiwon jélé, na pwocoon me nye pinelé, na lé tai cuwo aujenihi a atebwo he daame: Lé cuwo ânebun ne ni âcélo na paa jélé, ke lé cuwo lang wo lépwoli ukéiu, ke lé panebwénihi ne ni âcélo naa. 12 Ke lé te junihe toii da wo lépwo âcélo, na lé pwonyebi pie:
«Pipaunu pa Nahi Muto,
pali lé taunueng!
Be eten ni pipwojunuun,
me ni wâé ten,
me a temehinaado ten.
Pwo niihen ko a wâé ten.
Jan me pietieng da!»
13 Ke é téne ni pwocihe te ati ni naado na e pwo wo Padué ne jeda he miiden, ke éni pwo bwohemwo, ke é he jié, ke é haahi a bwohemwo. Ke lé tai pwonyebi, me pii pie:
«Me nye pipaunu
pana e tebwo pwo a atebwo,
me pa Nahi Muto!
Nye pipwoun delu dieli mwo!
Pwo *a wâé telu,
me a niihelu dieli mwo!»
14 Ke lé pii wo lépwoli âcélo li paa jélé pie: «Amen! Wâé heme wonaa!» Ke lé tai miibule ke tidihi jililé wo lépwoli 24 ukéiu, ke lé pipaunulu.

- Pii Beetihi
- <
- 5
- >

5:1 5.1 Ésaïe 29.11; Ézékiel 2.9−10

*5:1 5.1 Ni apinyihi kon na 7—Pwomangihi ehi ko duhi bougie (cire de bougie). Ke wo pa apwotii, ke e pwo ni inen ko a bougie.

5:5 5.5 Genèse 49.9; Ésaïe 11.1,10; Pii Beetihi 22.16

5:6 5.6 Zakari 4.10; Ioane 1.36; Pii Beetihi 13.8

†5:6 5.6 Jenen Iitihi—Grek: 7 jenen. Omehi 2e note ko 1.4.

5:8 5.8 Psaume 141.2; Pii Beetihi 8.3−4

‡5:8 5.8 Gitar—Grek: Cithare, Lyre, Harpe.

5:9 5.9 Psaume 33.3, 40.4, 96.1, 98.1

5:10 5.10 Exode 19.6; Ésaïe 61.6; Pii Beetihi 1.6, 20.6

5:11 5.11 Daniel 7.10; Ébéru 12.22

© 2017-2018 WBT