- Pii Beetihi
- <
- 16
- >

16
1 É alecehen, ke é téne a pwocihe na ubwo, na e âbé mu ha ali *mwaiitihi, na e pii te lépwoli 7 *âcélo pie: «Geé â céihi ole pwo bwohemwo ni 7 mwotabe ko a okéé te Padué.»
1 &lt;ε&gt; Ni tongo
2 16.2 Exode 9.10; Pii Beetihi 13.12−17E ân wo pa bécéiuhe âcélo, ke e céihi ole pwo bwohemwo a mwotabe ten. Ke e te tuie kuti ni tongo na te junihe ta ke mwiihi, ne ko nina e kolé a ine pa iténaado, me pipaunuhi a démen.
2 &lt;ε&gt; A jié na megele
3 16.3−4 Exode 7.17−21Ke e âbé wo pa béalohe âcélo, ke e céihi a mwotabe ten ne he jié. Ke te bitehi kuti a jié, ke megele tooli, pwohewii a cewéhe pa apulie na e caa mele. Ke lé te tai mele ati ni naado na lé mu he jié.
3 &lt;ε&gt; A éémwa na megele
4 Ke e âbé wo pa béciéhe âcélo, ke e céihi a mwotabe ten, ne he ni éémwa, me ni acaamatabe; ke te cewéle kuti. 5 Ke é téne pa céiu âcélo, na e pihuôhi ati ni tabe, he e pii te Padué pie:
«Te wogo cehi
pana go mwomwon!
Be wogo jenaa,
ke wogo ânebun!
Wogo pana go iitihi.
Mwomwon ke juuju
a bwo tautilé tem.
6 [Be lé pwo ana ta]:
Lé pwo me tée
a cewéhe a bele tem
me ni péroféta tem.
Ke go te paûdulé mwo
ko a cewéle,
beme a cuhinaado telé!»
7 16.7 Psaume 19.10; Pii Beetihi 15.3Ke é téne mwo a pwocihe na e âbé mu pwo ali *apwoâpwailo, na e pii pie:
«Éa, go Padaame,
Padué na pwojunuun
ne ko ati ni naado:
Be juuju, ke mwomwon
ati ni tautinaado tem!»
4 &lt;ε&gt; A éle
8 Ke e âbé wo pa bépaahe âcélo, ke e céihi a mwotabe ten ne pwo a téale. A téale, ke e hegi a junuun me e éle ni apulie ko a miû kon. 9 16.9 Pii Beetihi 9.20−21Ke te junihe éle kuti ni apulie ko a éle na te junihe pwo niihen. Ke lé pii me ta a nii Padué na pwojunuun, na e ne ni apwohi naa. Kehe time lé uce pitaatééhi ni mulihelé, ke time uce nimelé me lé temehi a bwo ubwo Padué.
5 &lt;ε&gt; A bwén
10 16.10 Exode 10.22; Ésaïe 8.21−22Ke e âbé wo pa bénim he ni âcélo, ke e céihi a mwotabe ten, ne pwo a atebwo te pa iténaado. Ke a bwén, ke e tawii a mwametau te pali iténaado. Ke lé piwii ni upehelé ne ni apulie, ko ni bwo picani telé. 11 Ke lé pii me ta Padué he miiden, watihen ni bwo picani telé, me ni ahinaado kolé, kehe time lé uce pininim me lé cuwo koja ni ta pwo telé.
6 &lt;ε&gt; Meiu a éémwa Eufrate
12 16.12 Ésaïe 11.15Ke e âbé wo pa bé6 he ni âcélo, ke e céihi a mwotabe ten ne ha a éémwa ubwo Eufrate, ke te ju meiu kuti ali éémwa. Beme o bo a pwaadeni lépwo daame na lé bo âbé mu ha a duaan na e taa tuie hen a téale.
13 Ke é alecehen, ke é alihi ni duéé na cié jélé, pwohewii ni gérénuen*16.13 Gérénuen—Wieli a ocine ko a pwooti te lépwo duéé na mwiihi.. Ke lé wie mu pwo a dragon, ke é mu pwo pa iténaado, ke é mu pwo pa péroféta agele†16.13 Pa péroféta agele—Tabuhi mu ko a niide a tii ce, ke a béalohe wota, na e taa tuie mu he pule (13.11−15), ke a niin pie, pa péroféta agele (omehi 19.20; 20.10)..
14 16.14 Pii Beetihi 19.19Be e nelé bé wo *Caatana, beme lé pwo ni *inenaado na pwojunuun. Lé â too ni daame ati pwo bwohemwo, be nimelé me lé neibulé, ne ko a pa he a tan ubwo te Padué na te junihe pwojunuun.
15 16.15 Mataio 24.43−44; Pii Beetihi 3.3E pii wo Padaame pie: «É bo mwojuia mwobé‡16.15 É bo mwojuia mwobé—A bénebwéne bwo tuiebé te Iésu. [ke é o patéetikewé] pwohewii pa abune [he bwén]. Ke *adéi pana time e uce pule, ke e te cile ni epwénen ne cebwon, beme time e o uce engen heme te tice naamuun, ke me time o uce tanim nang, heme lé alieng ne ni apulie.»
16 16.16 Zakari 12.11Wo lépwoli duéé, ke lé taineibu ni daame pwo bwohemwo, ne ha a duaan na pii kon he pwo *ébéru pie Armaguédon.
7 &lt;ε&gt; Penem a bwohemwo
17 Ke e âbé wo pa bé7 he ni âcélo, ke e céihi a mwotabe ten nge ko miiden. Ke é téne a pwocihe na ubwo na e âbé mu pwo a atebwo te Padué, ne ha a mwaiitihi, na e toii da pie: «Caa tai cuwo ati!»
18 16.18 Pii Beetihi 4.5, 8.5Ke ilehi, ke pwo ni pwocihe, ke e huu wo tikekele, ke pwo a penem bwohemwo, na te junihe pwo niihen. Tabuhi he pwo ni apulie pwo bwohemwo, ke time genye uce téele alihi ace penem bwohemwo celi wonaa. 19 16.19 Pii Beetihi 14.10Ke tanahi ni pwomwo ubwo ne pwo bwohemwo. Ke pipii me cié mu ko a pwomwo na junihe ubwo§16.19 Pwomwo… Wieli Babulona (ocine ko Rome. Omehi a note ko Pii Beetihi 17.1), ai wieli Iérusaléma.. Ke time e uce neuhi *Babulona wo Padué, ke e pwo me e ûdu ha a mwotabe na oba ko tabe megele ko a okéé ten na ubwo.
20 16.20 Pii Beetihi 6.14Ke tieden ati ni één, ke caa time nye uce alihi ni juwole. 21 16.21 Exode 9.23−24; Pii Beetihi 11.19Ke lé te tupwo kuti mu he miiden ni aceute na pwo 40 kilo, na bwala. Ke lé tanahi ni apulie. Ke lé pii me ta Padué, watihen a apwohi na ubwo ko a ute na bwala. Be te junihe ubwo a apwohi naa.

- Pii Beetihi
- <
- 16
- >

16:2 16.2 Exode 9.10; Pii Beetihi 13.12−17

16:3 16.3−4 Exode 7.17−21

16:7 16.7 Psaume 19.10; Pii Beetihi 15.3

16:9 16.9 Pii Beetihi 9.20−21

16:10 16.10 Exode 10.22; Ésaïe 8.21−22

16:12 16.12 Ésaïe 11.15

*16:13 16.13 Gérénuen—Wieli a ocine ko a pwooti te lépwo duéé na mwiihi.

†16:13 16.13 Pa péroféta agele—Tabuhi mu ko a niide a tii ce, ke a béalohe wota, na e taa tuie mu he pule (13.11−15), ke a niin pie, pa péroféta agele (omehi 19.20; 20.10).

16:14 16.14 Pii Beetihi 19.19

16:15 16.15 Mataio 24.43−44; Pii Beetihi 3.3

‡16:15 16.15 É bo mwojuia mwobé—A bénebwéne bwo tuiebé te Iésu.

16:16 16.16 Zakari 12.11

16:18 16.18 Pii Beetihi 4.5, 8.5

16:19 16.19 Pii Beetihi 14.10

§16:19 16.19 Pwomwo… Wieli Babulona (ocine ko Rome. Omehi a note ko Pii Beetihi 17.1), ai wieli Iérusaléma.

16:20 16.20 Pii Beetihi 6.14

16:21 16.21 Exode 9.23−24; Pii Beetihi 11.19

© 2017-2018 WBT