- Apostolo
- <
- 22
- >

22
1 Ke e pii wo Paulo pie: «Lépwo âjiénung me lépwo caa, geé téne ana me é pii tewé ni, beme é pipwopaing.»
2 Ke me lé téne he e pacihelé he pwo patilé, ke bwo te junihe tice patilé kuti.
Woéo ke pa ju Juif
Ke e pii wo Paulo pie: 3 22.3 Apostolo 5.34«Woéo ke pa *Juif. É pituie ne Tarse ha a province Silisi, kehe icehi ana picileéo ne éni *Iérusaléma. Ke wo Gamaliel*22.3 Gamaliel—Pa apulie na piubwo nang ne pele ni caa te cémun ko patén. Omehi Apostolo 5.34. na e pacémuniéo. Ke e picaa tong ehi ni patén de ni watihenye. Pana é ûmiê me de Padué pwohewiikewé ati jenaa. 4 22.4 Apostolo 8.3É pwotahi, me pwo me taunu ni béén na lé âcéi Padaame Iésu. Ke é pwo me imwi ni aiu me ni toomwo mwo, ke é tahilé ne he karépu.
5 «Jan me lé pajuujuéo wo pa *daame he lépwo apwoâpwailo me ni *mwohuô. Be é hegi kojalé ni tii, beme é ne te ni âjiénenye, ni Juif na lé mu Damas. Ni tii naa, ke lé ne mwomwon dong, me é â lang, me é â imwi nina lé céihi ne ko Iésu, ke me é péélé bé ne Iérusaléma beme lé pwocuhinaado.»
E piuti a pwoto te Padaame
6 «Kehe icehi ana me é ko â he pwaaden, he teko ju goahen ehi, he é ko âmwonuhi Damas, ke e te âbé kuti mu jeda he miiden a pwéélang na te junihe ubwo, ke e pwoeihiéo. 7 Ke é te tupwo kuti ne pwo bwohemwo. Ke é téne a pwocihe na e pii pie: “Saulo, Saulo, é ko ade na go pwotahi ne kong?”
8 «Ke é hegi ne ten pie: “Wogo, ke woo, go pa daame?”
«Ke e hegi ne tong pie: “Woéo Iésu mu Nazaret, pana go ko pwotahi ne kong.”
9 «Lé te alihi a pwéélang wo lépwona lé âcéing, kehe icehi ana time lé uce téne a pwocihe te pana e paciheéo.
10 «Ke é pii pie: “Padaame, ade aceli me é pwo?” Ke e hegi ne tong wo Padaame pie: “Go cuwoda, ke go â Damas, be o bo pii tem nelang aceli me go pwo.”
11 «Ke me é niê, ke caa time é alikenye. Ke lé bwo te ju pétaa ko ing ne ni bééng, ke lé pééo nge Damas.
12 «Ke pwo pa céiu apulie lang, na pii kon pie Ananias. Wo panaa, ke pa apulie na e te junihe pipwoiipieng me âcehi ni *patén de Moosé. Ke lé te junihe piwâéeng ati ne ni Juif na lé mu Damas. 13 Ke e âbé beniéo wo panaa, ke e pii tong pie: “Saulo, pa acéihi bééng, go niê mwo!”
«Ke é caa te ju niê ehi mwo, ke é alieng. 14 Ke e pii tong pie: “E caa pipégaliko wo Padué he ni watihenye, beme go temehi ana nimen kon, beme go ali Pana e mwomwon, wo Iésu, ke me go téne a patin heme e cihe tem. 15 Be go bo pa apé na a juuju ten, ne pele ni apulie ati, ko ni naado na go alihi me téne. 16 Ke é jenaa, ke he ade aceli go ucéihi? Go cuwoda me puuko. Ke go pwoiitihi te Padaame†22.16 Go pwoiitihi te Padaame—Grek: Go pwoiitihi ne he niin., beme e pineuhi ni ta pwo tem.”»
Â céii lépwona time uce lépwo Juif
17 «Ke é alecehen, ke é caa mwojuia mwo ne Iérusaléma. Ke é ha a céiu tan, he é mwo ko pwoiitihi ne *huâ iitihi, ke e pihabwiieng dong ne ha a jenung wo Padaame, ke é alieng. 18 22.18 Apostolo 9.29−30Ke e pii tong pie: “Go piepin, ke go wie epin mu Iérusaléma, be o time lé uce hegi a bwo pajuujuéo tem ne ni apulie éni.”
19 22.19 Apostolo 8.3, 26.9−11«Ke é hegi ne ten pie: “Padaame, lé te temehi pie é â he ni *mwotapitihi, ke é pwo me imwi nina lé céihi ne kom. Ke é pwo me ahilé, ke é nelé da he karépu. 20 22.20 Apostolo 8.1Ke é he taunu Étienne, pa eabwé tem, ke é te mu lang mwo. Be woéo pa céiu na é te picani telé ne ko a bwo niimihinaado telé, ke é wéihi mwo ni epwéne lépwona lé taunueng.”
21 22.21 Apostolo 9.15«Kehe icehi ana e pii tong wo Padaame pie: “Go wie [mu Iérusaléma] be é bo neko nge, he na e éité lang, pele nina time uce ni Juif.”»
Pwo me lé ahieng lépwo coda
22 Lé tabemi Paulo die lang ne ni Juif, kehe icehi ana me e pii pie e â céii nina time uce ni Juif, [ke lé te okéé kuti] ke lé toii da pie: «Taunueng! Be time uce jan me e mulie!» 23 Ke lé te wiikau kuti, ke lé céi taabwon ni epwénelé, ke lé pwo muu pule‡22.23 Céi taabwon ni epwénelé… Lé wonaa heme lé okéé. Lé niimihi pie, e pii wo Paulo pie: «E tahi taabwoni lépwo Juif wo Padué, ke e pipégali ni béé bele.».
24 Wo pa apihuô te ni coda roma, ke e pwo me lé pé da Paulo he mwocoda, beme tatieng ko bwaliiwota§22.24 Bwaliiwota—Te junihe ta, be pwo mehi ni duuwota, beme céi ni éé apulie (chair)., beme e pii telé ace watihen me lé uu [ke me lé okéé ne kon] ne ni Juif.
Woéo pa Roma
25 22.25 Apostolo 16.37Kehe icehi ana me lé cieeng beme lé tatieng, ke e pii wo Paulo te pa céiu caa te coda na e mu lang pie: «Kona te pwo mwomwon dewé me geé tati pana e mu ha a tii tewé, ni Roma, na mwo time uce tautieng?»
26 Ke [e téetihi] wo pali caa te coda he e téne anaa, ke e â paténe pa apihuô telé, pie: «Go pipwocile aceli me go pwo te pa apulie ce, be pa Roma!»
27 Ke e âbé too Paulo wo pali apihuô, ke e tahimwoeng pie: «Go paje, te wogo kuti ha a tii tenye ni Roma?»
«Éa.»
28 Ke e pii wo pali apihuô te ni coda pie: «Te junihe hiwon ni mwani na é ne beme é Roma!»
Ke e pii wo Paulo pie: «Woéo ke é he é pituie, ke é caa te Roma.»
29 22.29 Apostolo 16.38Ke me e téne anaa, ke te junihe mwotieng kuti. [Be iitihi] me lé cie pana e ha a tii telé. Ke lé te neeng kuti ne ni coda na lé pwo me lé tatieng, ke lé engen.
Paulo ne ânebuhe a mwohuô
30 Nime pa apihuô te ni coda me e temehi ace watihen me lé tééti Paulo ne ni Juif. Ke é ha acaama, ke e pihuôhi ne te ni *apwoâpwailo, me ati a mwohuô te ni Juif, pie me lé pipitilé. Ke me lé pipitilé, ke e te pwo me tuwo ni itihe toki ko Paulo, ke lé pééeng bé, ke lé neeng ha awiemelé.

- Apostolo
- <
- 22
- >

22:3 22.3 Apostolo 5.34

*22:3 22.3 Gamaliel—Pa apulie na piubwo nang ne pele ni caa te cémun ko patén. Omehi Apostolo 5.34.

22:4 22.4 Apostolo 8.3

†22:16 22.16 Go pwoiitihi te Padaame—Grek: Go pwoiitihi ne he niin.

22:18 22.18 Apostolo 9.29−30

22:19 22.19 Apostolo 8.3, 26.9−11

22:20 22.20 Apostolo 8.1

22:21 22.21 Apostolo 9.15

‡22:23 22.23 Céi taabwon ni epwénelé… Lé wonaa heme lé okéé. Lé niimihi pie, e pii wo Paulo pie: «E tahi taabwoni lépwo Juif wo Padué, ke e pipégali ni béé bele.»

§22:24 22.24 Bwaliiwota—Te junihe ta, be pwo mehi ni duuwota, beme céi ni éé apulie (chair).

22:25 22.25 Apostolo 16.37

22:29 22.29 Apostolo 16.38

© 2017-2018 WBT