- Tit
- <
- 3
- >

3
Geé hane me geé pwo ana wâé
1 3.1 Roma 13.1−7; 1 Pétéru 2.13−14Go paniimihi [te ni acéihi na élé pelem ne Krète] pie, me lé pwo me piwahin jélé ne ko ni daame, me ni apihuô, me ni gupéno, ke me lé piténedelé. Ke wâé heme lé te cuwo ko hane me lé pwo ni penem na wâé. 2 Lé nemwo pii me ta ce béé apulie. Ke lé nemwo pitaacunaado. Wâé heme lé pipwoiipilé, me bwala jélé, ke me lé pwo me piwahin jélé, ne ânebuhe ati ni apulie.
3 3.3 1 Korénit 6.11; Éféso 2.2, 5.8A juuju pie, é ha a benaamwon na mwo time celuimikenye, ke mwo te tice aceli nye temehi [ne ko Padué]. Ke muhi tenye me nye piténedeeng. Ke nye pipatupwokenye, beme nye piâ ité kojaeng. Ke wogenye ni *apenem tice ja kon ne ko nina te nimenye kon na ta, me ni pipwodéén hauli. Nye mulie ha a mulie na ta. Nye pitaaba. Ke pimuhi tenye konye. 4 Kehe icehi ana:
E habwii a bwo wâé nang
wo Padué pa *aceluimikenye,
be e pipwoééhenye.
5 3.5 Éféso 5.26; 2 Timoté 1.9E te celuimikenye cehi
ko a *pipwoééhe tice ja kon den,
kehe time uce wogenye,
na genye piceluimikenye
ko ni penem denye.
E ne me puukenye
ko a *Jenen Iitihi.
[E puu ni ta pwo tenye
mu he ni pwonimenye.]
E ne me nye âbeele cemwo,
ke e ne tenye a mulie
na mwo coho.
6 3.6 Apostolo 2.17−18E ne konye a Jenen Iitihi
mu ko Iésu Kériso,
pa aceluimikenye.
7 E ne me nye mwomwon
ne ânebuhen,
mu ko a pipwoééhe ten.
O mu konye a *mulie dieli mwo,
be e caa mi pii,
ke genye te céihi ne kon.
8 Weengaa a pwocihe na a juuju.
Necu ni picihe ko a pwoiitihi
Nimung go Tit me go mwoiu ko pii ninaa, te ati lépwo acéihi ne ko Padué. Be me wonaa, ke me lé te cuwo ko pwo ni penem na wâé. Ke me nina lé pwo, ke o wâé heme junaado ne te ni apulie ati. 9 3.9 2 Timoté 2.14,16Go pile ni jepule hauli ne ko ni nii ni watihenye: [ni bwo pipii delé ne ko a pwoiitihi]. Go cela ko ni pitaacunaado ko ni *patén de Moosé. Be ati ninaa, ke piticenaado ne kon, ke time uce ni naado na e picani tenye.
10 3.10 Mataio 18.15−17Hemepie pwo pace apulie celi e pwo me time lé uce piténelé ne ni acéihi, ke go cihe ten a bécéiuhen, ke a béalohen. [Ke mepie time e uce piténedeko] ke go neeng ité koja ni acéihi. 11 Be pa apulie na e wonaa, ke e caa padep koja a juuju. Ke e pwo ana ta, ke e te picieeng mwo.
Bénebwéne pwooti
12 3.12 Éféso 6.21−22; Kolosé 4.7−8É bo ne lé céiiko Artémas, ai wo Tichike. Ke mepie e tuie lé, ke go piepin ko âbé tooéo ne ha a pwomwo ubwo Nikopolis. Be nimung me é mu lang, ha a benaamwon ko ta-amu. 13 3.13 Apostolo 18.24; 1 Korénit 3.5−6, 16.12Ke go picani te Zénas pa avoka*3.13 Pa avoka—Avocat. Pa apipwopainye ne he mwotautinaado., me Apolos, ke geé piwâam ko a bwo engen delu kojakewé, beme o te tice celi tice telu. 14 3.14 Éféso 4.28Be me wonaa, ke ni acéihi béénye [ne Krète] ke me lé picaa a bwo pwo ne nina wâé, beme lé picani te nina tice telé. Be wâé heme pwo ce acehi ni penem delé.
Bépinelé
15 Ati ni acéihi na élé pelong, ke lé adéiko. Ke go pwobwocu te ni ju béénye ne ha a céihi, na élé lang.
Ke me e mu pelewé ati a pipwoééhe tice ja kon de Padué.
Adéikewé!

- Tit
- <
- 3
- >

3:1 3.1 Roma 13.1−7; 1 Pétéru 2.13−14

3:3 3.3 1 Korénit 6.11; Éféso 2.2, 5.8

3:5 3.5 Éféso 5.26; 2 Timoté 1.9

3:6 3.6 Apostolo 2.17−18

3:9 3.9 2 Timoté 2.14,16

3:10 3.10 Mataio 18.15−17

3:12 3.12 Éféso 6.21−22; Kolosé 4.7−8

3:13 3.13 Apostolo 18.24; 1 Korénit 3.5−6, 16.12

*3:13 3.13 Pa avoka—Avocat. Pa apipwopainye ne he mwotautinaado.

3:14 3.14 Éféso 4.28

© 2017-2018 WBT