- Mataio
- <
- 12
- >

12
Pa eapwihi a tan iitihi
Maréko 2.23−28; Luka 6.1−5
1 12.1 Deutéronome 23.26É ha a céiu *tan iitihi, ke lé [uti a pwaaden na e] pitahagéi ni apwoamu wo Iésu me lépwo acémun den. Ke mene lépwo acémun den, ke lé te pwo me tabwo ni ace blé, ke lé wii.
2 12.2 Exode 20.10Ke me lé alihi anaa wo lépwo *Farasaio, ke lé pii te Iésu pie: «Go alihi ana lé pwo ne ni acémun dem! Be a naado na iitihi, ha a *tan iitihi!»
3 12.3 1 Samuel 21.2−7Ke e hegi ne telé wo Iésu pie: «Kona time geé mu uce pine ne he ni tii iitihi ana e pwo wo pa daame *Davita? Be é ha a céiu tan, ke menelé, woélé me ni béén. 4 12.4 Lévitique 24.5−9Ke e taa ha a *mwaiitihi [na pwo ko mwaanu]. Ke e pé ni pwoloa na ne me de Padué, ke lé eni me ni béén. Kehe ni pwoloa naa, ke te ni *apwoâpwailo cehi na pwo mwomwon delé me lé eni.
5 12.5 Nombres 28.9−10«Ke geé pine ne mwo he ni *patén de Moosé pie: Lé penem ha a mwaiitihi he ni tan iitihi wo lépwo apwoâpwailo. Ke time uce ta ne he pwahamii Padué! 6 12.6 Mataio 12.41−42Ke é pii tewé pie: E éni ana junihe piwéden koja a mwaiitihi! 7 12.7 Osé 6.6; Mataio 9.13Be e pii wo Padué ne he ni tii iitihi pie: Time uce a âpwailo ko wota ana wâé tong. Kehe nimung ko a pipwoééhe.Osé 6.6
«Ke wogewé, ke time geé uce temehi ace bwomune a pwooti naa, be geé tauti ni apulie ce, na time lé uce pwo celi ta ne he pwahamii Padué. 8 Ke woéo pa Nahi Apulie, ke pa eapwihi a tan iitihi.»
E pwo me tieden a cunu ha a tan iitihi
Maréko 3.1−6; Luka 6.6−11
9 É alecehen, ke e taa ha a *mwotapitihi wo Iésu. 10 12.10 Luka 14.3Kehe e ko mu lang wo pa apulie na mele a in.
Ke nime ni Farasaio me [lé alihi aceli e o pwo wo Iésu, beme] lé o bo pipé ne kon. Ke lé te pwo me tahimwoeng pie: «He te pwo mwomwon denye, me genye pwo me tieden ace cunu ko pace céiu apulie ha a tan iitihi?»
11 12.11−12 Luka 14.5Ke e hegi ne telé pie: «É hemepie e tupwo ne ha ace pwon ace muto tewé celi te ju céiu nang, ha ace tan iitihi, ke kona geé o pwo de? Geé â céieng da mu ha a pwon! 12 Be te junihe pipwonaado ne ko pa apulie koja a muto! Ke é mu ko anaa, na te ne me nye pwo ana wâé ha a tan iitihi.»
13 Ke e pii te pali apulie pie: «Go cinebé a im.»
Ke e cine ngen a in, ke caa te wâé mwo kuti, pwohewii a céiu.
14 12.14 Ioane 5.16Ke wo lépwo Farasaio na lé mu lang, ke lé wie mu ha ali mwotapitihi. Ke lé â pwopitihi, beme lé hane ace bwopwonen me lé taunu Iésu.
Pa eabwé na pipégalieng
15 Me e téne wo Iésu pie, lé ko pihane ace bwopwonen me lé taunueng, ke e engen mu ha a duaan naa. Ke hiwon ni béén na lé âcéin, ke e pwo me tieden ni cunu kolé. 16 12.16 Mataio 8.4; Maréko 3.12Ke e cihe me mwoiu ne kolé pie: «Geé nemwo pipatemehiéo!»
17 Ke ni naado naa, ke e tuie, beme e pacuwohi ali e pii wo Padué, na e pwaadeniin bé wo péroféta Isaia pie:
18 12.18−21 Ésaïe 42.1−4 12.18 Mataio 3.17 Weengi pa eabwé tong,
na é caa pipégalieng,
pana te junihe eânimung den.
É ne kon a *Jenen Iitihi tong,
ke e bo pipatemehi te ni bele
a juuju ke a bwo celuimilé.
19 Time e o uce cihe okéé,
ke time e o uce cihe me ubwo,
ke time nye o uce téneeng
heme e wiikau pwo pwaaden.
20 Time e o uce tubwi
ni womeéle na caa hajii.
Time e o uce taunuhi ace miû
celi caa tice niihen.
Time e o uce tanahi
ni apulie na tice niihelé.
E o wonaa a bwo penem den,
dieli e o bo â piwéden
a mwomwon ke a juuju.
21 Ke lé bo tai céihi ne kon
ati ni bele.
Ésaïe 42.1−4
Pwo mwomwon den me e peni ni duéé
Maréko 3.20−30; Luka 11.14−23
22 Lé pébé céii Iésu pa céiu apulie na bwi nang, ke huuhu nang, be pwo duéé kon. Ke e pwo me wâé nang wo Iésu. Ke e cihe, ke e niê mwo.
23 Ke lé téetihi ati ne ni apulie, ke lé pipii telé pie: «Mepwo wo paje, ke wieli wo pali piebehi Davita, pali *Mesia li genye tee ko ucéieng?»
24 12.24 Mataio 9.34, 10.25Kehe icehi ana lé pii wo lépwo Farasaio pie: «Ûhu! Wo pa apulie ce, ke e penem ko a junuu Caatana*12.24 Caatana—Bélzébul. Omehi Caatana ne ha a Niinaado (Vocabulaire) ha anebwén ko a tii., pa daame he ni duéé! Be é mu ko anaa, na e peni ni duéé.»
25 Ke e te temehi ni bwo niimihinaado telé wo Iésu, ke e pii telé pie: «Hemepie e te pipwopa ne mwo kon ace céiu mwametau, ke a mwametau naa, ke o tanahi. Ke mepie e te pipwopa ne kon mwo ace céiu pwomwo ubwo, ai ace céiu pwomwoiu, ke o pwocoon me e mu mang! 26 Ke mepie e cibéé ni duéé wo Caatana, pa daame he ni duéé, ke e o te pipwopa ne mwo kon! Ke kona e o woté ko ace bwopwonen me e cumang a mwametau ten? 27 Geé pii pie, é peni ni duéé ko a junuu Caatana. Ke hemepie wonaa, ke kona woo celi e ne te ni bééwé ce junuun me lé peni ni duéé? Be lé habwii pie, geé getiéo.
28 12.28 Apostolo 10.38; 1 Ioane 3.8«Ûhu! É peni ni duéé ko a Jenen Iitihi te Padué. Ke [é hemepie nimewé kon, ke te jan me geé alihi temehi pie] e caa tuiebé pelewé na a *Mwametau te Padué!
29 «É hemepie nimenye me nye taa ha a mwa te pace céiu apulie na pwo niihen, me nye pé ni naamuun, ke wâé heme nye mi cieeng. É mulang, ke genye bwobe pé ni naamuun mu ha a mwa ten. 30 12.30 Maréko 9.40; Luka 9.50Wo pana time uce pa bééng, ke e cubwoniéo. Ke wo pana time e uce picani tong me gemu taineibuhi, ke e papiidenihi.»
Lé cihe me ta ne ko a Jenen Iitihi
31 12.31 Ébéru 6.4−6«É pii tewé pie: O jan me pineu ni apulie na lé cihe me ta ne ko Padué. Kehe wo paceli e cihe me ta ne ko a Jenen Iitihi, ke time o uce pineuhi ni ta pwo ten. 32 12.32 Luka 12.10Ke o jan me pineu paceli e cihe me ta ne kong, pa Nahi Apulie. Kehe mepie e cihe me ta ne ko a Jenen Iitihi, ke o time uce jan me pineuhi ni ta pwo ten, ne ha a mulie ce, ke é ne mwo ha a *mulie dieli mwo.»
A acuwo me ni acehin
33 12.33 Mataio 7.16−20«A acuwo na wâé, ke e te ne ni acehin na wâé [me wii]. Ke a acuwo na ta, ke e te ne ni acehin na ta. Be nye o te temehi a acuwo mu ko ni acehin. 34 12.34 Mataio 3.7, 15.18; Luka 3.7, 6.45[Ke wonaa mwo ne kowé] be geé o woté ko ace bwopiine ce naado celi wâé, wogewé ni nahi bwien, ke ni agele? Be nina e paobaanihi a pwonime pa apulie, ke weengaa nina e wie pwon heme e cihe. 35 Ni naado na wâé, ke e te âbé mu ko pa apulie na wâé nang, be wâé a pwonimen. Kehe ni naado na ta, ke e te âbé mu ko pa apulie na ta nang, be ta a pwonimen.
36 «Éa, é pii tewé a juuju pie: O bo pwo a Tan na e bo tauti ni apulie hen wo Padué. E bo muko pétaapwo tautilé ko ni pwooti ta na lé pipii hauli. 37 Te é mu ko ni pwooti na go pii, na e bo te pihuôhi wo Padué pie, o pwocuhinaado tem, ai o celuimiko.»
Nimelé me lé alihi ce inenaado @ na pwojunuun
Maréko 8.11−12; Luka 11.24−32
38 12.38 Mataio 16.1; Luka 11.16; Ioane 6.30É ha a céiu tan, ke lé âbé céii Iésu ne ni béé *dotéén ko patén me ni béé Farasaio, ke lé pii ten pie: «Pa apipune, go pwo ace *pipwojunuun me geme alihi.»
39 12.39 Mataio 16.4; Maréko 8.12Ke e hegi ne telé pie: «É mu ko ade na geé tee cuwo ko ilehi ce pipwojunuun, wogewé ni apulie jenaa? Te junihe ta gewé [be time geé uce piténede Padué!] O te tice mwo ace céiu pipwojunuun celi geé mwo alihi mwo, koja ali e too péroféta Jonas ânebun. 40 12.40 Jonas 2.1Be li cié li tan den, ke cié bwénin tina ali pilehe ikua. Ke te piwien ne mwo kong, pa Nahi Apulie, be cié ni tan, ke cié ni bwéning, tina a pule.
41 12.41 Jonas 3.5«E â Ninive wo Jonas, ke e pwopune te ni apulie lang. Ke lé téne a pune ten, ke lé pininim, ke lé pitaatééhi ni mulihelé. Kehe te e éni pelewé wo pa céiu apulie na e te nihe piwéden koja Jonas. Ke é ha a Tan na e bo tauti ni apulie hen wo Padué, ke wo lépwo Ninive, ke lé o cuwoda ânebuhewé, wogewé ni apulie jenaa, ke lé o pipé ne kowé! [Be muhi tewé me geé pininim, ke me geé bitekewé!]
42 12.42 1 Rois 10.1−10«[Ke geé te temehi mwo a jepule ko] ê toomwo daame ha amu Saba bwolihi. Be li e âbé mu ha amu ten na te junihe e ité, beme e téne pa daame *Solomona na oba nang ko a pitemang. Kehe te e éni pelewé pa céiu apulie na e te junihe piwéden koja Solomona! Ke é ha a Tan na e bo tauti ni apulie hen wo Padué, ke e bo cuwoda ânebuhewé ê toomwo daame naa, ke e bo pipé ne kowé, wogewé ni apulie jenaa. [Be muhi tewé me geé téne.]»
A bwo engen ke mwojuia te ni duéé
43 «[Geé cuwoteeke téne ani]: Hemepie pwo duéé ko pace céiu apulie, ke me e wie mu kon, ke e â wé? E âdé ke âbé he ni duaan na ticie hen. Be e hane ace duaan celi me e mu hen, kehe icehi ana time e uce tooli. 44 Ke e niimihi pie, ‘É o mwojuia ngemwo ha ali pomwa tong.’ Ke e mwojuia, ke e tooli ali mwa he tice ânen, ke te ju balé hen ehi, ke pwoiipihi ehi. 45 12.45 2 Pétéru 2.20Ke e â hane ni duéé béén na 7 jélé, na te junihe ta jélé kojaeng. Ke lé taa pimu ha ali mwa. Ke wo pa apulie naa, ke bwo junihe ta nang mwo kojan ânebun! Ke o wonaa celi e o tuie ne kowé, wogewé ni apulie na ta gewé jenaa.»
A ju pwomwoiu te Iésu
Maréko 3.31−35; Luka 8.19−21
46 É he e mwo teko cihe ne ko ni apulie wo Iésu, ke lé tuiebé wo nyaa ten me lépwo ciéén, ke lé âbé cuwo pwomwo, be lé haneeng beme lé picihe.
47 Ke e pii ten wo pa céiu apulie pie: «Aje, élé âoté pwomwo wo nyaa tem me lépwo ciéém. Be lé ko haneko me lé cihe tem†12.47 A niide a tii naa, ke te tieden he ni béé tii iitihi he pwo grek..»
48 Ke e hegi ne ten wo Iésu pie: «He woo êce nyaa tong? Ke wooélé lépwoce ciééng?»
49 Ke e hiido lépwo acémun den, ke e pii pie: «Geé alihi, be woélé-ni ni nyaa tong me ni ciééng. 50 12.50 Roma 8.29Be wo pana e pwo ana te nime Caa tong kon, Padué na e jeda he miiden, ke te weengaa kuti pa âjiénung, ke ê pwaadeniing, ke ê nyaa tong.»

- Mataio
- <
- 12
- >

12:1 12.1 Deutéronome 23.26

12:2 12.2 Exode 20.10

12:3 12.3 1 Samuel 21.2−7

12:4 12.4 Lévitique 24.5−9

12:5 12.5 Nombres 28.9−10

12:6 12.6 Mataio 12.41−42

12:7 12.7 Osé 6.6; Mataio 9.13

12:10 12.10 Luka 14.3

12:11 12.11−12 Luka 14.5

12:14 12.14 Ioane 5.16

12:16 12.16 Mataio 8.4; Maréko 3.12

12:18 12.18−21 Ésaïe 42.1−4

12:18 12.18 Mataio 3.17

12:24 12.24 Mataio 9.34, 10.25

*12:24 12.24 Caatana—Bélzébul. Omehi Caatana ne ha a Niinaado (Vocabulaire) ha anebwén ko a tii.

12:28 12.28 Apostolo 10.38; 1 Ioane 3.8

12:30 12.30 Maréko 9.40; Luka 9.50

12:31 12.31 Ébéru 6.4−6

12:32 12.32 Luka 12.10

12:33 12.33 Mataio 7.16−20

12:34 12.34 Mataio 3.7, 15.18; Luka 3.7, 6.45

12:38 12.38 Mataio 16.1; Luka 11.16; Ioane 6.30

12:39 12.39 Mataio 16.4; Maréko 8.12

12:40 12.40 Jonas 2.1

12:41 12.41 Jonas 3.5

12:42 12.42 1 Rois 10.1−10

12:45 12.45 2 Pétéru 2.20

†12:47 12.47 A niide a tii naa, ke te tieden he ni béé tii iitihi he pwo grek.

12:50 12.50 Roma 8.29

© 2017-2018 WBT