- Roma
- <
- 10
- >

10
1 Ni bééng acéihi, te junihe nimung me *celuimi lépwo *Juif, a bele tong. Weengaa a pwopwoiitihi tong ne te Padué. 2-3 Be é temehi ehi pie, nimelé me lé âcéi Padué. Kehe icehi ana time lé uce temehi a pwaadeni Padué, beme lé *mwomwon ne he pwahamiin. Ke lé te â he ni pwaadeniilé, be lé piwâgo [beme lé piténedehi ni *patén de Moosé].
4 Kehe icehi ana é jenaa ni, ke caa piticenaado ne ko ni patén, wonaa mu ko Kériso*10.4 1re phrase—Grek: E pacuwohi ni patén wo Kériso.. Be wo lépwona lé céihi ne kon, ke wo Padué, ke e tai pwo me lé mwomwon ne he pwahamiin.
E celuimi ati lépwona lé todeeng
5 10.5 Lévitique 18.5Ânebun, ke a pwaaden me nye mwomwon ne he pwahamii Padué, ke me genye âcehi ni patén. Ke e pii ko ni patén wo Moosé, pie: E ne a mulie te pana e piténedehi ati ni pihuô na e hen.Lévitique 18.5
6 10.6−9 Deutéronome 30.12−14Kehe icehi ana é jenaa ni, ke genye mwomwon ne he pwahamii Padué, mu ko a céihi tenye [ne ko Kériso]. Ke time genye o uce pitahimwokenye pie: “Woo celi e o taa he miiden?” beme e neopé céiikenye [paceli me e celuimikenye. Be e caa te opé] wo Kériso. 7 Ke time genye o uce pitahimwokenye mwo pie. “O woo celi e o ole ha amele†10.7 Amele—Grek: Pwon na tice anebwén kon, Oolaa (‘Abîme’). Omehi Pii Beetihi 9.?” beme pamulipi mwo Kériso. Be e caa taamwo mu ha awieme ni amele. 8 [Ke e pébé céiikenye a bwo celuimikenye.] Kehe wâé cehi heme nye céihi ne kon.
Weengaa a pwooti na geme pipatemehi. Be e caa te pii mwo wo Moosé ne he ni tii iitihi pie: E mu mwonuko a pwooti. Be e mu pwom, ke e ha a pwonimem.Deutéronome 30.14
9 Be, heme go pii beetihi ko a pwom pie, wo Iésu Kériso, ke Padaame, ke heme go céihi ha a ju pwonimem pie, e pamulipieng mwo wo Padué mu ha amele, ke o celuimiko. 10 Be hemepie go te junihe céihi ne kon, me pii beetieng, ke e o celuimiko wo Padué, ke e o pwo me go mwomwon ne he pwahamiin‡10.10 Grek: E o mwomwon wo pana e céihi ne ha a pwonimen; ke o celuimi wo pana e pii beetihi ko a pwon..
11 10.11 Ésaïe 28.16Be caa te tii ne he ni tii iitihi pie: Wo pana e céihi ne kon, ke time e o uce tupwo§10.11 Time e o uce tupwo—Grek: O time uce tanim nang.. Ésaïe 28.16
12 10.12 Apostolo 15.9Ke [é ne ha a pwooti naa, ke] te tice pipuwohe lépwo Juif, me ni béén na time lé uce Juif. Be te céiu Padaame helé ati, na e ne a wâé ten, me de nina lé todeeng. 13 10.13 Joël 3.5Be pwohewii ana caa tii mwo ne he ni tii iitihi pie: O celuimi nina lé tode Padaame.Joël 3.5
Pipatemehi a Pwooti Wâé
14 O woté ko ace bwo tode Padaame, hemepie time genye uce céihi ne kon? Ke o woté ko ace bwo céihi ne kon, hemepie time genye uce téne ce pwooti kon? Ke o woté ko ace bwo temehieng, hemepie te tice celi lé pipatemehieng? 15 10.15 Ésaïe 52.7Ke o woté ace bwo pipatemehieng, hemepie te tice paceli pahedeeng me e pii? Be caa te tii ne he ni tii iitihi pie: *Adéihi a bwo tuie te lépwona lé patemehi a péém, ke nina lé pipatemehi a Pwooti Wâé.Ésaïe 52.7
16 10.16 Ésaïe 53.1Ke time uce woélé ati [lépwo Juif] na lé piténedehi a Pwooti Wâé. Be e pii wo péroféta Isaia, pie: Padaame, he woo paceli e céihi ne ko ni pwooti teme?Ésaïe 53.1
17 A céihi, ke e âbé mu ko ana genye téne; ke ana genye téne, ke e âbé mu ko a pwooti ko Kériso heme lé pipatemehi.
18 10.18 Psaume 19.5Ke mepwo é ne mwo ko lépwo Juif, ke kona time lé uce téne a pwooti naa? Uhuu. Be caa te tii ne he ni tii iitihi pie:
Caa te pipatemehi
ne pwo a bwohemwo ati.
E â die ha a pwonehi a bwohemwo
ne ni pwooti ten.
Psaume 19.5
19 10.19 Deutéronome 32.21Ai, kona time lé uce temehi a pwooti? Uhuu! Be e caa te mi pii ânebun wo Padué, na e pwaadeniin bé wo Moosé, pie:
É o pwo me geé pitaaba
ne ko ana time uce a ju bele.
É bo pwo me geé okéé
ne ko a bele
na time uce pitemang.
Deutéronome 32.21
20 10.20 Ésaïe 65.1Ke time uce piwâ Isaia me e pii a pwooti ce, na e âbé mu pele Padué, pie:
Nina time lé uce haneéo,
ke lé caa tooéo.
Ke nina time lé uce todeéo,
ke é caa pihabwiiéo telé.
Ésaïe 65.1
21 10.21 Ésaïe 65.2Ke e pii mwo ne ko lépwo *Isaraéla wo Padué pie:
É cine ngen ni ing céii a bele naa,
he ni tan ati.
[Kehe time lé uce âbé céiiéo.]
Be te junihe mwoiu ni punilé.
Ke time lé uce piténedeéo.
Ésaïe 65.2

- Roma
- <
- 10
- >

*10:4 10.4 1re phrase—Grek: E pacuwohi ni patén wo Kériso.

10:5 10.5 Lévitique 18.5

10:6 10.6−9 Deutéronome 30.12−14

†10:7 10.7 Amele—Grek: Pwon na tice anebwén kon, Oolaa (‘Abîme’). Omehi Pii Beetihi 9.

‡10:10 10.10 Grek: E o mwomwon wo pana e céihi ne ha a pwonimen; ke o celuimi wo pana e pii beetihi ko a pwon.

10:11 10.11 Ésaïe 28.16

§10:11 10.11 Time e o uce tupwo—Grek: O time uce tanim nang.

10:12 10.12 Apostolo 15.9

10:13 10.13 Joël 3.5

10:15 10.15 Ésaïe 52.7

10:16 10.16 Ésaïe 53.1

10:18 10.18 Psaume 19.5

10:19 10.19 Deutéronome 32.21

10:20 10.20 Ésaïe 65.1

10:21 10.21 Ésaïe 65.2

© 2017-2018 WBT