- 1 Tésalonik
- <
- 4
- >

4
A mulie na wâé te Padué
1 Lépwo bééng ne he Kériso, geme panebwénihi [ne ha a bwo niimihi nen ce]: Geme caa pacémunikewé ko a mulie na wâé te Padué, ke geé caa mulie hen. Ke é jenaa ni, ke geme cuwokowé, ne he nii Padaame Iésu, pie, me geé pwo celi piwéden. 2 Be geé caa te temehi li pihuô li geme caa ne tewé, ne he niin. 3 4.3 1 Tésalonik 5.23; 1 Pétéru 1.16Wo Padué, ke nimen me geé mulie ne ha a mulie na wâé ten, ha ati ni bwomunen.
Ke geé nemwo pule imi ni apulie hauli.
4 4.4−5 1 Korénit 6.13Go wéihi ehi a éém*4.4 Go wéihi ehi a éém—ai Go wéi me paciiti ê mwodem., beme go iitihi, ke me wâé go, ne he pwahamii Padué.
5 Go nemwo pwo me céiko nina te nimem kon na ta, pwohewii lépwona time lé uce temehi Padué.
6 Go nemwo pipwohuô te pa acéihi béém, ke me go pule imi ê mwoden†4.6 Pipwohuô…me go pule imi ê mwoden—ai Pipwohuô ne he ni âicu tem..
Wo Padué, ke e pwocuhinaado te lépwona lé wonaa, pwohewii a bwopiinen na geme caa mi pii tewé. 7 4.7 1 Pétéru 1.15−16Be time e uce todekenye, beme nye mulie hauli. Kehe e todekenye beme nye mulie me den. 8 4.8 Luka 10.16; 2 Korénit 1.22Ke wo pana e tahi taabwon a pwooti naa, ke time e uce tahi taabwon ni pihuô te ni apulie, kehe e tahi taabwoni Padué, Pana e ne tewé a *Jenen Iitihi ten.
Pwo me piubwo da a bwo pieânimewé tewé
9 4.9 Ioane 13.34Mepwo é ne ko a bwo pieânimewé tewé, ke te tice aceli me é pii tewé ne kon. Be geé caa te temehi, mu ko Padué, a bwo eânime ni bééwé ne ko Kériso. 10 Ke [geme temehi pie] te junihe ubwo a bwo eânimewé te lépwo acéihi na ati ha a Macédoine. Ke geme pii tewé pie, wâé heme geé junihe pwo celi piwéden.
11 4.11 Éféso 4.28Geé hane me geé mulie ha a péém me ni béén. Ke geé nemwo pwo me ânenimewé ko ce bwomu te pace céiu. Kehe geé penem ehi, pwohewii a bwo ilehi nen deme kojakewé. 12 Ke me wonaa, ke wo lépwona time uce lépwo acéihi, ke lé paunuhi a bwo mulie tewé. Be o time geé uce wiinaado téte nge he ni pwomwo‡4.12 2e phrase—ai Beme te tice ace céiu naado celi tieden kojakewé..
A bwo mwojuia cemwo te Padaame
Lé o bo mulie mwo ne ni amele
13 Lépwo bééng ne he Kériso, nimeme me geé temehi ana e o tuie ne ko lépwo a[céihi na lé caa] mele. Beme o time uce piwahin gewé, pwohewii lépwona time uce lépwo acéihi. 14 4.14 Roma 14.9; 1 Korénit 15.3−4,12Be genye céihi pie, e mele wo Iésu, ke e mulie cemwo mu ha amele. Ke é nelang he na geme temehi pie, é heme e mele wo pa acéihi ne kon, ke wo Padué, ke e pwo me e mulie cemwo§4.14 E pwo me e mulie cemwo—Grek: E pééeng bé., mu ko Iésu.
15 4.15−16 1 Korénit 15.51−52Éa, weengi a pwooti te Padaame na geme pii tewé: É ha a tan na e bo mwojuia mwobé wo Padaame, ke ni apulie ten na lé caa mele, ke [lé o bo mulie cemwo mu ha amele, ke lé o tooeng. Ke] o time lé o uce ucéikenye lépwona nye mwo mulie. 16 É ha a tan naa, ke genye bo téne ce pwowiikau celi ubwo: a pati pa daame he ni *âcélo, me a éé a tutu te Padué. Ke wo Padaame, ke e bo opé, mu he miiden. Ke wo lépwona lé céihi ne kon na lé caa mele, ke lé mi cuwoda mu ha amele.
17 Ke é alecehen, ke wogenye lépwona nye mwo mulie, ke o tai céikenye da ibu me woélé, da he ni nii, da céii Padaame, ke o pitapitikenye me weeng. Ke genye o bo pimu ibu me Padaame dieli mwo. 18 Geé pipamwoiukewé ko a pwooti naa!

- 1 Tésalonik
- <
- 4
- >

4:3 4.3 1 Tésalonik 5.23; 1 Pétéru 1.16

4:4 4.4−5 1 Korénit 6.13

*4:4 4.4 Go wéihi ehi a éém—ai Go wéi me paciiti ê mwodem.

†4:6 4.6 Pipwohuô…me go pule imi ê mwoden—ai Pipwohuô ne he ni âicu tem.

4:7 4.7 1 Pétéru 1.15−16

4:8 4.8 Luka 10.16; 2 Korénit 1.22

4:9 4.9 Ioane 13.34

4:11 4.11 Éféso 4.28

‡4:12 4.12 2e phrase—ai Beme te tice ace céiu naado celi tieden kojakewé.

4:14 4.14 Roma 14.9; 1 Korénit 15.3−4,12

§4:14 4.14 E pwo me e mulie cemwo—Grek: E pééeng bé.

4:15 4.15−16 1 Korénit 15.51−52

© 2017-2018 WBT