- Apostolo
- <
- 3
- >

3
Caa wâé mwo pa tebwomwa
1 É ha a benaamwon ko pwoiitihi, ko cié inetéale alecehe a wiinaado, ke lu taa ha a *mwaiitihi te lépwo *Juif wo Pétéru me Ioane.
2 É ko jije a pomwa ko a mwaiitihi, ke pwo pana tebwomwa nang ha a bwo piâbeele ten. É ati he ni tan, ke lé pééeng bé, ke lé âbé neeng ha a pomwa na pii kon pie a Pomwa Wâé, beme e ilehi mwani koja ni apulie na lé taa *huâ iitihi. 3 Ke me e ali Pétéru me Ioane, he lu pwo me lu â taa huâ iitihi, ke e ilelu ko mwani.
4 3.4 Apostolo 14.9Ke lu te ju omeeng ehi, ke e pii ten wo Pétéru pie: «Go omekemu!»
5 Ke e te ju omelu ehi, ucéihi aceli me lu ne ten.
Go cuwoda ne he nii Iésu!
6 3.6 Apostolo 4.10, 16.18Kehe icehi ana e pii ten mwo wo Pétéru pie: «Te tice mwani tong, kehe icehi ana etong, ke é o ne tem: É ne he nii Iésu Kériso mu Nazaret, ke go cuwoda ke go engen!»
7 Ke e pétaa ole ko a in ne pwo juin wo Pétéru, ke e pwiieng. Ke caa te ju wâé mwo lupwo an. 8 Ke e te cuwoda kuti, ke e engen. Ke lé taa me weeng ha ali mwaiitihi. Ke e te junihe pipwodéén, ke e téele, ke e pipaunu Padué. 9 Ati ni apulie na lé alieng he e engen, ke lé pipaunu Padué. 10 Be lé ali temehieng, pie pali e mu tee tebwo ha a Pomwa Wâé, beme e ilehi mwani. Lé téetihi ati ne ni apulie, ke lé wéhaahi, ana e tuie ne kon.
A pwooti te Pétéru ne te ni Isaraéla
11 Time e uce engen koja Pétéru me Ioane wo pali tebwomwa. Ke lé téetieng ati ne ni apulie, ke lé tétebé céiilé ne ha a mwa na tice goomwa kon, na pii kon pie ‘Mwa te Solomona’*3.11 ‘Mwa te Solomona’—A mwa na te tice goomwa kon, ke te junihe ubwo ni an, ke pwo a pwaaden hen, beme a pitabée. Wieli wo pa daame Solomona pana e pwo me bahi a mwa naa..
12 Ke me e alihi anaa wo Pétéru, ke e pii te a bele pie: «Lépwoli *Isaraéla, é ko ade na geé téetihi a bwo wâé paje? É ko ade na geé omekemu, pwohewiin heme wogemu na gemu pwo me e engen wo pa apulie ce, ko ace junuumu, me ace âpipwoiipihinaado temu?
13 3.13 Exode 3.6,15; Luka 23.13−25; Apostolo 2.23«Wo Padué he *Abérama, me Isaaka, me Iakobo, wo Padué he lépwo watihenye, ke e habwii pie te junihe ubwo Iésu, pa eabwé ten†3.13 Pa eabwé ten—Pa Mesia. Omehi mwo Mesia ne ha a Niinaado (Vocabulaire) ha anebwén ko a tii.. Ke wogewé kuti, ke geé icueng te ni daame hewé, ke geé téétieng ne ânebuhe gupéno *Pilate, he e caa te niimihi pie me e pawieeng mwo. 14 Muhi tewé me pawie pa apulie na e pipégalieng wo Padué, pa apulie na mwomwon nang, ke geé bo pawie pa ataunuhi apulie.
15 «Ke geé pwo me e mele wo pa Caa te a mulip. Kehe icehi ana wo Padué, ke e pwo me e mulie cemwo mu ha amele. Ke wogeme ni *apajuujuhi nen.
16 «Geé caa ko alihi temehi pa apulie ce. Be caa wâé nang ko a nii Iésu, be gemu céihi ne kon. Ke a céihi ten ne ko Iésu na e ne me wâé nang ne ânebuhewé ati.»
Geé bitekewé bé céii Padué
17 3.17 Luka 23.34; 1 Timoté 1.13«Kehe icehi wogewé lépwo bééng, na é temehi pie ana geé pwo me lépwo daame hewé, ke time geé uce temehi. 18 Kehe icehi ana wo Padué na e pacuwohi ana lé caa patemehi ânebun ati ne ni péroféta ten. Ke lé caa pii pie, e bo mu he ni picani wo pa Mesia.
19 3.19 Apostolo 2.38«Geé pininim, ke geé bitekewé bé céii Padué, beme e bo ciitili ni ta pwo tewé, 20 ke me e bo ne tewé a pipwowâé ten, ke e bo pawiebé céiikewé pa Mesia ten, wo Iésu, na e caa pipégalieng ânebun me dewé.
21 «Kehe icehi ana ha a benaamwon ce, ke e mwo te mu he miiden dieli ha ace tan celi e bo pine ehi ati ni naado wo Padué. Ke e caa mi pahede lépwo péroféta beme lé â pii beetihi anaa. 22 3.22 Deutéronome 18.15,18−19E pii wo *Moosé pie: Wo Padué Padaame hewé, ke e bo pwo me e cuwoda mu hadeniiwé pace péroféta celi pwohewiiéo. Wâé heme geé bo piténedehi ati nina e bo pii tewé.Deutéronome 18.15
23 Pana time e uce pitabemi pa péroféta naa, ke e bo pawieeng mu hadenii a bele.Deutéronome 18.19
24 «Ke ati lépwo péroféta, na tabuhi mu ko Samuel, ke lé tai pii beetihi ni tan ce.
25 3.25 Genèse 22.18«Wogewé lépwo naî lépwo péroféta, a bwopiinen ce, ke te a dewé mwo. Be wo Padué, ke e caa pwo a *piapwo ten, ne te lépwo caa tenye. Ke e pii te Abérama pie: É mu ko lépwo piebehiko, ke é bo *adéi ati ni pwomwoiu ne pwo a bwohemwo.Genèse 22.18
26 3.26 Apostolo 13.46«Be te mi é ne tewé ânebun, na e nebé Iésu, pa apenem den, wo Padué, beme e ne tewé a adéihi, me geé bitekewé he picéiu, mu he ni ta pwo tewé.»

- Apostolo
- <
- 3
- >

3:4 3.4 Apostolo 14.9

3:6 3.6 Apostolo 4.10, 16.18

*3:11 3.11 ‘Mwa te Solomona’—A mwa na te tice goomwa kon, ke te junihe ubwo ni an, ke pwo a pwaaden hen, beme a pitabée. Wieli wo pa daame Solomona pana e pwo me bahi a mwa naa.

3:13 3.13 Exode 3.6,15; Luka 23.13−25; Apostolo 2.23

†3:13 3.13 Pa eabwé ten—Pa Mesia. Omehi mwo Mesia ne ha a Niinaado (Vocabulaire) ha anebwén ko a tii.

3:17 3.17 Luka 23.34; 1 Timoté 1.13

3:19 3.19 Apostolo 2.38

3:22 3.22 Deutéronome 18.15,18−19

3:25 3.25 Genèse 22.18

3:26 3.26 Apostolo 13.46

© 2017-2018 WBT