- Ébéru
- <
- 10
- >

10
E te océiu ko pwoâpwailo wo Kériso
1 [É caa habwii tewé pie]: Ni *patén de Moosé, ke te ju a déme cehi, ni *adéihi na e bo âbé alece*10.1 Na e bo âbé alece—Wo Kériso, ke e caa te pébé ni adéihi naa, alecehe a benaamwon ko ni patén de Moosé.. Ke time uce a ju déme ninaa. Be ni patén, ke e wâgo ko pa *apwoâpwailo ubwo pie, me e pwo me océiu ko pwoâpwailo ne ha a jo. Ke te piwien ati he ni jo.
Kehe icehi ana ati ni âpwailo naa, na te junihe hiwon, ke time uce jan me lé ne me mwomwon ke hején ni apulie na lé âbé mwonu Padué, 2 ke me puu taabwon ni ta pwo telé. Be mepie jan, ke wieli caa time e o uce pipé ne kolé a pwonimelé, ke caa time lé bo uce pwoâpwailo mwo. 3 Ni âpwailo na lé ne, ati he ni jo, ke lé paniimihi telé mwo ni ta pwo telé [na e teko mu kolé]. 4 10.4 Ébéru 9.13Be te nihe pwocoon me pétaabwon ni ta pwo te ni apulie, ko a cewéhe paaci me ni nani aiu.
5-6 10.5 Psaume 40.7−9Weengaa a watihe ni pwooti ce, li e pii te Padué wo Kériso, he li e tuiebé ne éni pwo bwohemwo:
Time uce nimem
ko ni âpwailo bépineuhi ne ni ta.
Time go uce hegi ni paaci na cini.
Time uce wâé tem ni âpipati.
Kehe go ne tong cehi
a éé apulie bépenem dem.
7 Ke é pii tem pie:
“Woéo-ni ânebuhem.
É bo pacuwohi ana nimem kon.
Be wonaa apii kong ne he li tii tem.”
Psaume 40.7−9
E ne a piapwo na mwo coho
8 Go alihi, e pii wo Kériso pie, time uce wâé te Padué ni âpwailo me ni âpipati, me ni paaci na cini! Kehe icehi ana te ni patén, na e te wâgo konye, beme genye ne ati ninaa!
9 Ke e pii mwo te Padué wo Iésu Kériso pie: Woéo-ni ânebuhem. É bo pacuwohi ana nimem kon. [Ke go alihi, ni pwooti naa, ke lé habwii tenye pie] e†10.9 E—Kériso, ai Padué Caa. pwo me tieden a *piapwo ânebun, beme e ne a piapwo na mwo coho. 10 10.10 Ébéru 9.12Ke wo Kériso, ke e caa te pwo ana nime Padué kon, ke e ne a één, beme âpwailo na te océiu ko pwo. Ke e caa tuwokenye mu he ni ta pwo tenye, ke e pwo me wogenye ni apulie te Padué‡10.10 2e phrase—Grek: Sanctifiés. Pineité. A bwopiinen mwo pie, jan me nye alihi a pwahamiin, me pipaunueng me pipwoeabwé ten..
11 10.11 Exode 29.38[Ne ha a piapwo ânebun, ke] lé cuwo pwo apwoâpwailo wo lépwo apwoâpwailo ati he ni tan§10.11 Ati he ni tan—Ni âpwailo na lé pwo, ke te ité koja ni âpwailo na piwéden, na te pwo cehi ha a tan na céiu ha a jo. Omehi a niide a tii 1. Kehe icehi ana te tice mu kolé celi pwojunuun me e tuwo ni ta pwo tenye.. Ke lé piohiwon ko pwo a âpwailo na te piwien. Kehe icehi ana te tice aceli te ju céiu mu ko ni âpwailo na lé pwo, celi jan me tuwokenye mu he ni ta pwo tenye.
12 Ke mepwo é ne ko a âpwailo te Kériso*10.12 A âpwailo te Kériso—A pipwoâpwailo ten naa, ke te weeng mwo, be e pineeng me e mele. Omehi Ébéru 9.28., ke e te océiu ko pwo. Ke te nihe pwojunuun me pineuhi ni ta pwo tenye dieli mwo†10.12 Dieli mwo—Ni pwooti naa, ke wieli ni behi ni pwooti bépineuhi ne ni ta pwo tenye, ai wieli ni behi ni pwooti beme e tebwo pwo a juin.. Ke é alecehen, ke wo Padué, ke e pwo me e tebwo pwo juin [beme e pihuôhi ati ni naado] dieli mwo. 13 10.13 Psaume 110.1Ke e te mu lang, die ha ace bwo caaite lépwona lé pwopa ne kon.
14 Te é mu ko a âpwailo ten na te céiu, na e pwo me lé mwomwon ke hején dieli mwo ne ânebuhe Padué, ati ni apulie na e caa tuwolé koja ni ta pwo telé‡10.14 Na e caa tuwolé koja ni ta pwo telé—ai Ana e caa pwo me woélé ni apulie te Padué. Grek: Na caa paciitilé..
Ni patén na e ne he ni pwonimenye
15 E te *pajuujuhi anaa tenye na a *Jenen Iitihi, ko a pwooti ce [na e pii wo Padué pie]:
16 10.16 Jérémie 31.33; Ébéru 8.10 Weengi kuti a piapwo
na geme o bo pwo
[me ni apulie tong]
ha a tan na é caa pacuwohi.
É bo ne ni patén dong
ne he ni pwonimelé.
É bo tii a pwooti tong
ne he ni bwo temehinaado telé.
Jérémie 31.33
17 10.17 Jérémie 31.34Ke e pii mwo pie:
É pineulé ko ni ta pwo telé,
ke o time é bo uce niimihi mwo
ni bwomu telé na ta.
Jérémie 31.34
18 Ke mepie e caa pineuhi ni ta pwo tenye, ke o caa time uce jan me genye mwo pwo mwo ace âpwailo.
ni béhabwiinen de lépwo acéihi
(Pwahamii tii: 10.19―13.25)
Nye imwi mangihi ni céihi tenye
19-20 10.19 Ébéru 4.16 10.20 Mataio 27.51Lépwo bééng, caa tehi ne tenye ali duaan li junihe iitihi [ne jeda he miiden] mu ko a bwo tée na a cewéhe Iésu. Be li e ne a één [beme e âpwailo] ke e tie ali mwaanu [bécapuhi bwonihi na ali duaan li junihe iitihi]. Ke o caa time uce piwâ genye me genye taa lang! Be anaa kuti a pwaaden§10.19−20 E tie ali mwaanu…pwaaden—Grek: E tehi a pwaaden na mwo coho na e pitadiihi a mwaanu. Omehi Mataio 27.51. na mwo coho, ne ko a mulie [dieli mwo ne pele Padué].
21 Ke caa pwo pa apwoâpwailo ubwo tenye, na e pihuô ne ha a mwa te Padué. 22 10.22 Lévitique 8.30; Ézékiel 36.25; Éféso 5.26Ke e caa puu taabwon ni ta pwo tenye, beme pwaale konye, pwohewiin heme e puukenye ko a tabe na te ju bwakenu*10.22 1re phrase—Grek: Caa pétaabwon ni tooli he ni pwonimenye, ke caa puu ni éénye ko a tabe na bwakenu.. Ke o caa te tice ace céiu naado celi me e o pipé ne konye kon. Ke bwobe jan me genye taa pele Padué, ne ha a pwonime na juuju, me a céihi na mang.
23 Ke wâé heme genye imwi mangihi a céihi tenye ne ko ni adéihi na genye ucéihi [na e âbé mu pele Padué]. Be e o te pacuwohi nina e caa mi pii ânebun. 24 Ke wâé heme genye picani tenye, me pipamwoiukenye ibu, beme piubwo da a pipwoééhe tenye me ni penem denye na wâé. 25 10.25 Ébéru 3.13Ke genye nemwo cuwo koja ni pitihi tenye, pwohewii ni béén, ke wâé heme genye te pipamwoiukenye. Ke genye te cumang ne kon, be genye caa temehi pie, o caa tuie a Tan [na e bo mwojuia mwobé hen wo Padaame].
Genye pipwocile!
26 10.26 Ébéru 6.4−8[Genye pipwocilekenye!] Be mepie genye te pwo me ubwo ni puninye, me genye pwo nina ta, wogenye nina genye caa temehi a juuju, ke o te tice ace âpwailo celi o jan me bépwonen me pineuhi ni ta pwo tenye naa! 27 10.27 Ésaïe 26.11Ke te tice aceli genye hegi koja Padué, kehe te icehi a bwo tautikenye ten, me a bwo pwocuhinaado tenye ten! Ke anaa, na genye ucéihi ne ha a bwo mwotikenye, me éjén genye. Be ati lépwona lé pwobwoni Padué, ke e pwo me éle jélé ne ha a miû na junihe ubwo!
28 10.28 Deutéronome 17.6, 19.15Ke é ne ko pa apulie na time e uce piténedehi ni patén de Moosé, ke tautieng me taunueng, hemepie alo ai cié celi lé pipé ne kon. Ke time uce piwâ lépwo béén me lé taunueng.
29 10.29 Exode 24.8Ke o ade ace cuhinaado te lépwona lé tééti pa *Naî Padué ko ni bwomu telé? Be li e caa pwo me lépwo apulie ten†10.29 E caa pwo me lépwo apulie ten—Grek: Il les a sanctifiés. Ke e caa pinelé ité., é mu ko a cewéhen: a cewéle li e pacuwohi a piapwo te Padué. Ke mepie lé ne me piticenaado ne kon, ke o ade ace cuhinaado telé? Ke mepie lé piciheta ne ko a Jenen Iitihi, pa apébé na a *pipwoééhe tice ja kon de Padué, ke o ade ace cuhinaado telé? [É pii tewé pie]: O te nihe ubwo dieli mwo! 30 10.30 Deutéronome 32.25−36Be genye caa temehi pie, e caa pii [wo Padué] pie:
Te woéo cehi na é bo uje
[ne te nina lé pwo nina ta].
Te woéo cehi
na é o te muko ne telé
ce cemelé ko ni huô telé.
Deutéronome 32.35
Ke a céiu mwo:
Ke e bo te tauti a bele ten
wo Padaame.
Deutéronome 32.36
31 Ke o te junihe pwoééhenye, hemepie wo Padué, na e *mulie dieli mwo, ke me e imwikenye beme e pwocuhinaado tenye!
Cumang ne ha a céihi die ha a pwonehin
32 Wâé heme geé pipaniimihi ni tan ânebun, he geé hegi a pwéélang de Padué. Be é alecehe a bwo temehi nen dewé Kériso‡10.32 A bwo temehi nen dewé Kériso—Grek: A bwo pwo me pwéélang kowé., ke geé tooli ni tacebwén, me ni picani, me ni téé na te nihe binyi. Kehe icehi ana geé te cumang. 33 Be lé pwotahinaado ne kowé, me pitaahikewé, ne ânebuhe ni apulie. Ke é he ni béé benaamwon§10.33 É he ni béé benaamwon—ai Ce pibééwé. Wieli ce béén mu kolé, ke pwotahi ne kolé, ke ce béén, ke lé picani telé., ke geé picani te nina lé pwotahinaado ne kolé, pwohewiin ne kowé.
34 10.34 Mataio 6.20, 19.29Be li geé mu he ni picani me ni téé ne ko ni [acéihi bééwé] na lé mu he karépu. Ke geé mu ha a pipwodéén, he li lé pé kojakewé ni dewé. Be geé temehi pie, caa etewé a adéihi [na e ne wo Padué] na piwéden, ke e mu dieli mwo.
35 Ke é jenaa ni, ke geé mwoiu, ke geé nemwo pwo me emaan gewé. Be [mepie geé te cumang] ne he ni céihi tewé [ne ko Padué] ke o ubwo ace cemewé! 36 Ke geé te cumang, beme geé pwo ana nime Padué kon. Ke geé o hegi ni adéihi, na e caa mi pii. 37 10.37−38 Habakuk 2.3−4Be caa time uce bwolihi [ke e o tuiebé wo Padaame] pwohewii ana caa te tii ne he ni tii iitihi pie:
E o te ju pwome tuiebé
wo pana me e âbé.
O time uce bwolihi,
ke e o pihabwiieng.
Habakuk 2.3
38 [Ke e pii mwo wo Padué pie]: Wo pana e te céihi ne kong, ke mwomwon nang ne he pwahamiing. Ke e kon a mulie*10.38 Grek: Wo pa apulie tong na mwomwon nang, ke e o mulie mu ko a céihi..Habakuk 2.4
Kehe wo pana e mwojuia mwo, ke muhi te Padué kon. 39 Ke wo lépwona lé mwojuia mwo koja Padué, ke o tielé dieli mwo.
Kehe wogenye na genye céihi ne ko Padué, ke e celuimikenye.

- Ébéru
- <
- 10
- >

*10:1 10.1 Na e bo âbé alece—Wo Kériso, ke e caa te pébé ni adéihi naa, alecehe a benaamwon ko ni patén de Moosé.

10:4 10.4 Ébéru 9.13

10:5-6 10.5 Psaume 40.7−9

†10:9 10.9 E—Kériso, ai Padué Caa.

10:10 10.10 Ébéru 9.12

‡10:10 10.10 2e phrase—Grek: Sanctifiés. Pineité. A bwopiinen mwo pie, jan me nye alihi a pwahamiin, me pipaunueng me pipwoeabwé ten.

10:11 10.11 Exode 29.38

§10:11 10.11 Ati he ni tan—Ni âpwailo na lé pwo, ke te ité koja ni âpwailo na piwéden, na te pwo cehi ha a tan na céiu ha a jo. Omehi a niide a tii 1. Kehe icehi ana te tice mu kolé celi pwojunuun me e tuwo ni ta pwo tenye.

*10:12 10.12 A âpwailo te Kériso—A pipwoâpwailo ten naa, ke te weeng mwo, be e pineeng me e mele. Omehi Ébéru 9.28.

†10:12 10.12 Dieli mwo—Ni pwooti naa, ke wieli ni behi ni pwooti bépineuhi ne ni ta pwo tenye, ai wieli ni behi ni pwooti beme e tebwo pwo a juin.

10:13 10.13 Psaume 110.1

‡10:14 10.14 Na e caa tuwolé koja ni ta pwo telé—ai Ana e caa pwo me woélé ni apulie te Padué. Grek: Na caa paciitilé.

10:16 10.16 Jérémie 31.33; Ébéru 8.10

10:17 10.17 Jérémie 31.34

10:19-20 10.19 Ébéru 4.16

10:19-20 10.20 Mataio 27.51

§10:19-20 10.19−20 E tie ali mwaanu…pwaaden—Grek: E tehi a pwaaden na mwo coho na e pitadiihi a mwaanu. Omehi Mataio 27.51.

10:22 10.22 Lévitique 8.30; Ézékiel 36.25; Éféso 5.26

*10:22 10.22 1re phrase—Grek: Caa pétaabwon ni tooli he ni pwonimenye, ke caa puu ni éénye ko a tabe na bwakenu.

10:25 10.25 Ébéru 3.13

10:26 10.26 Ébéru 6.4−8

10:27 10.27 Ésaïe 26.11

10:28 10.28 Deutéronome 17.6, 19.15

10:29 10.29 Exode 24.8

†10:29 10.29 E caa pwo me lépwo apulie ten—Grek: Il les a sanctifiés. Ke e caa pinelé ité.

10:30 10.30 Deutéronome 32.25−36

‡10:32 10.32 A bwo temehi nen dewé Kériso—Grek: A bwo pwo me pwéélang kowé.

§10:33 10.33 É he ni béé benaamwon—ai Ce pibééwé. Wieli ce béén mu kolé, ke pwotahi ne kolé, ke ce béén, ke lé picani telé.

10:34 10.34 Mataio 6.20, 19.29

10:37 10.37−38 Habakuk 2.3−4

*10:38 10.38 Grek: Wo pa apulie tong na mwomwon nang, ke e o mulie mu ko a céihi.

© 2017-2018 WBT