- Ioane
- <
- 15
- >

15
Woéo pa ju éé tabe megele
1 «Woéo, ke pa ju éé tabe megele, ke wo Caa tong, ke pa awéihi na a ni tabe megele. 2 15.2 Mataio 3.10Tai ni dihen na lé mu kong na tice acehin, ke e pétaabwon. Ke ni dihen na pwo acehin, ke e pwopweehi kon, beme nihe aca.
3 «É jenaa, ke caa tice tooli kowé, wonaa mu ko a pwooti na é pii tewé. 4 Geé mu kong, ke é o bo mu kowé. Be pwocoon me e aca na a dihe tabe megele, hemepie time uce paati ko a watihen. Ke o te wonaa ne mwo kowé, hemepie time geé uce mu kong.
5 «Woéo, ke pa watihen, ke wogewé ni dihen. Wo paceli e mu kong, ke é o mu kon, ke o hiwon ni acehi ni penem den. Pwocoon me geé pwo ace céiu naado hemepie tieéo kowé. 6 15.6 Mataio 7.19, 13.42Hemepie pwo paceli time e uce mu kong, ke o tahieng wie, pwohewii ni dihe tabe megele na caa meiu. Ke genye tai, ke genye tahi ne pwo miû, beme éle.»
Wâé heme geé mu kong
7 «Hemepie geé mu kong, ke me e mu kowé ni pwooti tong, ke celi geé o ilehi, ke é bo ne tewé. 8 15.8 Mataio 5.16Ke weengaa a bwo pipaunu Caa, hemepie hiwon ni acehi ni penem dewé. Ke me wonaa, ke geé habwii pie wogewé, ke ni acémun dong.
9 «Pwohewii a bwo eânime Caa tong, woéo mwo, ke te eânimung mwo tewé. Geé mu ha a pipwoééhe tong. 10 15.10 Ioane 14.15; 1 Ioane 2.5Hemepie geé ténedehi ni patén dong, ke geé mu ha a pipwoééhe tong, pwohewii a bwo piténedehi nen dong ni patén de Caa, ke é mu ha a pipwoééhe ten.
11 «É caa mi pii tewé ninaa, beme e mu kowé a pipwodéén dong, ke me hején a pipwodéén dewé.»
Wâé heme pieânimewé tewé
12 15.12 Ioane 13.34«Weengi a patén dong: Wâé heme pieânimewé tewé, pwohewii a bwo eânimung dewé. 13 15.13 Ioane 10.11; 1 Ioane 3.16Mepie e patieden a mulihen wo pace céiu apulie me de ni ju béén, ke a inen pie junihe ubwo a bwo eânimen delé. 14 15.14 Mataio 12.50Wogewé, ke ni bééng, hemepie geé pwo nina é pii tewé. 15 Caa time é uce toii kowé pie ni apenem dong, be time e uce temehi wo pa apenem aceli e pwo wo pa daame hen. Kehe é caa toii kowé pie ni bééng, be é caa patemehi tewé nina é picaa mu ko Caa. 16 Time uce wogewé na geé pipégaliéo, kehe woéo na é pipégalikewé. Ke é nekewé beme geé ân, ke me pwo ce acehi ni penem dewé. Ni acehi ni penem dewé naa, ke me o mu dieli mwo. Ke nina geé bo ilehi koja Caa ne he niing, ke e bo ne tewé. 17 15.17 Ioane 13.34Ana é pii tewé me geé pwo: Wâé heme pieânimewé tewé.»
Lé o bo téétikewé mu kong
18 «Hemepie e téétikewé na a bwohemwo, ke wâé heme geé temehi pie e mi téétiéo ânebuhewé. 19 15.19 Ioane 17.14Hemepie wogewé ni béé a bwohemwo, ke o eânime a bwohemwo tewé, ke o wogewé mwo ni apulie ten. Kehe time geé uce béé a bwohemwo, be é caa pipégalikewé mu pwo a bwohemwo. Ke é mu ko anaa, na e téétikewé na a bwohemwo. 20 15.20 Ioane 13.16Geé niimihi a pwooti na é caa pii tewé: Wo pa apenem, ke time uce ubwo nang koja pa daame hen.
«Lé pwo nina ta ne kong, ke lé o te pwo tewé mwo. Me time lé uce ténedehi a pwooti tong, ke time lé o uce ténedehi mwo ni pwooti tewé.
21 «Ke lé o bo tai pwo tewé ati ninaa mu kong, be time lé uce temehi pana e neéo bé. 22 Hemepie time é uce âbé, ke me time é uce cihe telé, ke o te tice ta pwo telé. Kehe é jenaa, ke caa te tice aceli me lé pii beme pineulé ko ni ta pwo telé.
23 15.23 Luka 10.16«Pana e téétiéo, ke e te tééti mwo Caa tong. 24 Mepie time é uce pwo ne hadeniilé ni penem na te tice paceli jan me e pwo, ke me o te tice ta pwo telé. Kehe é jenaa, ke lé caa alihi, ke lé téétikemu me Caa, 25 15.25 Psaume 35.19, 69.5beme e tuie ana tii ne he ni tii iitihi telé pie: Lé téétiéo he te tice watihen.» Psaume 35.19
É nebé pa apicani tewé
26 15.26 Ioane 14.26«Hemepie e bo tuie a *Jenen Iitihi, pana e bo picani tewé ne he nii Caa, a Jenen Iitihi na e juuju, na e bo âbé mu ko Caa, ke e bo âbé patemehiéo ne tewé. 27 Ke wogewé mwo, ke geé o bo patemehiéo, be geé caa mu pelong ha atabuhi kon.»

- Ioane
- <
- 15
- >

15:2 15.2 Mataio 3.10

15:6 15.6 Mataio 7.19, 13.42

15:8 15.8 Mataio 5.16

15:10 15.10 Ioane 14.15; 1 Ioane 2.5

15:12 15.12 Ioane 13.34

15:13 15.13 Ioane 10.11; 1 Ioane 3.16

15:14 15.14 Mataio 12.50

15:17 15.17 Ioane 13.34

15:19 15.19 Ioane 17.14

15:20 15.20 Ioane 13.16

15:23 15.23 Luka 10.16

15:25 15.25 Psaume 35.19, 69.5

15:26 15.26 Ioane 14.26

© 2017-2018 WBT