- Apostolo
- <
- 16
- >

16
Wo Timoté ke e âcéi Paulo
1 16.1 Apostolo 14.6; 2 Timoté 1.5E engen wo Paulo mulang nge he ni pwomwo ubwo Derbe me Listre. E pimu Listre wo pa acéihi na pii kon pie Timoté, pa naî ê toomwo *Juif, na e caa céihi ne ko Iésu. Ke hemepwo pa caa ten, ke time uce pa Juif. 2 16.2 Filipi 2.19−22Ke lé pii wo lépwo acéihi mu Listre ke é mu Ikone pie, te junihe pa apulie wâé wo Timoté.
3 Nime Paulo me e pééeng. Ke e *pwotegoop ten, mu ko lépwo Juif na lé mu ha a duaan naa. Be lé te temehi ati pie, wo caa ten, ke time uce pa Juif*16.3 Nime Paulo me pé ngen a Pwooti Wâé ne pele lépwo Juif. Kehe icehi ana time lé uce hegieng ehi mu ko Timoté, be time uce téele pwotegoop ten. Be wo caa te Timoté, ke time uce pa Juif..
4 16.4 Apostolo 15.23−29É he ni pwomwo ubwo na lé â hen, ke lu pii te ni acéihi wo Paulo me Silas pie, me lé ténedehi ni pihuô te lépwo apostolo me lépwo apihuô te ni acéihi ne *Iérusaléma.
5 Ni acéihi, ke piubwo jélé da ne ha a céihi, ke e pitaamwo a jéhilé téteda he ni tan.
Tode Paulo ne Macédoine
6 16.6 Apostolo 18.23Ke e pwobwoni Paulo me Silas a *Jenen Iitihi, beme lu nemwo patemehi a pwooti te Padué ne ha a province Asia. Ke lé pitahagéi a Frigi, me a province Galat [me lépwo béélu]. 7 Ke me lé tehene nge mwonuhi a duaan Misi, ke lé pwo me lé taa ha a province Bitini, kehe icehi ana time e uce tehi ne telé na a Jene Iésu. 8 Ke é mulang, ke lé uce tahagéi Misi, ke lé tuie ole Troas ha atii ne ong.
9 Ke é he bwén, ke wo Paulo, ke e alihi ne he niûn pa apulie mu ha a province Macédoine, na e ko cuwo, ke e wâgo kon ke e pii ten pie: «Go âbé ne Macédoine, me go picani teme!»
10 É ne alecehe ana e habwii ten, ke geme†16.10 Geme—Wo Luka, pana e tii a tii ce, ke e tabuhi âcéi Paulo mu éni. hane me geme piepin nge Macédoine, be geme caa temehi pie, wo Padaame na e todekeme, me geme patemehi a Pwooti Wâé nelang.
Ne Filipi
11 Geme taa pwo ong ne Troas, ke geme caa te â ko a één Samotrace. Ke é ha acaama hen, ke geme tuie ne Néapolis. 12 Ke é mulang, ke geme â Filipi, a pwomwo ubwo ne ha a céiu duaan‡16.12 A céiu duaan—ai A bécéiuhe duaan. Ke pwo ni duaan na paa mu ko a Macédoine, ke a Filipi, ke e ha a bécéiuhe duaan. ko a province Macédoine. Filipi, ke a colonie te lépwo Roma§16.12 Colonie… A pwomwo ubwo na lé bahi wo lépwo Roma. Pwo mwomwon den me e pihuô. Time lé uce pwocuhi puni apulie. Nina lé mulang, ke te céiu a mwomwon delé me lépwona lé mu Itali.. Mwo te pwo ni tan deme nelang.
E céihi wo Lidi
13 É ha a *tan iitihi, ke geme wie koja a pwomwo ubwo, ke geme âmwonuhi a éémwa, be geme niimihi pie e lang ace duaan celi lé mu pwoiitihi ne hen wo lépwo Juif. Geme tebwo, ke geme cihe ne ko ni toomwo na lé ko pitapitilé nelang. 14 Wo ê céiu, ke a niin pie Lidi, ê apulie mu Tiatire, ê a-icuhi mwaanu megele, na te junihe ubwo a cuhin. Time uce ê Juif, kehe icehi ana e céihi ne ko a pwoiitihi te lépwo Juif. Ke e te ju tabemi ehi ni pwooti te Paulo. Ke e tehi a pwonimen wo Padaame beme e hegi a pwooti. 15 Ke puueng me ni apulie na lé mu ha a pomwa ten.
Ke é alecehen, ke e pii teme pie: «Mepie geé *pipajuujuhi pie, é céihi me mang ne ko Padaame, ke geé âbé céing ne ha a pomwa tong!» Ke e cuwokome beme geme âcéin.
E pawiehi a duéé mu ko ê toomwo
16 É ha a céiu tan, he geme â ha a duaan na lé mu pwoiitihi ne hen, ke e âbé benikeme ê toomwo na pwo duéé kon. A duéé naa, ke e patemehi ten me e pii te ni apulie nina e bo tuie. Ke te junihe hiwon ni mwani na lé hegi mu ko nina e pii, wo lépwona e penem delé.
17 16.17 Maréko 1.24Ke e âbé céime, wogeme me Paulo, ke e toii pie: «Wo lépwo apulie ce, ke lépwo eabwé te Padué na nihe e daaité, ke lé patemehi tewé a pwaaden nge ha a mulip.»
18 E te wonaa ati he ni tan, ke e caa â okéé wo Paulo. Ke e te biteeng kuti, ke e pii te ali duéé pie: «Go wie mu ko ê toomwo naa, ne he nii Iésu Kériso!»
Ke e te wie kuti mu kon.
Imwi Paulo me Silas
19 Ke me lé alihi wo lépwo apihuô ten pie, caa tieden ali apé mwani telé, ke lé te imwi kuti Paulo me Silas, ke lé teuulu nge ha apimu ibu te ni apulie ne he pwahamii ni apihuô ha amu. 20 16.20 Maréko 13.9Lé habwiilu te lépwo atautinaado te lépwo Roma, ke lé pii telé pie: «Wo lupwo apulie ce, ke lu pahauli a pwomwo ubwo. Be lupwo Juif, 21 ke lu ko patemehi ni huô na mwo coho, na tice mwomwon denye me nye hegi, ke me genye mulie hen, wogenye lépwo Roma.»
22 16.22 2 Korénit 11.25; 1 Tésalonik 2.2Ke lé te okéé kuti ne kolu ne ni apulie. Ke wo lépwo atautinaado, ke lé céi tie ni epwénelu, ke lé pwo me ahilu ko beba-acuwo. 23 Ke lé nihe ahilu, ke lé tahilu da he karépu, ke lé pii te pa awéa kolu pie me e wéa ehi kolu. 24 É mulang, ke e nelu ha a bénebwéne nemwa ne ha a karépu wo pa awéa kolu, ke e cie mwo ni alu ne ko ni ba-acuwo.
Penem bwohemwo
25 É ha awieme bwén, ke lu teko pwoiitihi, me pwonyebi, me pipaunu Padué wo Paulo me Silas. Ke lé teko tabemilu wo lépwo béélu ko pwokarépu. 26 Ke e te tuie kuti a penem bwohemwo, na te junihe ubwo. Ke e papenemihi ni goomwa ko a karépu. Ke te tai tehi kuti ati ni pomwa, ke tupwo mwo ni itihe toki, na lé cie lépwo a-mu he karépu kon.
27 16.27 Apostolo 12.18−19Ke me e ûmiê wo pali awéa, ke [te junihe emegéi nan kuti. Be] e alihi ni pomwa ubwo ko ali karépu he tehi, ke e te céi kuti a teua ten, beme e piwolieng hen*16.27 Beme e piwolieng hen—Wo lépwo Roma, ke lé taunu pa awéihi karépu, heme e cela wo pace céiu apwokarépu., be e niimihi pie lé caa cela wo lépwo a-mu he karépu.
28 Kehe icehi ana e henieng wo Paulo, ke e pii ten pie: «Go nemwo pipwotako, be te tai wogeme éni ati!»
29 Ke e te ilehi kuti ace miû wo pali awéa, ke e taa epin ha ali karépu, ke e tidihi jilin ko ni a Paulo me Silas, ke éjén nang ko a bwo mwotieng.
E céihi pa awéa
30 16.30 Apostolo 2.37Ke e pawielu, ke e pii telu pie: «Lupwo daame, ade aceli me é pwo, beme o celuimiéo?»
31 Ke lu hegi ne ten pie: «Go céihi ne ko Padaame Iésu, ke o celuimiko, wogo me ni apulie na lé mu ha a pomwa tem.»
32-34 Ke e pé Paulo me Silas nge ha a pomwa ten, he mwo bwén, ke e puu ni ahinaado kolu, ke e pwo me lu wiinaado. Ke lu patemehi te paje me ni apulie na lé mu ha a pomwa ten, a pwooti te Padaame. Ke lé céihi ne kon, ke puulé. Ke lé nihe pipwodéén.
Lé patupwo Paulo me Silas
35 É he pwang, ke lé pahede lépwo apipépwooti wo lépwo atautinaado te lépwo Roma, beme lé pii te pa awéa ko a karépu pie me e patupwolu.
36 Ke e pii te Paulo wo pa awéa pie: «Lé piibé céiiéo a pwooti wo lépwo atautinaado, pie me é patupwokeu. Geu wie, ke geu engen ha a péém.»
37 Ke e pii wo Paulo te lépwo apipépwooti pie: «Lépwoje, wogemu ke lupwo Roma†16.37 Lupwo Roma—Lupwo Roma wo Paulo me Silas, be lu âbé mu he ni amu na lé pé wo lépwo Roma. É ne ha a patén de lépwo Roma, ke iitihi me lé tati pace apulie celi e mu ha a tii telé., kehe icehi ana lé pijeta komu, ke lé ahikemu ne he pwahamii ni apulie ati, ke lé tahikemu ne he karépu! Ke é jenaa ni, ke lé pwo me lé pipwoneduwohi a bwo pawiekemu? Ûhu! Time uce wonaa! Wâé heme lé te âbé woélé, me lé pawiekemu.»
38 Ke lé engen wo lépwo apipépwooti, ke lé pémwojuiéhi nge céii lépwo atautinaado te lépwo Roma a bwopiinen de Paulo. Ke te junihe mwoti lépwo atautinaado he lé téne pie lupwo Roma. 39 Ke lé âbé pimiibule ne telu. Ke lé pawielu, ke lé cuwokolu pie me lu engen mu ha a pwomwo ubwo.
40 Ke lu engen wo Paulo me Silas, ke lu taa too Lidi. É alecehe a bwo ali ni acéihi, ke lu pamwoiulé, ke lu engen.

- Apostolo
- <
- 16
- >

16:1 16.1 Apostolo 14.6; 2 Timoté 1.5

16:2 16.2 Filipi 2.19−22

*16:3 16.3 Nime Paulo me pé ngen a Pwooti Wâé ne pele lépwo Juif. Kehe icehi ana time lé uce hegieng ehi mu ko Timoté, be time uce téele pwotegoop ten. Be wo caa te Timoté, ke time uce pa Juif.

16:4 16.4 Apostolo 15.23−29

16:6 16.6 Apostolo 18.23

†16:10 16.10 Geme—Wo Luka, pana e tii a tii ce, ke e tabuhi âcéi Paulo mu éni.

‡16:12 16.12 A céiu duaan—ai A bécéiuhe duaan. Ke pwo ni duaan na paa mu ko a Macédoine, ke a Filipi, ke e ha a bécéiuhe duaan.

§16:12 16.12 Colonie… A pwomwo ubwo na lé bahi wo lépwo Roma. Pwo mwomwon den me e pihuô. Time lé uce pwocuhi puni apulie. Nina lé mulang, ke te céiu a mwomwon delé me lépwona lé mu Itali.

16:17 16.17 Maréko 1.24

16:20 16.20 Maréko 13.9

16:22 16.22 2 Korénit 11.25; 1 Tésalonik 2.2

16:27 16.27 Apostolo 12.18−19

*16:27 16.27 Beme e piwolieng hen—Wo lépwo Roma, ke lé taunu pa awéihi karépu, heme e cela wo pace céiu apwokarépu.

16:30 16.30 Apostolo 2.37

†16:37 16.37 Lupwo Roma—Lupwo Roma wo Paulo me Silas, be lu âbé mu he ni amu na lé pé wo lépwo Roma. É ne ha a patén de lépwo Roma, ke iitihi me lé tati pace apulie celi e mu ha a tii telé.

© 2017-2018 WBT