- Luka
- <
- 5
- >

5
E tode ni bécéiuhe acémun den
Mataio 4.18−22; Maréko 1.16−20
1 5.1 Mataio 13.1−2; Maréko 3.9−10É ha a céiu tan, ke e mu jeoté ticepwon ne Galilé*5.1 Galilé—Grek: Génésaret. Omehi a jié Galilé ne ha a Niinaado (Vocabulaire) ha anebwén ko a tii. wo Iésu. Ke e patemehi a pwooti te Padué. Ke hiwon ni apulie na lé tebwo aujenieng, beme lé tabemieng. 2 Ke e alihi lupwo ong na lu ko mu jeoté ha a tabe mwonuhi ticepwon. Be lé caa ole mu pwon wo lépwo apwotau, ke lé ko puu ni pua telé.
3 Ke e taa pwo a céiu ong, a onge Simon Pétéru. Ke e pii ten pie: «Go picéi oté ali ong.»
Ke e tebwo, ke e pacémunihi mwo ni apulie.
4 Ke me e cihe ati, ke e pii te Simon [me ni béén] pie: «Geé taabé me genye te ju piole he na numwihi lang. Ke geé bwobe ne ni pua tewé.»
5 5.5 Ioane 21.3−8Ke e hegi ne ten wo Simon pie: «Pa apipune, go téne, geme tee ko pwotau jame a bwén ce, ke te tice celi geme pé. Kehe icehi ana é mu ko ana go pii teme, ke é o pwo.»
6 Ke lé patupwo li pua telé. Ke te nihe hiwon kuti ni ikua na lé cuwo hen, ke pwo me e tie li pua telé. 7 Ke lé pwo inenaado nge céii ni béélé na lé mu pwo a céiu ong, beme lé âbé picani telé. Ke oba lupwoli ong ko ikua, ke lu pwo me lu mwiiê.
8-10 Ke te junihe mwotilé ati ko ana e tuie: wo Simon Pétéru, me Cang me Ioane (lupwo naî Zébédé) me ati ni béélé. Ke e tupwo tidihi jilin ânebuhe Iésu wo Simon, ke e pii pie: «Padaame, go piâdé ité kojaéo, be woéo, ke pa apulie na ta jo!» Kehe e pii ten wo Iésu pie: «Go nemwo pwo me mwotiko! Tabuhi jenaa, ke bo wogo pa apwotauhi apulie.»
11 5.11 Mataio 19.27Ke lé mwojuia daamwo ticepwon, ke lé céida huâiu lupwoli ong. Ke lé necu ati, ke lé âcéi Iésu.
E pwo me tieden ni cunu ko lupwo alo apulie
Mataio 8.1−4, 9.1−8; Maréko 1.40―2.12
Pa katia
12 É he e mu ha a céiu mwopopwaalé wo Iésu, ke e tuiebé wo pa céiu katia†5.12 Katia—Lèpre. Wo lépwo Juif, ke lé mwiihi ni katia.. Ke me e ali Iésu, ke e tidihi jilin me pimiibule ne ânebuhen, ke e ilehi kojaeng pie: «Padaame, hemepie te nimem, ke go pwo me tieden a katia kong!»
13 Ke e cine ngen a in, ke e ti kon, ke e pii ten pie: «Éa, te nimung! Caa wâé go!»
Ke te tieden kuti kojaeng a katia kon.
14 5.14 Lévitique 14.1−32Ke e pii ten pie: «Go nemwo uce uti, kehe go â pihabwiiko ne te pa *apwoâpwailo. Ke go ne [te Padué] ali âpwailo li e pii wo *Moosé ne he li patén den. Be me wonaa, ke me lé alihi ati ne ni apulie pie caa wâé go.»
15 Kehe icehi ana caa piân a jepule ko Iésu. Ke nihe hiwon nina lé âbé céiieng me lé téneeng, me ilehi kojaeng pie, me e pwo me tieden ni cunu kolé. 16 Kehe e mu â he ni duaan na te ticie hen, beme e pwoiitihi.
Pa tebwomwa
17 É ha a céiu tan, ke e pacémuni ni apulie wo Iésu. Ke lé tabemieng ni béé *Farasaio me ni *dotéén ko patén, na lé âbé céiieng mu he ni mwopopwaalé mu Galilé, me *Judé, me *Iérusaléma. Ke e mu ko Iésu a junuu Padaame Padué, beme e pwo me wâé nina cunu jélé.
18 Ke lé tuiebé ni béé apulie he lé pipaadoimi pa céiu béélé ne pwo apule ten, pana tebwomwa nang. Be nimelé me lé pééeng da huâ, me neeng ânebuhe Iésu. 19 Kehe icehi ana tice ace bwopwonen, be junihe hiwon ni apulie. Ke lé pééeng da pwo mwa‡5.19 Da pwo mwa—Pwo ko pule, ke te ju belece ehi, ke jan me nye engen pwon. Omehi Mataio 24.17., ke lé tapwii a céiu duaa mwa. Ke lé neeng ole ne pwo apule ten ne ânebuhe Iésu me ni apulie na élé aujenieng.
20 5.20 Ésaïe 43.25; Luka 7.48Ke e téetihi a céihi telé wo Iésu. Ke e pii te pali tebwomwa pie: «Pa bééng, caa pineuhi ni ta pwo tem.»
21 Wo lépwo Farasaio me ni dotéén ko patén, ke lé pipii telé pie: «Wooélé pa apulie ce? Be e [pwo me piwielu me Padué, me] piciheta ne ko a niin! Be he wooélé na e temehi me e pineuhi ni ta? Te icehi Padué!»
22 Kehe icehi ana e te temehi wo Iésu nina lé niimihi, ke e pii telé pie: «É mu ko ade na wonaa ni pwonimewé? 23 Ade aceli piticecoon? Me é pii ten pie: “Caa pineuhi ni ta pwo tem”, ai me é pii ten pie: “Go cuwoda, ke go engen”? 24 5.24 Ioane 5.8[Ke hemepie jan me é pwo me e engen ne ânebuhewé ati] ke geé bo temehi pie, pwo mwomwon dong, woéo pa *Nahi Apulie, me é pineuhi ni ta pwo te ni apulie ne pwo a bwohemwo.»
Ke e pii te pali tebwomwa pie: «Aje, go cuwoda, ke go pé apule tem, ke go âmwo pelem.»
25 Ke e te cuwoda kuti ne ha awieme ni apulie. Ke e pé apule ten, ke e âmwo pelen, he e pipwoun de Padué.
26 Ke lé nihe téetihi ati ne nina lé alihi anaa. Ke te junihe mwotilé, ke lé pii éwaanihi telé pie: «Éé! Te nihe ité kuti nina nye alihi jenaa!»
Ke lé pipwoun de Padué.
E tode Lévi (Mataio)
Mataio 9.9−13; Maréko 2.13−17
27 É alecehen, ke me e â he pwaaden wo Iésu, ke e ali Lévi (Mataio), pa *atai mwani cuhi puni apulie [me de lépwo Roma] he e teko tebwo ha a mwopenem den. Ke e pii ten wo Iésu pie: «Go âbé céing!»
28 Ke e te cuwoda kuti wo Lévi, ke e necu ati, ke e âcéi Iésu.
29 Ke é alecehen, ke e pwo a piwiinaado na ubwo wo Lévi ne pelen, beme e pipwoun de Iésu. Ke e tode mwo lépwo atai mwani béén, ke hiwon mwo ni béé apulie.
30 5.30 Luka 15.1−2Ke lé mu lang mwo wo lépwo Farasaio ke ni béélé, lépwo dotéén ko patén. Ke lé tai pihuu ne ko lépwo *acémun de Iésu, ke lé pii telé pie: «É mu ko ade na geé piwiinaado me ûdu me lépwo atai mwani, ke ni béé apulie na ta jélé?»
31 Ke e pii telé wo Iésu pie: «Time lé uce hane ce dotéén wo lépwona te wâé jélé, kehe te icehi lépwona cunu jélé. 32 Be time é uce âbé tode nina lé niimihi pie wâé ni mulihelé. Kehe é âbé tode nina lé temehi pie ta ni mulihelé, beme lé bitelé, ke me lé pitaatééhi ni mulihelé.»
A pwooti ko a pipaciile
Mataio 9.14−17; Maréko 2.18−22
33 Lé pii te Iésu ne ni béé Farasaio pie: «Geme te cuwo ko *pipaciile, wogeme ni Farasaio, me lépwo acémun de *Ioane pa apipuu apulip. [Be geme patupwo wiinaado§5.33 Patupwo wiinaado—A bwopiinen pie, paciitihi wiinaado. beme geme pwoiitihi.] Kehe é mu ko ade na time lé uce pipaciile wo lépwo acémun dem?»
34 5.34 Ioane 3.29Ke e hegi ne telé pie: «Kona lé te pipatupwo wiinaado wo lépwona todelé ne ko a piaten, heme e mwo teko mu pelelé wo pa apiaten? Ûhu! 35 Kehe e o bo âbé a tan na o bo pé kojalé pa apiaten. Ke é mulang na lé o bobe pipaciile.»
36 Ke e pii telé mwo a ocine ce wo Iésu pie: «Te tice pace céiu apulie celi e tie ace me-epwén celi mwo ju wamin, me e woli ne ko a epwén na caa ukéiu. Be o bo tie ali epwén li mwo ju wamin! A céiu mwo: Ke time uce piwie lupwo memwaanu ne ko a epwén, be caa ukéiu.
37 «Geé niimihi a *mwotabe na pwo ko iiwota. Be time nye uce pé ace tabe megele celi mwo coho, me nye pa a mwotabe*5.37 Mwotabe… Omehi a déme ali mwotabe ne ha a Mataio pwahamii tii 9. na caa ukéiu. Be [pwocoon me cibu, ke] e bo pabuwohi†5.37 Pabuwohi—Omehi note ko Maréko 2.22., ke genye o patieden a tabe megele me ni mwotabe. 38 Ûhu! Wâé heme nye ne a tabe megele na mwo coho, ne ha a mwotabe na mwo coho! 39 Kehe icehi ana wo lépwona lé mu ûdu ni tabe megele na caa ukéiu, ke muhi telé ko ni tabe megele na mwo ju coho. Be lé pii pie: “Nihe wâé a neme ni tabe megele na caa ukéiu‡5.39 Wieli a ocine ko lépwo apihuô te lépwo Juif na muhi telé ko ni cémun de Iésu.!”»

- Luka
- <
- 5
- >

5:1 5.1 Mataio 13.1−2; Maréko 3.9−10

*5:1 5.1 Galilé—Grek: Génésaret. Omehi a jié Galilé ne ha a Niinaado (Vocabulaire) ha anebwén ko a tii.

5:5 5.5 Ioane 21.3−8

5:11 5.11 Mataio 19.27

†5:12 5.12 Katia—Lèpre. Wo lépwo Juif, ke lé mwiihi ni katia.

5:14 5.14 Lévitique 14.1−32

‡5:19 5.19 Da pwo mwa—Pwo ko pule, ke te ju belece ehi, ke jan me nye engen pwon. Omehi Mataio 24.17.

5:20 5.20 Ésaïe 43.25; Luka 7.48

5:24 5.24 Ioane 5.8

5:30 5.30 Luka 15.1−2

§5:33 5.33 Patupwo wiinaado—A bwopiinen pie, paciitihi wiinaado.

5:34 5.34 Ioane 3.29

*5:37 5.37 Mwotabe… Omehi a déme ali mwotabe ne ha a Mataio pwahamii tii 9.

†5:37 5.37 Pabuwohi—Omehi note ko Maréko 2.22.

‡5:39 5.39 Wieli a ocine ko lépwo apihuô te lépwo Juif na muhi telé ko ni cémun de Iésu.

© 2017-2018 WBT