- Roma
- <
- 7
- >

7
Tuwokenye koja ni patén
1 Lépwo bééng ne he nii Kériso, é niimihi pie, me geé temehi a bwomune ni patén. Be e pihuôkenye ne ni patén, heme nye mwo te mulie. 2 Pwohewii ê toomwo na e caa piaten, be caa cieeng ne ko pa aiu hen, heme e mwo te mulie wo panaa. Kehe mepie e caa mele, ke caa te jan me e piaten mwo*7.2 Caa te jan me e piaten mwo—Grek: Caa tuwoeng koja a patén na e cieeng ne ko pa aiu hen..
3 Ke hemepie e â mwode pace céiu aiu, heme e mwo teko mulie wo pa aiu hen, ke genye pii pie e bune aiu [be time e uce piténedehi ni patén]. Kehe icehi ana hemepie e mu pele pace céiu aiu, alecehe a bwo mele te pa aiu hen, ke caa time e uce bune aiu, ke caa time e uce caada ni patén.
4 7.4 Roma 6.2,11Ke wogewé mwo, wogewé ni acéihi bééng, ke te piwien ne mwo konye. Be caa time e uce ciekenye mwo ne ni patén†7.4 Be caa time e uce ciekenye mwo ne ni patén—Grek: Geé mele ne ko ni patén.. Be caa wogenye ni apulie te Kériso, pana e caa mele me denye‡7.4 Pana e caa mele me denye—ai Ke caa céiu genye ne ha a één, a puco te ni acéihi ati., ke e mulie cemwo mu ha amele. Ke é mu ko anaa, ke wâé heme a mulihenye, ke me e ne ce acehin celi wâé, me de Padué.
5 Be é ânebun, he genye mwo te mulie cehi nina nimenye kon na ta, ke ni patén, ke e pwo me piubwo da ni bwo niimihinaado na ta ne he ni éénye. Ke é mu ko anaa, na genye o mele. 6 7.6 Roma 8.2, 6.4Kehe icehi ana é jenaa, [ke wo Padué] ke e caa tuwokenye koja ni patén na e pwocuhinaado tenye§7.6 Na e pwocuhinaado tenye—Grek: Be genye mele ne ko ni patén na e pwo me imwikenye.. Ke genye caa pipwoeabwé te Padué, ne ha a bwomunen na mwo coho. Be genye piténede a *Jenen Iitihi, kehe time uce ni *patén de Moosé.
Nye âde a ta na e konye
7 7.7 Exode 20.17; Deutéronome 5.21Kona nye pii pie, ni patén, ke ta? Ûhu! Be te é mu ko ni patén, na é temehi ana ta. Be mepie tice patén*7.7 Be mepie tice patén—Grek: É hemepie te tice patén celi e pii pie: «Go nemwo pwo me gaale a pwonimem ko ace céiu naado.», ke time uce jan me é temehi pie, ni bwo niimihinaado tong, ke ta. 8 [É o cihe ko a Ta, pwohewiin heme pace céiu apulie]: A Ta, ke e hane kong ace bwopwonen, ne ko ni patén, beme e pamulipihi ati ni muko pétaapwo naado na ta, na nimung kon. Ke e ne ha a pwonimung, ni bwo niimihinaado na ta. Be mepie tice patén, ke te tice junuu a Ta†7.8 Te tice junuu a Ta—E caa mele a Ta. Omehi mwo note ko Roma 5.12..
9 É he mwo te tice patén, ke é te mulie. Kehe me e âbé ni patén, ke a Ta na e mulie kong, 10 ke e pébé a mele. [Geé alihi pie] e ne a patén den [wo Padué] beme é mulie kon, kehe icehi ana a patén naa, ke e pwo me é mele. 11 7.11 Genèse 3.13Be a Ta, ke e pé a patén, beme e patiedeniéo, ke e pwo me é mele.
12 7.12 1 Timoté 1.8Mepwo é ne ko ni patén, ke a naado na iitihi, [be e âbé mu ko Padué]. Ke ni cuwo nahi huô, na e mu he ni patén, ke mwomwon, ke wâé me denye. 13 Kona a naado na wâé, ke e o pwo me é mele? Ûhu, time uce wonaa. Be e pé ana wâé na a Ta, beme e pwo me é mele. Ke, me e pwo anaa, ke e habwii pie, te junihe ta nang. [Mepwo é ne ko a huô, ke e paciitihi konye, me nye nemwo pwo ana ta.] Ke a Ta, ke e pé a huô, beme nye junihe pwo ana ta, kojan ânebun‡7.13 Dernière phrase—Grek: É mu ko a patén, ke e pihabwiieng a Ta pie, caa te junihe ta wéden.!
A pa na junihe pwo niihen
14 Genye caa te temehi ehi pie, e âbé mu ko Padué ne ni patén. Kehe icehi ana woéo, ke pa apulie na tice niihung. Ke é caa â *apenem tice ja kon de a Ta. 15-16 7.15 Galat 5.17Ke time é uce temehi ehi aceli é pwo. Be time é uce pwo ana nimung kon, kehe é pwo ana time uce nimung me é pwo. Ke é mulang, he na é bwo temehi pie, ni patén, ke a naado na wâé. 17 Be time uce woéo na é pwo anaa, kehe a Ta na e kong. 18 É te temehi pie, time e uce mu kong a wâé, mu ko ana woéo, ke pa apulie na tice niihung. Be é heme nimung me é pwo ana wâé, ke pwocoon.
19-20 Éa, time é uce pwo ana wâé na nimung kon. Kehe é pwo ana ta, na time uce nimung kon. Ke me wonaa, ke [pwohewiin heme] time uce woéo na é pwo anaa, kehe a Ta na e kong.
Woo na e celuimiéo?
21 É te temehi pie, pwo a ‘patén’ [na e kong]. Weengi: Me nimung me é pwo ana wâé, ke time uce jan. Ke é te cuwo ko pwo ana ta. 22 Geé alihi pie, é ne ha a ju pwonimung, ke wâé tong a patén de Padué. 23 7.23 Galat 5.17; 1 Pétéru 2.11Kehe icehi ana pwo a céiu ‘patén’ na e ha a ééng: a patén ko a Ta. Ke lu pipwopa me ana nimung kon. Ke a patén naa, ke pwohewiin heme e pééo, me e neéo he karépu. 24 Au, mwolihi! O woo celi e o celuimiéo koja a pwonimung na ta§7.24 Pwonimung na ta—Grek: Éé apulie., na e o pééo nge ha amele? 25 7.25 1 Korénit 15.57Te icehi Padué na e pwaadeniin bé wo Padaame Iésu Kériso*7.25 1re, 2e phrase—Grek: Kehe icehi ana [genye] pipwo-olé te Padué ko Iésu Kériso, Padaame henye.! Wâé heme nye picedieng!
[Weengi a bwopiine ana é pii]: Nimung me é piténedehi a patén de Padué, kehe icehi ana tice niihung, ke é tee piténedehi a patén ko a Ta.

- Roma
- <
- 7
- >

*7:2 7.2 Caa te jan me e piaten mwo—Grek: Caa tuwoeng koja a patén na e cieeng ne ko pa aiu hen.

7:4 7.4 Roma 6.2,11

†7:4 7.4 Be caa time e uce ciekenye mwo ne ni patén—Grek: Geé mele ne ko ni patén.

‡7:4 7.4 Pana e caa mele me denye—ai Ke caa céiu genye ne ha a één, a puco te ni acéihi ati.

7:6 7.6 Roma 8.2, 6.4

§7:6 7.6 Na e pwocuhinaado tenye—Grek: Be genye mele ne ko ni patén na e pwo me imwikenye.

7:7 7.7 Exode 20.17; Deutéronome 5.21

*7:7 7.7 Be mepie tice patén—Grek: É hemepie te tice patén celi e pii pie: «Go nemwo pwo me gaale a pwonimem ko ace céiu naado.»

†7:8 7.8 Te tice junuu a Ta—E caa mele a Ta. Omehi mwo note ko Roma 5.12.

7:11 7.11 Genèse 3.13

7:12 7.12 1 Timoté 1.8

‡7:13 7.13 Dernière phrase—Grek: É mu ko a patén, ke e pihabwiieng a Ta pie, caa te junihe ta wéden.

7:15-16 7.15 Galat 5.17

7:23 7.23 Galat 5.17; 1 Pétéru 2.11

§7:24 7.24 Pwonimung na ta—Grek: Éé apulie.

7:25 7.25 1 Korénit 15.57

*7:25 7.25 1re, 2e phrase—Grek: Kehe icehi ana [genye] pipwo-olé te Padué ko Iésu Kériso, Padaame henye.

© 2017-2018 WBT