- Filipi
- <
- 2
- >

2
Geé piténedekewé
1 E pamwoiukewé na a mulihewé ne he Kériso, ke e pwopweehi ni pwonimewé na a pipwoééhe ten. Ke a *Jenen Iitihi, ke e pineibukewé me weeng. Ke geé pipwoééhewé mu he ni ju pwonimewé. 2 É mu ko anaa, ke [é cuwokowé pie] me geé piténekewé. Wâé heme céiu a pipwoééhe tewé, ke me céiu a pwonimewé, ke me céiu a bwo niimihinaado tewé. Be, me geé wonaa, ke nihe ubwo a pipwodéén dong.
3 2.3 Galat 5.26Ke geé nemwo niimihi pie, te nihe pwonaado ne kowé, ke geé nemwo penem beme geé pihabwiikewé. Kehe geé pwo me piwahin gewé, ke geé pipaunu lépwo béén. 4 2.4 1 Korénit 10.24Geé nemwo piniimikewé cehi, kehe geé hane aceli wâé me de lépwo béén.
Geé pwohewii Iésu
5 Wâé heme geé pipwohewii Kériso Iésu ne he ni bwo niimihinaado tewé, me ni bwomu tewé.
6 2.6 Ioane 1.1−2, 17.5Be te céiu julu me Padué
ne ha ati ni naado.
Kehe time e uce cile
[a bwo ubwo nang].
7 2.7 Ioane 1.14; 2 Korénit 8.9E patupwo atebwo ten.
E patupwo ati.
Ke e pé a éé apulie,
ke e penem tice ja kon.
8 2.8 Ébéru 5.8, 12.2E pwo me piwahin nang.
E piténede Padué
die ko a bwo mele ten,
a bwo mele ne ko a *kuricé
[pwohewii ne ko ni cabin
de ni apulie ati].
9 2.9 Apostolo 2.33; Ésaïe 45.23; Éféso 1.20−21; Ébéru 1.3−4Kehe e pineeng da wo Padué.
Ke e ne ten a nii apulie
na te nihe ubwo wéden.
10 2.10 Roma 14.11Beme é ne he nii Iésu,
ke lé tidihi jililé ne he pwahamiin
ati ni naado jeda he *miiden,
ke éni pwo bwohemwo,
die ha amu te ni amele*2.10 Amu te ni amele—Grek: Haahi a bwohemwo. Be lé niimihi wo lépwo Juif pie, pwo a amu te lépwo amele ne haahi a bwohemwo..
11 2.11 Roma 10.9Ke ati ni pwocihe
ke lé toii da pie:
Wo Iésu Kériso, ke Padaame!
Beme a bwo pipaunu Padué Caa.
Geé ceni ha a melepiing
12 É he é mwo mu pelewé, wogewé lépwo ju bééng, ke geé piténedeéo. Ke wâé heme geé te cuwo ko piténedeéo jenaa ni, heme tieéo pelewé. Geé nihe paciiti Padué†2.12 Geé nihe paciiti Padué—Grek: Geé pwo me mwotikewé ke éjén gewé.. Ke geé penem den ati ne he ni naado, ke geé pipenem ibu, beme te wâé a mulihewé‡2.12 Mulihewé—Grek: A bwo celuimikewé. A bwopiinen pie, a mulihe ni acéihi na lé pimu ibu. ne kon. 13 Be e ko penem kowé wo Padué, ke e bo pwo me wâé tewé ana nimen kon. Ke e bo ne ce niihewé, me geé piténedeeng.
14 [É ne he ni mulihewé me ni penem dewé] ke geé nemwo pipééle me pihuu ne kowé, 15 2.15−16 Daniel 12.3; Filipi 1.10; 1 Tésalonik 2.19beme o te tice celi ta pelewé, ke me o te tice celi o tautikewé kon. Ke me wogewé ni naî Padué na wâé gewé, ne ha awieme ni apulie pwo bwohemwo, na ni agele, me ni apulie na ta jélé. Be me wonaa, ke geé o pwohewii ni ceni na lé niê heme bwén, 16 he geé pé nge céiilé a pwooti ko a mulip§2.16 1re phrase—ai Geé cumang ne he ni pwooti ko a mulip..
Heme geé wonaa, ke é o nihe pipwodéén kowé ha a tan na e bo mwojuia hen wo Kériso. Be é caa te junihe pineéo me dewé, pwohewii pa atéte ne ha a pitéte. Ke é o nihe pipwodéén, heme pwo acehi ni penem dong me dewé*2.16 3e & 4e phrase—Grek: Beme pipii dong ha a Tan de Kériso pie, time uce piticenaado ne ko a pitéte tong ke a penem dong.. 17 Ke wieli [é o mele me dewé, ke] é o patupwo a mulihung pwohewii a *âpwailo ne te Padué. Ke genye o bo ne, pehi a âpwailo na geé ne ten mu ko ni céihi tewé ne kon. Ke hemepie wonaa, ke é bo te nihe pipwodéén ko anaa. 18 2.18 Filipi 3.1, 4.4Éa, wâé heme genye pipwodéén ibu.
É pahede Timoté me Épafrodite
19 É niimihi pie, é hemepie wâé te Padaame Iésu, ke é pahede Timoté lé céiikewé, beme é téne ce jepule kowé, beme pamwoiuéo. 20 Te icehi Timoté, na piwie nina e mu he ni pwonimemu. Ke te tice pace céiu celi e niimikewé, kehe te weeng cehi.
21 2.21 2 Timoté 4.10Be wo lépwo béén, ke lé te muko hane ce wâé telé, kehe time lé uce hane ce penem celi wâé te Kériso Iésu.
22 Kehe icehi ana geé temehi pie, e nihe picani tong wo Timoté. Be gemu pwohewii lupwo âmehi, na gemu pipenem ibu ko a bwo patemehi na a Pwooti Wâé. 23 Ke anaa kuti ana é niimihi pie, me é bo neeng lé céiikewé, hemepie é temehi ce huô kong ne éni. 24 Ke é ne kong, ke é temehi pie, é o âdé céiikewé. Be é te nihe céihi ne ko Padaame.
Geé hegi ehi Épafrodite
25 2.25 Filipi 4.18É jenaa ni, ke é niimihi pie, me é ne lé mwo céiikewé pa céiu acéihi béénye: wo Épafrodite, pali geé neeng bé céiiéo, beme e picani tong. Be gemu te nihe pipenem ibu pwohewii lupwo apwopa [he gemu pii beetihi a Pwooti Wâé]. 26 Nihe nimen me e alikewé ati. Be te nihe téé a pwonimen, he [e téne pie] geé téne a bwo cunu nang.
27 Te a juuju pie, nihe cunu nang ânebun, be e caa pwo me e mele. Kehe e pipwoééhen wo Padué, ke caa te wâé nang mwo. Ke heme wonaa, ke woéo mwo, be e caa celuimiéo koja a téé na nihe ubwo.
28 Nimung me é neeng lé céiikewé, beme geé o pipwodéén, ke me caa time é o uce gia kowé.
29 Geé hegieng ehi ha a pipwodéén, pwohewii a bwo hegi nen denye pa acéihi béénye ne he nii Kériso. Be wâé heme geé paciiti ni apulie na lé pwohewiieng. 30 Be e pwo me e mele, he e penem me de Kériso. Ke e wonaa, beme e picani tong, ha a benaamwon na time uce jan ne kowé me geé picani tong, wonaa mu ko a bwo pimu ité tewé.

- Filipi
- <
- 2
- >

2:3 2.3 Galat 5.26

2:4 2.4 1 Korénit 10.24

2:6 2.6 Ioane 1.1−2, 17.5

2:7 2.7 Ioane 1.14; 2 Korénit 8.9

2:8 2.8 Ébéru 5.8, 12.2

2:9 2.9 Apostolo 2.33; Ésaïe 45.23; Éféso 1.20−21; Ébéru 1.3−4

2:10 2.10 Roma 14.11

*2:10 2.10 Amu te ni amele—Grek: Haahi a bwohemwo. Be lé niimihi wo lépwo Juif pie, pwo a amu te lépwo amele ne haahi a bwohemwo.

2:11 2.11 Roma 10.9

†2:12 2.12 Geé nihe paciiti Padué—Grek: Geé pwo me mwotikewé ke éjén gewé.

‡2:12 2.12 Mulihewé—Grek: A bwo celuimikewé. A bwopiinen pie, a mulihe ni acéihi na lé pimu ibu.

2:15 2.15−16 Daniel 12.3; Filipi 1.10; 1 Tésalonik 2.19

§2:16 2.16 1re phrase—ai Geé cumang ne he ni pwooti ko a mulip.

*2:16 2.16 3e & 4e phrase—Grek: Beme pipii dong ha a Tan de Kériso pie, time uce piticenaado ne ko a pitéte tong ke a penem dong.

2:18 2.18 Filipi 3.1, 4.4

2:21 2.21 2 Timoté 4.10

2:25 2.25 Filipi 4.18

© 2017-2018 WBT