- Mataio
- <
- 4
- >

4
E tacebwéni Iésu wo Caatana
Maréko 1.12−13; Luka 4.1−13
1 4.1 Ébéru 2.18, 4.15É alecehen, ke e pé Iésu na a *Jenen Iitihi te Padué, nge ha a da, beme e tacebwénieng wo *Caatana, pa apipé ne konye. 2 4.2 Exode 34.28Ke time e uce wiinaado wo Iésu he na 40 ni tan, be e *pipaciile, ke caa menen.
3 Ke e tooeng wo Caatana, pa atacebwénikenye, ke e pii ten pie: «Hemepie wogo pa *Naî Padué, ke go taatééhi ni péi ce me pwoloa!»
4 4.4 Deutéronome 8.3Ke e hegi ne ten wo Iésu pie: «Caa te tii ne he ni *tii iitihi pie: Time e uce mulie cehi ko a pwoloa wo pa apulie, kehe e te mulie mwo ko ni pwooti na e pii wo Padué.» Deutéronome 8.3
5 Ke e pé Iésu nge ha a pwomwo ubwo iitihi, *Iérusaléma, ke e pééeng da pwo puni a *mwaiitihi. 6 4.6 Psaume 91.11−12Ke e pii ten pie: «Hemepie wogo pa Naî Padué, ke go téele mu éni! Be caa te tii ne he ni tii iitihi pie:
E bo pahede ni âcélo ten
wo Padaame Padué
beme lé wéiko.
Ke lé bo hegiko,
ke o time uce tanahi ni am
ne ko ni péi.»
Psaume 91.11−12
7 4.7 Deutéronome 6.16Ke e hegi ne ten wo Iésu pie: «Ûhu, be caa te tii ne mwo he ni tii iitihi pie: Go nemwo tacebwéni Padaame Padué hem.» Deutéronome 6.16
8 E pééeng mwo wo Caatana, da pwo a céiu juwole na te junihe e daaité. Ke e habwii ten ati ni amu, me ni mwametau pwo bwohemwo, me ni wâé telé, me ni naamuulé. 9 Ke e pii ten pie: «Mepie go tidihi jilim he pwahamiing, me go pipaunuéo, ke é bo ne tem ati ninaa.»
10 4.10 Deutéronome 6.13Ke e pii ten wo Iésu pie: «Go engen kojaéo, go Caatana! Be caa te tii ne he ni tii iitihi pie: Go pipaunu Padaame Padué hem, ke te weeng cehi na me go penem den.» Deutéronome 6.13
11 Nebwén, ke e ne Iésu wo Caatana. Ke lé âbé too Iésu ne ni *âcélo, ke lé penem den.
E tabuhi ni penem den wo Iésu
Maréko 1.14−15; Luka 4.14−15
12 4.12 Mataio 14.3; Maréko 6.17; Luka 3.19−20É ne alecehen, ke e téne wo Iésu pie, lé caa ne *Ioane pa apipuu apulie he karépu. Ke e engen wo Iésu, ke e â ha amu Galilé. 13 Ke time e uce mu Nazaret, kehe e â pimu Kapernaüm, a behi a bajié Galilé, ha a duaan Zabulon me Neftali. 14 É nelang he na e pacuwohi ali e pii wo Padué, na e pipwaadeniin bé wo péroféta Isaia pie:
15 4.15 Ésaïe 8.23―9.1 Téne, wogeu lupwo amu
Zabulon me Neftali,
wogeu mwonuhi a jié;
ne gaale cemwo ko a Ioridano;
lupwo duaan ne Galilé;
amu na pihiwon ni bele hen,
na time lé uce bele tong:
16 Lé alihi a pwéélang na ubwo
ne nina lé mu ha a melepiing.
A pwéélang na pwomelaan
ko nina lé mu ha a bwén iitihi.
[Lé o mulie cemwo!]
Ésaïe 8.23―9.1
17 4.17 Mataio 3.2, 19.27Ke te tabuhi kuti mulang, ke e patemehi a pwooti te ni apulie wo Iésu. Ke e pii telé: «Geé pininim, ke geé taatééhi ni mulihewé! Be caa é mwonu a *Mwametau he Miiden!»
E tode ni bécéiuhe acémun den
Maréko 1.16−20; Luka 5.1−11
18 [É ha a céiu tan] ke e uti a nicepwon Galilé wo Iésu. Ke e ali lupwo apulie na lupwo apwotau, wo Simon na pii kon pie Pétéru, me André pa âjiénen, he lu ko ne pua ha a jié.
19 Ke e pii telu pie: «Geu âbé céing, be é bo pwo me wogeu lupwo apwotauhi apulie.»
20 Ke lu te necu kuti li pua telu, ke lu âcéi Iésu.
21 Ke lé te ju piân, ke e ali Cang me Ioane, lupwo naî Zébédé, he lé teko pwoni pua ne pwo ong me caa telu. Ke e todelu wo Iésu. 22 Ke lu ne caa telu, me ali ong, ke lu âcéin.
E pwo me tieden ni cunu ko ni apulie
Maréko 1.35−39; Luka 4.42−44, 6.17−19
23 4.23 Mataio 9.35; Maréko 1.39; Apostolo 10.38E engen pitihi a amu Galilé wo Iésu, ke e pacémuni ni apulie ne he ni *mwotapitihi te ni *Juif, ke e pipatemehi a *Pwooti Wâé ko a Mwametau [he Miiden]. Ke e pwo me tieden ati ni cunu me ni picani te ni apulie. 24 4.24 Maréko 6.55Ke lé téne jepule kon, pitihi a province Siri. Ke lé pébé céiieng ni béén na lé mu he ni picani, me ni béé bwo pwo cunu, me ni béén na pwo duéé kolé, me nina éjén jélé, me ni béén na tebwomwa jélé. Ke e te tai pwo me tieden ni cunu kolé naa wo Iésu. 25 4.25 Maréko 3.7−8Hiwon ni apulie na lé âcéi Iésu: ni apulie bé mu Galilé, ke é mu ha a céiu duaan ko a Dix Villes*4.25 Dix Villes—A niin mwo pie Décapole. 10 ni pwomwo ubwo na picipetééhi ne kolé.. Ke lé âbé mu mwo Iérusaléma, me ati a amu *Judé, ke é ne gaale cemwo ne ko a éémwa Ioridano.

- Mataio
- <
- 4
- >

4:1 4.1 Ébéru 2.18, 4.15

4:2 4.2 Exode 34.28

4:4 4.4 Deutéronome 8.3

4:6 4.6 Psaume 91.11−12

4:7 4.7 Deutéronome 6.16

4:10 4.10 Deutéronome 6.13

4:12 4.12 Mataio 14.3; Maréko 6.17; Luka 3.19−20

4:15 4.15 Ésaïe 8.23―9.1

4:17 4.17 Mataio 3.2, 19.27

4:23 4.23 Mataio 9.35; Maréko 1.39; Apostolo 10.38

4:24 4.24 Maréko 6.55

4:25 4.25 Maréko 3.7−8

*4:25 4.25 Dix Villes—A niin mwo pie Décapole. 10 ni pwomwo ubwo na picipetééhi ne kolé.

© 2017-2018 WBT