- Mataio
- <
- 16
- >

16
Lé ilehi ce pipwojunuun
Maréko 8.11−13; Luka 12.54−56
1 16.1 Mataio 12.38; Luka 11.16É ha a céiu tan, ke lé âbé céii Iésu ne ni béé *Farasaio, me ni *Saducéen, be nimelé me lé pipwohuô ten. Ke lé pii ten pie: «Go habwii teme ace *pipwojunuun de Padué celi e kom.» [Be nimelé me lé habwii pie time e uce penem ko a junuu Padué.]
2 Ke e hegi ne telé pie: «Me e megele a miiden heme e nuule a téale, ke geé pii pie, o wâé amu*16.2,3 Lupwo niide a tii naa, ke tieden he ni béé tii iitihi he pwo grek..
3 «Ke me pipiing a amu ko a acaama, ke geé pii pie, o ute. Be geé caa te temehi heme wâé a amu, ai é heme ta a amu. Kehe icehi ana me geé alihi ni naado na e ko tuie jenaa, ke time geé uce temehi ace bwopiinen! [Be hemepie geé ko alihi ehi, ke geé temehi ehi ana nime Padué me geé pwo.] 4 16.4 Mataio 12.39; Luka 11.29É mu ko ade na geé tee cuwo ko ilehi ce pipwojunuun, wogewé ni apulie jenaa? Te junihe ta gewé [be time geé uce piténede Padué!] O te tice mwo ace céiu pipwojunuun celi geé mwo alihi mwo, koja ali e too péroféta Jonas ânebun.»
Ke e engen kojalé wo Iésu.
A ‘nyaa te pwoloa’ te ni Farasaio
Maréko 8.14−21
5 É he lé hagéi a *jié Galilé wo lépwo *acémun de Iésu, ke lé neuhi me lé pé pwoloa.
6 16.6 Luka 12.1Ke e pii telé wo Iésu pie: «Geé pipwocilekewé ne ko a ‘nyaa te pwoloa’ te ni Farasaio me ni Saducéen!»
7 Ke lé pipii telé wo lépwo acémun den pie: «Wieli é mu ko ana time genye uce pé pwoloa?»
8 Ke e te téne wo Iésu, ke e pii telé pie: «Te junihe wahin kuti ni céihi tewé! É mu ko ade na geé tee cuwo ko cihe ko a pwoloa? 9 16.9 Mataio 14.17−21Mwo te time geé uce temehi kuti? Kona time geé uce niimihi li nim pwoloa te li 5000 apulie? É ha a tan naa, ke li geé tai mwo celi niile élele? 10 16.10 Mataio 15.34−38Ai, li 7 pwoloa ne te li 4000 apulie, ke a tan naa, ke niile ce élele celi geé tai mwo?
11 «É caa te pii tewé pie: Geé pipwocilekewé ko a ‘nyaa te pwoloa’ te ni Farasaio, me ni Saducéen. Kehe time é uce pii tewé ce pwoloa celi me nye eni! Ke kona time geé uce temehi anaa?»
12 Ke lé bwobe temehi wo lépwo acémun den pie, e pii telé pie, me lé pipwocile ni cémun de ni Farasaio me ni Saducéen.
Wo Iésu ke pa Mesia
Maréko 8.27―9.1; Luka 9.18−27
13 Ke lé engen wo Iésu me lépwo acémun den, ke lé tuie nge ha a céiu duaan ko a pwomwo ubwo Césaré-Filip. Ke e tahimwolé pie: «Kona lé pii pie woté ne kong ne ni apulie? Lé pii pie woéo ke woo, woéo pa Nahi Apulie?»
14 16.14 Mataio 14.1−2; Maréko 6.14−15; Luka 9.7−8Ke lé hegi ne ten pie: «Lé pii ne ni béén pie wogo, ke wo *Ioane pa apipuu apulie. Ke lé pii ne ni béén pie péroféta *Élia. Ke lé pii mwo wo lépwo béén pie Iérémia, ai pace céiu pibéé ni péroféta ânebun.»
15 Ke e tahimwolé wo Iésu pie: «Ke kona wogewé ke?»
16 16.16 Ioane 6.69Ke e hegi ne ten wo Simon Pétéru pie: «Wogo, ke pa *Mesia†16.16 Mesia—Grek: Kériso. Be Mesia he pwo ébéru, ke Kériso he pwo grek. Omehi Ioane 1.41., pa *Naî Padué na e mulip.»
17 16.17 Galat 1.15−16Ke e pii ten wo Iésu pie: «Adéiko go Simon pa naî Jonas‡16.17 Jonas—ai Ioane., be time uce wo pace céiu apulie paceli e pwo me go temehi anaa, kehe te wo Caa jeda he miiden. 18 16.18 Ioane 1.42; Éféso 2.20Ke é pii tem jenaa ni pie: A niim pie Pétéru, [a bwopiinen pie ‘a péi’]. Ke é pwo a péi naa, ke é o bahi a *Mwaiitihi tong§16.18 Bahi a mwaiitihi tong—Ocine ko ati ni acéihi ne ko Iésu.. Ke a junuu a melepiing, ke tice niihe ne kon. 19 16.19 Mataio 18.18; Ioane 20.23É bo ne tem ni kilé ko a *Mwametau he Miiden, ke ati nina go paciitihi† ne éni pwo bwohemwo, ke e o te paciitihi ne mwo jeda he miiden wo Padué. Ke ati nina go pii pie wâé*16.19 Paciitihi; Pii pie wâé—Grek: Cie; Tuwo. ne éni pwo bwohemwo, ke e o te pii pie wâé ne mwo jeda he miiden.»
20 Ke e paciitihi ko lépwo acémun den wo Iésu pie, me lé nemwo pii te ni apulie pie weeng pa Mesia.
E bo mele ke mulie cemwo
21 Tabuhi ha a tan naa, ke e pii beetihi te ni acémun den wo Iésu pie: «Wâé heme é â *Iérusaléma, beme é mu he ni picani na ubwo na lé o pwo wo lépwo apihuô, me lépwo caa te lépwo *apwoâpwailo, me lépwo *dotéén ko patén. Ke lé bo pwo me é mele. Kehe icehi ana é ha a béciéhe ni tan alecehen, ke é o bo mulie cemwo.»
22 Ke e tode Iésu nge ha a céiu duaan wo Pétéru, ke e cihe me ubwo ne kon, ke e pii ten pie: «Ûhu, Padaame! O te tice celi e o tooko celi wonaa!»
23 Ke e biteeng wo Iésu ne kon, ke e pii pie: «*Caatana, go engen mu he pwahamiing! Be go teko pwobwoniéo koja ana te nime Padué kon. Be time go uce niimihi pwohewii Padué, kehe go niimihi pwohewii ni apulie!»
A bwo âcéi Iésu
24 16.24 Mataio 10.38; Luka 14.27E pii te ni acémun den wo Iésu pie: «Wo paceli nimen me e âbé céing [beme pa acémun dong] ke me e nemwo bo uce piniimieng mwo. Kehe wâé heme e canihi a *kuricé ten, ke me e âbé céing. 25 16.25 Mataio 10.39; Luka 17.33; Ioane 12.25Be wo pana nimen me e celuimi a mulihen, ke e o patieden. Kehe wo pana e patieden a mulihen mu kong, ke o celuimieng. 26 16.26 Mataio 4.8−9He ade ne te pa apulie, hemepie e hegi ati ni naamuu a bwohemwo, ke me e patieden a mulihen? Kona ace de aceli o jan me e ne, beme e pwocuhi mwo a mulihen?
27-28 16.27 Psaume 62.13; Proverbes 24.12; Mataio 25.31; Roma 2.6; Pii Beetihi 22.12«Geé tabemi ehi: É pii tewé ati anaa, be é o bo mwojuia mwobé, me é ne a pwodaame tong, woéo pa Nahi Apulie. Ke geme bo âbé me ni *âcélo tong ha a junuu Padué, me a bwo ubwo na a wâé ten. Ke é bo ne ce ceme ni penem de ni apulie. Ke pwo lépwo béén na élé éni jenaa, na lé o mwo te alihi anaa, ânebuhe ce bwo mele telé.»

- Mataio
- <
- 16
- >

16:1 16.1 Mataio 12.38; Luka 11.16

*16:2 16.2,3 Lupwo niide a tii naa, ke tieden he ni béé tii iitihi he pwo grek.

16:4 16.4 Mataio 12.39; Luka 11.29

16:6 16.6 Luka 12.1

16:9 16.9 Mataio 14.17−21

16:10 16.10 Mataio 15.34−38

16:14 16.14 Mataio 14.1−2; Maréko 6.14−15; Luka 9.7−8

16:16 16.16 Ioane 6.69

†16:16 16.16 Mesia—Grek: Kériso. Be Mesia he pwo ébéru, ke Kériso he pwo grek. Omehi Ioane 1.41.

16:17 16.17 Galat 1.15−16

‡16:17 16.17 Jonas—ai Ioane.

16:18 16.18 Ioane 1.42; Éféso 2.20

§16:18 16.18 Bahi a mwaiitihi tong—Ocine ko ati ni acéihi ne ko Iésu.

16:19 16.19 Mataio 18.18; Ioane 20.23

*16:19 16.19 Paciitihi; Pii pie wâé—Grek: Cie; Tuwo.

16:24 16.24 Mataio 10.38; Luka 14.27

16:25 16.25 Mataio 10.39; Luka 17.33; Ioane 12.25

16:26 16.26 Mataio 4.8−9

16:27-28 16.27 Psaume 62.13; Proverbes 24.12; Mataio 25.31; Roma 2.6; Pii Beetihi 22.12

© 2017-2018 WBT