- Apostolo
- <
- 4
- >

4
Pétéru me Ioane ne ânebuhe a mwohuô te lépwo Juif
1 É he lu mwo ko cihe te a puapulie wo Pétéru me Ioane, ke lé pwome tehenebé wo lépwo *apwoâpwailo, me pa apihuô te lépwo awéihi *mwaiitihi, me lépwo *Saducéen. 2 Ke lé te nihe okéé ne kolu, he lu pacémunihi a puapulie, be lu cihe telé ko a bwo mulie cemwo te Iésu mu ha amele. [Be time lé uce céihi pie pwo ace mulie cemwo wo lépwo Saducéen.]
3 Ke lé imwilu, ke lé nelu he karépu die ko acaama, be he caa babwén. 4 4.4 Apostolo 2.41Ke hiwon nina lé téne a pwooti, ke lé céihi ne kon. Ke caa e mwonuhi 5000 a jéhi ni acéihi.
5 É ha acaama hen, ke wo lépwo apihuô, me lépwo ukéiu, me lépwo *dotéén ko patén, ke lé pitaineibulé ne *Iérusaléma, 6 me Hanne† pa *daame he lépwo apwoâpwailo, me ati ni pwomwoiu ten: wo Kaïfe*4.6 Hanne; Kaïfe—Wo Kaïfe, ke pa daame he lépwo apwoâpwailo ha a benaamwon naa. Wo Hanne, ke pa caa te mwode Kaïfe. Ke wo Hanne, ke pa daame he lépwo apwoâpwailo ânebuhen., me Jean, me Alexandre, me ni béén mwo. 7 Lé ne Pétéru me Ioane ne ha awiemelé, ke lé tahimwolu pie: «É mu ko a junuu-û, ai é ne he nii-î na geu pwo me tieden a cunu?»
8 Ke caa ju tili Pétéru na a *Jenen Iitihi, ke e pii telé pie: «Lépwo apihuô, me lépwo ukéiu te lépwo *Isaraéla, 9 geé tahimwokemu jenaa, beme gemu pii tewé ace watihen me tieden a cunu ko pa apulie ce. 10 4.10 Apostolo 3.6,13−16Wâé heme geé temehi ati wogewé a puapulie Isaraéla, pie, é mu ko a nii Iésu Kériso mu Nazaret, pana geé cemeiteeng ne ko a *kuricé, ke wo Padué, ke e pwo me e mulie cemwo mu ha amele. É mu kon, na wo pa apulie ce, ke e éni ânebuhewé he caa ju wâé nang. 11 4.11 Psaume 118.22Caa te tii ne he ni *tii iitihi pie:
Ali péi li geé tahi taabwon,
wogewé lépwo abahi mwa,
ke te anaa kuti a ju paamwa!
Psaume 118.22
«A péi naa, ke wo Iésu. 12 4.12 Mataio 1.21Be te tice ne haahi a miiden ace céiu nii apulie celi ne te lépwo apulie, me e celuimikenye, kehe te céiu cehi a nii Iésu na e celuimikenye.»
Te tice aceli me lé mwo pii mwo
13 Ni *mwohuô, ke lé alihi a bwo cumang de Pétéru me Ioane, ke lé téetihi, be lé temehi pie lupwo apulie mu hadenii ni apulie, na time lu uce nihe temehinaado, ke lé temehi pie lupwona lu mu âcéi Iésu. 14 Ke me lé ali pali apulie, he caa ju wâé nang ne pelelu, ke te tice aceli me lé mwo pii mwo.
15 Lé pawielu mu ha ali mwohuô, beme lé mwo picihe hadeniilé. 16 Ke lé pitahimwolé pie: «Genye bo woté te lupwo apulie ce? Be lé caa tai temehi ati ne ni apulie Iérusaléma a *pipwojunuun na lu pwo, ke pwocoon me genye waaneduwohi. 17 Kehe me time lé uce pipii ngen a jepule naa hadenii ni apulie. Genye pa-abwobwolu, ke paciitihi kolu me lu nemwo cihe ko a nii Iésu, ne te ni apulie.»
18 4.18 Apostolo 5.28Ke lé tode Pétéru me Ioane mwo, ke lé paciitihi kolu, me lu nemwo cihe mwo, ke pwocémun ne he nii Iésu.
19 4.19 Apostolo 5.29Kehe lu hegi ne telé pie: «Geé cuwoteeke pitauti pie, he te mwomwon ne ânebuhe Padué me gemu ténedekewé, ai wo Padué. 20 Be wogemu, ke time uce jan me time gemu pii ni naado na gemu alihi, me ni naado na gemu téne.»
21 Ke é alecehe a bwo pa-abwobwolu, ke lé pawielu, be time lé uce temehi ace bwopwonen celi me lé pwo, beme lu pwocuhinaado. Wonaa mu ko ni apulie, be lé tai pipwoun de Padué ko ni naado na e pwo. 22 Be e caa wédenihi a 40 ni jo he pali apulie li wâé nang.
A pwoiitihi te lépwo acéihi
23 Alecehe a bwo pawie Pétéru, me Ioane, ke lu â too lépwo béélu, ke lu piuti telé ati ni naado na lé pii telu wo lépwo caa te lépwo apwoâpwailo me lépwo apihuô.
24 4.24 Exode 20.11; Néhémi 9.6; Psaume 146.6Ke heme lé téne ati ninaa, ke lé tai pwoun de Padué ne he ni pwonimelé na te céiu. Ke lé pii pie: «Padaame, wogo na go tabuhi a miiden me a bwohemwo, a jié me ati ni naado na e hen. 25 4.25 Psaume 2.1−2Wogo na go nebé a Jenen Iitihi me e cihe ko pa caa teme, pa apipenem dem *Davita, pie:
É mu ko ade na lé tee okéé ne ni bele,
ke lé pwo ni bwo niimihinaado
na te piticenaado ne kon?
26 Wo lépwo daame ubwo
ne pwo bwohemwo,
ke lé pwo me lé pwopa
ne ko Padaame Padué.
Ke wo lépwo apihuô,
ke lé pineibulé bwoni Padué
me pa Mesia†4.26 Mesia—Grek: Oint. Pana pipégalieng wo Padué. Omehi note ko Luka 4.18.ten.
Psaume 2.1−2
27 4.27 Mataio 27.1−2; Luka 23.7−11; Apostolo 3.13«Te a juuju, be wo pa daame Érode Antipas me gupéno Ponce *Pilate, ke lé picuwo ibu me lépwo apulie, me ni pwomwoiu Isaraéla ne ha a pwomwo ubwo ce. Ke lé pipwobwoni pa apipenem iitihi tem, wo Iésu, na go pipégalieng me pa Mesia. 28 4.28 Apostolo 2.23Kehe icehi ana me lé wonaa, ke lé pwo me cuwo ati nina go caa ne ânebun, âcehi nina nimem kon, me a junuum.
29 4.29 Éféso 6.19«Kehe é jenaa, go Padaame, ke go alihi a bwo pwohuu telé. Geme ilehi kojako pie go pwo me geme mwoiu, wogeme lépwo apipenem dem, beme time uce piwâ geme, me geme pii a pwooti tem. 30 Wâé heme go nebé a junuum beme wâé lépwona cunu jélé, me pwo ce inen, ke ce junuun ne he nii Iésu, pa apipenem iitihi tem.»
31 Ke me lé pwoiitihi ati, ke te éjén kuti ali duaan li lé mu hen. Ke e ole huîilé ati a Jenen Iitihi, ke caa time uce piwâ jélé me lé pii beetihi a pwooti te Padué.
A pipwoééhe te lépwo acéihi
32 4.32 Apostolo 2.44Te tai ati kuti lépwo acéihi, ke te céiu a pwonimelé, ke céiu ni bwo niimihinaado telé. Te tice pace céiu béélé celi e pii pie: «Ni wâé tong, ke te ni dong cehi», kehe caa te tai ni delé. 33 Ke lé cihe mwoiuhi wo lépwo *apostolo, ke lé *pajuujuhi a bwo mulie cemwo te Padaame Iésu. Ke e neopé ne huîilé ati a pipwowâé ten wo Padué. 34 4.34 Apostolo 2.45Te tice pace céiu mu ha awiemelé celi pwo celi tieden kojaeng. Be te ati lépwona pwo ni apwoamu telé, ke ni mwa telé, ke lé icuhi, ke lé pébé ni cuhin, 35 ke lé ne te lépwo apostolo. Ke lé bo pipatihi ne kolé, âcehi nina tice telé.
36 Pwohewii ne ko Josef, pa apulie mu ha a pwomwoiu te Lévi‡4.36 Pa apulie mu ha a pwomwoiu te Lévi—Lévite. Pa apulie mu ha a pwomwoiu te Lévi, na e picani te lépwo apwoâpwailo., na e piâbeele ne pwo a één Chipre. Wo panaa, ke lé pitoii niin wo lépwo apostolo pie Barnabas, a bwopiinen pie ‘pa apipamwoiukenye’. 37 Be e icuhi a apwoamu ten, ke e pébé ni cuhin, ke e ne te lépwo apostolo.

- Apostolo
- <
- 4
- >

4:4 4.4 Apostolo 2.41

*4:6 4.6 Hanne; Kaïfe—Wo Kaïfe, ke pa daame he lépwo apwoâpwailo ha a benaamwon naa. Wo Hanne, ke pa caa te mwode Kaïfe. Ke wo Hanne, ke pa daame he lépwo apwoâpwailo ânebuhen.

4:10 4.10 Apostolo 3.6,13−16

4:11 4.11 Psaume 118.22

4:12 4.12 Mataio 1.21

4:18 4.18 Apostolo 5.28

4:19 4.19 Apostolo 5.29

4:24 4.24 Exode 20.11; Néhémi 9.6; Psaume 146.6

4:25 4.25 Psaume 2.1−2

†4:26 4.26 Mesia—Grek: Oint. Pana pipégalieng wo Padué. Omehi note ko Luka 4.18.

4:27 4.27 Mataio 27.1−2; Luka 23.7−11; Apostolo 3.13

4:28 4.28 Apostolo 2.23

4:29 4.29 Éféso 6.19

4:32 4.32 Apostolo 2.44

4:34 4.34 Apostolo 2.45

‡4:36 4.36 Pa apulie mu ha a pwomwoiu te Lévi—Lévite. Pa apulie mu ha a pwomwoiu te Lévi, na e picani te lépwo apwoâpwailo.

© 2017-2018 WBT