- Mataio
- <
- 24
- >

24
O bo tanahi a mwaiitihi
Maréko 13.1−2; Luka 21.5−6
1 É alecehen, he e ko wie mu ha a *mwaiitihi wo Iésu, ke lé ko picedi ni aba kon wo lépwo acémun den. Ke lé piâbé mwonu Iésu beme lé habwii ten.
2 24.2 Luka 19.44Ke e pii telé pie: «Geé te alihi ati ninaa? Ke é pii tewé a juuju pie: O time e bo uce mu éni mwo ace céiu péi pwo ace céiu. Be ati, ke o tai tanahi taabwon.»
Ana e o tuie
Maréko 13.3−37; Luka 21.7−30, 17.26−37
3 [É alecehen] ke e tebwo pwo a juwole ko ni Olivier wo Iésu [ne he bebenihe a mwaiitihi]. Ke lé âbé mwonueng wo lépwo acémun den, ke te piwoélé cehi me weeng, ke lé tahimwoeng pie: «He éniile celi e o bo tuie ana go ko pii? Ke o ade ace inenaado ko ace bwo mwojuia cemwo tem, ke a pwonehi a bwohemwo?»
4 Ke e hegi ne telé pie: «Geé pipwocile, beme geé nemwo pipweéo! 5 24.5 Mataio 24.23−24; 1 Ioane 2.18Be o hiwon nina lé o âbé heme lé pé a niing. Ke lé o pii tewé pie: “Woéo pa *Mesia”, ke lé o pipwohuô te ce apulie celi hiwon jélé.
6 «Ke geé o téne heme lé cihe ko ce pa celi e mwonu ai e ité. Kehe geé nemwo pwo me mwotikewé! Be e o mi tuie ninaa, kehe icehi ana time uce téele a pwonehi a bwohemwo. 7 24.7 Ésaïe 19.2Be a céiu amu, ke e bo pipwopa me a céiu amu. Ke a céiu mwametau, ke e bo pipwopa me a céiu mwametau. Ke o bo pwo ni menele na ubwo ne he ni pétaapwo piduaan, ke ni penem bwohemwo. 8 É ne he ni bwomunen naa, ke o pwohewii ni bécéiuhe picani ko a piâbeele ewa.»
O pwotahi ne ko ni acéihi
9 24.9 Mataio 10.22«[É ha a benaamwon naa] ke lé o bo téétikewé mu kong ati ne ni apulie pwo bwohemwo. Ke lé o bo imwikewé, ke pwotahi ne kowé, dieli lé o bo taunukewé, mu ko ana wogewé ke ni apulie tong.
10 «Ke o bo hiwon nina lé o bo patieden ni céihi telé. Ke lé o bo pitéétilé nina pibéélé, ke lé o bo pi-iculé mwo. 11 24.11 Mataio 24.5,24; 1 Ioane 4.1O hiwon ni péroféta agele na lé o bo tuiebé, ke lé o bo pipwohuô te ce apulie celi hiwon jélé. 12 Ke a ta, ke o bo piubwo da ne pwo a bwohemwo, ke o bo hiwon nina lé o bo patieden ni pwonimelé ne ko Padué, ke é ne ko ni béélé. 13 24.13 Mataio 10.22Kehe icehi ana wo pana e cumang die ha anebwén [ko a mulihen] ke e bo celuimieng wo Padué. 14 24.14 Mataio 28.19Ke o bo pipatemehi ati ne pwo a bwohemwo a Pwooti Wâé ko a Mwametau, beme lé o bo téne ne nina time lé uce téele temehi Padué. Ke é alecehe anaa, ke o caa a pwonehi a bwohemwo.»
Lé o te junihe picani ne ni apulie
15 24.15 Daniel 9.27, 11.31, 12.11«Geé bo alihi ali naado li e caa cihe kon wo péroféta Daniéla, he e bo mu ha a duaan na iitihi: ali naado li e pwotahi ati ni naado, na nihe mwakile nang, ke muhi tenye kon.»
Wo paceli e pine anaa, ke wâé heme e temehi [beme e bo cihe kon]!
16 «Ke é ha a benaamwon naa, ke wâé heme lé tai cela da pwo ni juwole ne nina lé mu *Judé! 17 24.17 Luka 17.31Ke wo pana e âoté pwomwo*24.17 Âoté pwomwo—Grek: Pwo mwa, be pwo ko pule, ke te ju belece ehi, ke jan me nye engen pwon. Ke lé mu mwaale lang., ke e nemwo taamwo hane ce naado mu ha a mwa ten. 18 Ke wo pana e mu ha apwoamu, ke e nemwo mwojuia ngemwo pelen, me e pé ce epwénen. 19 Au, mwolihi! Be é he ni tan naa, ke o pwoééhe ni toomwo na pigiaa jélé, me nina lé mwo paditihi ewa.
20 «Ke geé pwoiitihi te Padué pie, me a bwo cela tewé, ke me time e o uce tuie ha ace benaamwon celi ta-amu hen, ai é ha ace *tan iitihi†24.20 Tan iitihi—Ne pele lépwo Juif, ke iitihi me lé ju engen ha a tan iitihi.. 21 24.21 Daniel 12.1Be, é ha a benaamwon naa, ke lé o te junihe mu he ni picani ne ni apulie. Be mwo te tice pace apulie celi e caa mu he ce picani celi wonaa, tabuhi ha atabuhi ko a bwohemwo, dieli jenaa. Ke o te tice mwo pace céiu apulie celi e o bo mu he ce picani celi wonaa.
22 «É hemepie time e uce niimihi wo Padué pie, me e pineole a jéhi ni tan naa, ke wieli me o te tice pace céiu apulie celi e o celuimi a mulihen! Kehe icehi ana e te niimihi pie me e pineole, wonaa mu ko nina e caa pipégalilé.»
Lépwo ‘mesia’ na ni agele
23 24.23 Mataio 24.5«Mepie e pii tewé wo pace céiu apulie pie: “Geé alihi! E éni wo pa *Mesia!”, ai “E ha a duaan ce!”, ke geé nemwo céihi ne kon. 24 24.24 Deutéronome 13.2−4; 2 Tésalonik 2.8−9; Pii Beetihi 13.13−14Be lé o bo tehenebé ce ‘mesia’ me ce ‘péroféta’ celi ni agele. Ke lé o pwo ce *pipwojunuun celi lé o téetihi ne ni apulie, beme a bwopwonen me lé pipwohuô telé. Ke lé o te hane mwo me lé pipwohuô te nina e caa pipégalilé wo Padué. 25 Ke é ko anaa na é caa mi pii tewé ni naado na o bo tuie!
26 24.26 Luka 17.23−24«Ke mepie lé pii tewé pie: “Geé alihi, e ha a melé‡24.26 Melé—Da (désert). A duaan na ticie hen. wo pa Mesia!”, ke geé nemwo ân. Ke me lé pii tewé pie: “Geé alihi, be e taduwo éni!”, ke geé nemwo céihi ne kon. 27 24.27 Mataio 24.37−39Be a bwo âmwobé tong, woéo pa Nahi Apulie, ke o pwohewii a ilehi heme e pwéélang ati a miiden, mu ha a céiu baaéén die ha a céiu baaéén. 28 24.28 Luka 17.37; Job 39.30Be [pwohewii ana nye mu pii pie]: “É he na e lang a déhi wota, ke lé taineibulé nelang ne ni bwaaoléé.”»
A bwo âmwobé te Iésu
29 24.29 Ésaïe 13.10, 34.4; Ézékiel 32.7; Joël 2.10, 3.4; 2 Pétéru 3.10; Pii Beetihi 6.12−13«É he ni tan naa, ke lé o te junihe mu he ni picani ne ni apulie. Ke é alecehe anaa, ke:
O time e uce niê na a téale.
O bwén ne ha a wole.
Lé o bo tupwo ne ni ceni.
O éjén ni pipwojunuun he miiden§24.29 O éjén ni pipwojunuun he miiden—A bwopiinen pie, O tupwo ni ceni, ai O pahauli ni mwametau me lépwo daame helé, ai O pahauli ni duéé..
Ésaïe 13.10; 34.4
30 24.30 Daniel 7.13; Zakari 12.10; Pii Beetihi 1.7«Ke é mulang, ke e o tuie a inenaado ne jeda he miiden, ko a bwo tuie tong, woéo pa Nahi Apulie. Ke lé o haa ko ni bwo mwotilé ati ne ni bele pwo a bwohemwo, be lé aliéo, he é âbé pwo ni nii, ne ha ati a junuung me a bwo ubwo jo. 31 24.31 1 Korénit 15.52; 1 Tésalonik 4.16Ke me e cuu a tutu na ubwo [wo pa céiu *âcélo] ke é o pawiebé ni âcélo tong, beme lé neibu nina é caa pipégalilé. Ke lé o taineibulé ne ha a céiu behi amu, die ha a céiu behin, pitihi a bwohemwo.»
A inenaado ko a éé majing
32 «Wâé heme geé temehi a inenaado ko a majing. Be, me e tile, ke geé caa temehi pie, caa é mwonu a cim naado.
33 «Wonaa mwo, heme geé alihi ati ni naado naa, ke geé o temehi pie, o caa pacuwohi ati*24.33 O caa pacuwohi ati—Wieli a bwo mwojuia cemwo te Iésu, ai wieli a bwo tanahi na a pwomwo ubwo Iérusaléma, na pwo ha a jo 70. Omehi note ko Maréko 13.29.. 34 24.34 Mataio 16.28É pii tewé a juuju pie: [Time o uce bwolihi.] Be lé o mwo te alihi anaa ne ni béé apulie jenaa, ânebuhe ace bwo mele telé. 35 24.35 Mataio 5.18Be o tieden a miiden me a bwohemwo, kehe o time uce tieden a pwooti tong.»
Geé tee ûmiê!
36 24.36 Apostolo 1.7; 1 Tésalonik 5.1−2«Te tice pace apulie celi e temehi ace tan me ace inetéale celi e o tuie hen ni naado naa. Te tice paceli e temehi, heme woéo pa Naîn, heme ni âcélo te Padué. Kehe te wo Caa cehi na e temehi.
37 24.37 Genèse 6.5−8«A tan na é bo âbé hen, woéo pa Nahi Apulie, ke o pwohewii a benaamwon de Noé. 38-39 24.38 Genèse 7.7,23Be lé teko wiinaado me ûdu ne ni apulie; ke lé piaten, ke lé ne ni naîlé toomwo me lé aten. Ke te tice aceli lé temehi dieli ha a tan na e taa ha ali ong wo Noé. Ke e te âbé kuti ali jaa, ke e tai péélé ati.
«Ke o te piwien mwo me a bwo âmwobé tong, woéo pa Nahi Apulie. 40 Be é ha a tan naa, ke lupwo apulie na lu mu ha apwoamu, ke o pé pace céiu, ke o ne pa céiu. 41 Ke alo lu toomwo na lu ko cemeii blé ibu, ke o pé ê céiu, ke o ne ê céiu. 42 24.42 Mataio 25.13Wâé heme geé tee ûmiê, be time geé uce temehi ace benaamwon celi e o tuie mwobé hen wo Padaame hewé! 43 24.43 Luka 12.39−40; Pii Beetihi 16.15Geé cuwoteeke niimihi ani: Wo pa eapwihi pwomwo, ke time e uce temehi ace inetéale celi e o taa ha a mwa ten wo pa abune na e âbé he bwén. Be hemepie e teko wéa, ke me time e o uce neeng me e taa pelen. 44 Weengaa kuti ana é pii tewé pie: Geé te piwâam. Be é o bo âbé, woéo pa Nahi Apulie, kehe time geé uce temehi ace benaamwon.»
Pa eabwé na e piténedehi
45 «He wooélé pa eabwé na e piténedehi, ke e pipwoiipieng? Wo pana e pii ten wo pa daame hen pie: “É ne tem a penem [na pwonaado kon]: Go ne ce wiinaado te lépwo apenem dong he ce benaamwon celi wâé.”
46 «Ke o te nihe wâé ne ko pa eabwé naa, hemepie e tuiebé wo pa daame, hemepie e teko penem ehi! 47 24.47 Mataio 25.21,23É pii tewé a juuju pie: E o ne ten a pihuô ati ne ko ni den. 48 Kehe icehi ana wieli pa apulie ta wo pa apenem naa, ke wieli e piniimihi pie: ‘O bwoli pa caa tong me e âmwobé.’ 49 Ke e ahi lépwo béén ko penem. Ke e te nihe wiinaado me ûdu me lépwo apiolo. 50 Ke e o bo âmwobé wo pa caa ten ha a tan na time e uce ucéieng, ke é ha a inetéale na time e uce temehi. 51 Ke e bo ne a cuhinaado na junihe ubwo te pa apenem naa, woélé me lépwo béé apenem na ta jélé, ke lé o é ke piwii pecuwo.»

- Mataio
- <
- 24
- >

24:2 24.2 Luka 19.44

24:5 24.5 Mataio 24.23−24; 1 Ioane 2.18

24:7 24.7 Ésaïe 19.2

24:9 24.9 Mataio 10.22

24:11 24.11 Mataio 24.5,24; 1 Ioane 4.1

24:13 24.13 Mataio 10.22

24:14 24.14 Mataio 28.19

24:15 24.15 Daniel 9.27, 11.31, 12.11

24:17 24.17 Luka 17.31

*24:17 24.17 Âoté pwomwo—Grek: Pwo mwa, be pwo ko pule, ke te ju belece ehi, ke jan me nye engen pwon. Ke lé mu mwaale lang.

†24:20 24.20 Tan iitihi—Ne pele lépwo Juif, ke iitihi me lé ju engen ha a tan iitihi.

24:21 24.21 Daniel 12.1

24:23 24.23 Mataio 24.5

24:24 24.24 Deutéronome 13.2−4; 2 Tésalonik 2.8−9; Pii Beetihi 13.13−14

24:26 24.26 Luka 17.23−24

‡24:26 24.26 Melé—Da (désert). A duaan na ticie hen.

24:27 24.27 Mataio 24.37−39

24:28 24.28 Luka 17.37; Job 39.30

24:29 24.29 Ésaïe 13.10, 34.4; Ézékiel 32.7; Joël 2.10, 3.4; 2 Pétéru 3.10; Pii Beetihi 6.12−13

§24:29 24.29 O éjén ni pipwojunuun he miiden—A bwopiinen pie, O tupwo ni ceni, ai O pahauli ni mwametau me lépwo daame helé, ai O pahauli ni duéé.

24:30 24.30 Daniel 7.13; Zakari 12.10; Pii Beetihi 1.7

24:31 24.31 1 Korénit 15.52; 1 Tésalonik 4.16

*24:33 24.33 O caa pacuwohi ati—Wieli a bwo mwojuia cemwo te Iésu, ai wieli a bwo tanahi na a pwomwo ubwo Iérusaléma, na pwo ha a jo 70. Omehi note ko Maréko 13.29.

24:34 24.34 Mataio 16.28

24:35 24.35 Mataio 5.18

24:36 24.36 Apostolo 1.7; 1 Tésalonik 5.1−2

24:37 24.37 Genèse 6.5−8

24:38-39 24.38 Genèse 7.7,23

24:42 24.42 Mataio 25.13

24:43 24.43 Luka 12.39−40; Pii Beetihi 16.15

24:47 24.47 Mataio 25.21,23

© 2017-2018 WBT