- Luka
- <
- 10
- >

10
E pahede lépwo apulie na 70 jélé
Mataio 11.20−24, 13.16−17
1 10.1 Maréko 6.7E pipégali ni apulie na 70*10.1 70—ai 72 ne he ni béé tii iitihi he pwo grek. jélé wo Padaame Iésu. Ke e nelé ngen he pialo ânebuhen, nge he ni mwopopwaalé me ni duaan na e niimihi pie me e â lang. 2 10.2 Mataio 9.37−38; Ioane 4.35Ke e pii telé pie: «Nihe ubwo a pitii âdaanu na me pwo†10.2 Nihe ubwo a pitii âdaanu na me pwo—Be junihe hiwon nina time lé uce téne a Pwooti Wâé., kehe icehi ana time uce hiwon ni apenem. Geé pwoiitihi, me ilehi koja pa eapwihi apwoamu, me e ne mwobé ce béé apenem, beme lé pitii âdaanu. 3 10.3 Mataio 10.16Geé engen [ke geé pipwocile]! Be é pahedekewé pwohewii ni nahi muto nge ha awieme ni wota apiwii. 4 10.4 Mataio 10.7−14; Maréko 6.8−11; Luka 9.3−5Ke heme geé ân, ke geé nemwo pé ce mwani, me ce élele, me ce dihibwaawé. Ke geé nemwo tee pwojepule‡10.4 Tee pwojepule—Grek: Pipwobwocu. Be koli bwolilé, ke time lé o uce pwo a penem na e pahedelé kon. me ni béé apulie nge he pwaaden.
5 «Ke me geé taa ha ace céiu pwomwo, ke geé mi pii pie: “Me e mu ha a pwomwo ce a péém!” 6 Ke mepie pwo pace apulie celi e mu lang, celi e mu kon a péém, ke e bo mu pelen a péém. Ke me time uce wonaa, ke e o te mwojuia ne mwo kowé. 7 10.7 1 Korénit 9.6−14; 1 Timoté 5.18; Lévitique 19.13Me geé mu ha ace pwomwo, ke geé wii ke ûdu celi lé bo ne tewé. Be wo pa apenem, ke o wâé heme e hegi a cuhieng. Ke geé nemwo piâdé ke âbé nge he ni pwomwo; geé mu ha ace pwomwo celi céiu [dieli geé bo engen mu ha a duaan naa].
8 10.8 1 Korénit 10.27«Ke é heme geé taa ha ace céiu mwopopwaalé, ke mepie lé hegikewé, ke geé wii celi lé bo ne tewé. 9 Ke geé pwo me tieden ni cunu ko ni apulie lang, ke geé pii telé pie: “E caa âbé mwonukewé a *Mwametau te Padué!”»
Lépwona muhi telé ko a pwooti
10 «É hemepie time lé uce hegikewé ne ha ace mwopopwaalé, ke geé â ha apimu ubwo te ni apulie, ke geé pipatemehi telé pie: 11 10.11 Apostolo 13.51, 18.6“Geme tagiliihi ni muu pule ko amu tewé, mu ko ni ame [beme ine a pitautinaado te Padué]! Ke geé pipwocile, be caa é mwonu a Mwametau ten!”
12 10.12 Genèse 19.24−25; Mataio 10.15, 11.24«Ke é pii tewé a juuju pie: É ha ace Tan celi e bo tauti ni apulie hen wo Padué, ke o te junihe ubwo ace cuhinaado telé koja lépwo *Sodome [li te junihe ta ni huô telé].
13 «Geé pipwocile, wogewé ni apulie Korazin me Betsaïda§10.13 Korazin me Betsaïda—Lupwo amu na nihe pipwonaado ne kon ne Isaraéla.! Be o bo ne cuhinaado tewé! Be é caa pwo ni naado na nihe ubwo ne pelewé [ke time geé uce céihi]! Geé cuwoteeke niimihi lupwo pwomwo ubwo Tir me Sidon*10.13 Tir me Sidon—Lupwo amu na time uce lupwo amu ko a Isaraéla. ânebun [be te nihe ta ni huô te ni apulie lang]. Kehe icehi ana hemepie lé alihi ana é pwo ne pelewé, ke wieli caa te é bwolihi celi lé taatééhi ni mulihelé. Ke me lé o habwii ko ace bwo cuwohe cang delé, me pitimilé he dep. 14 Ke o te nihe ubwo ce cuhinaado tewé koja lépwo Tir me Sidon.
15 «Ke te piwien ne kowé, wogewé lépwo apulie Kapernaüm. Be geé niimihi pie pwonaado ne kowé, ke geé pwohewii Padué†10.15 2e phrase—Grek: Kona geé taa he miiden?. Ûhu! E bo nekewé ole céii lépwo amele!»
16 10.16 Mataio 10.40; Luka 9.48; Ioane 5.23Ke e pii mwo wo Iésu te lépwo apulie ten pie: «Hemepie e piténedekewé wo pace céiu apulie, ke woéo na e piténedeéo. Ke mepie time e uce hegikewé wo pace céiu apulie, ke woéo na time e uce hegiéo, ke time e uce hegi mwo pana e neéo bé.»
[Ke lé engen wo lépwo apulie te Iésu na 70‡10.16 70—ai 72 ne he ni béé tii iitihi he pwo grek. jélé.]
Lé mwojuia mwobé
17 He lé mwojuia mwobé, ke lé te junihe pipwodéén, ke lé pii pie: «Padaame, lé piténedekeme ni duéé [heme geme pii telé pie me lé wie] ne he niim!»
18 10.18 Ioane 12.31; Pii Beetihi 12.8−9Ke e hegi ne telé wo Iésu pie: «Geé téne! É ali *Caatana, he e tupwo mu he miiden pwohewii a ilehi! 19 10.19 Psaume 91.13; Maréko 16.18Ke é caa ne tewé a pihuô me geé engen pwo ni bwien, me ni atinip§10.19 Atinip—Grek: Scorpion., ke me geé â ati pwo a junuu Caatana. Ke o te tice celi e tatéékewé. 20 10.20 Filipi 4.3; Pii Beetihi 3.5Kehe icehi ana geé nemwo pipwodéén cehi mu ko ana lé piténedekewé ne ni duéé! Kehe wâé heme geé pipwodéén ne ko ana e caa tii ni niiwé wo Padué ne ha a tii ten ne he miiden.»
E pwo-olé te Padué wo Iésu
21 Ke é ha a cuwo benaamwon naa, ke e te nihe pipwodéén wo Iésu, mu ko a *Jenen Iitihi. Ke e pii te Padué pie: «É pwo-olé tem, go Caa, Padaame he a miiden me a bwohemwo, be go neduwohi ni naado naa koja lépwo atemehinaado me lépwo apitemang, ke go habwii te lépwona time lé uce cémun*10.21 Lépwona time lé uce cémun—Grek: Ni cuwo nahi ewa.. Be te âcehi ana te nimem kon.»
22 10.22 Ioane 3.35, 10.15[Ke e pii te lépwona lé téneeng pie]: «Ati nina e pele Caa tong, ke e caa ne tong. [E caa te pihabwiieng dong, beme é temehieng ehi.] Te weeng cehi na e temehiéo, woéo pa Naîn. Ke te woéo cehi na é temehieng, ke é habwiieng te ni béén, beme lé temehieng mwo.»
23 Ke e biteeng nge céii ni acémun den wo Iésu, ke e pii telé pie: «Nihe piwâénimewé heme geé alihi ni naado na geé alihi. 24 Be é pii tewé pie: Hiwon ni péroféta me ni daame na te nihe nimelé me lé alihi nina geé alihi, kehe time lé uce alihi. Ke nimelé me lé téne nina geé téne, kehe time lé uce téne.»
A patén na piwéden
25 10.25 Mataio 22.35−40; Luka 18.18[Ha a céiu tan] ke e âmwobé céii Iésu wo pa céiu *dotéén ko patén. Be nimen me e tacebwénieng, ke e tahimwoeng pie: «Pa apipune, he ade aceli me é pwo, beme é hegi a *mulie dieli mwo ne pele Padué?»
26 Ke e hegi ne ten wo Iésu pie: «He ade aceli tii ne he ni patén? Ke go woté ko ace bwo temehi nen dem?»
27 10.27 Lévitique 19.18; Deutéronome 6.5Ke e pii ten wo pali apulie pie: «Go pwo me eânimem de Padaame Padué hem, ati ne ha a ju pwonimem, me a mulihem, me a niihem, me a bwo niimihinaado tem.Deutéronome 6.5
Ke go pwo me eânimem de ni béén†10.27 Ni béén—Grek: Pana e mu mwonuko, ai Pa ju béém., pwohewii a bwo pieânimem dem.» Lévitique 19.18
28 10.28 Lévitique 18.5Ke e hegi ne ten wo Iésu pie: «Go te ju hegi ehi; ke me go wonaa ace bwomu tem, ke go o taa ha *a ju mulip.»
29 Kehe icehi ana nime pali me e habwii pie e juuju. Ke e tahimwo Iésu mwo pie: «Ke kona woo pace apulie celi me eânimung den?»
30 [Ke e pwo a ocine wo Iésu beme e hegi ne ten.]
A ocine ko pa Samari
E pii pie: «Pwo pa apulie [pa âjiénenye, wogenye lépwo *Juif. Ke é ha a céiu tan] ke e ole mu *Iérusaléma me e â Iériko. Ke me e â he pwaaden, ke lé ahieng wo lépwo abune, ke lé pé ati ni mwani ten me ni epwénen. Ke lé bwo neeng, he e caa pwo me e mele.
31 «Ke nebwén, ke e âbé ha a pwaaden naa wo pa *apwoâpwailo, [pa âjiénenye]. Ke heme e ali pali apulie, ke e te padep kon, ke e te ân. 32 Ke e tuiebé mwo wo pa apipenem ko a *mwaiitihi‡10.32 Apipenem ko a mwaiitihi—Lévite. Penem de a pwomwoiu te Lévi., [pa âjiénenye] ke e te pwohewii pana e ânebun, ke e te uti a pwaadeniin.
33 «Ke heme e âbé wo pa céiu béé lépwo *Samari, [lépwona geé pitéétilé] ke e ali pali apulie, ke nihe ubwo a bwo eânimen den. 34 Ke e âmwonueng, ke e céihi a huile me a tabe megele beme e ciie ni ahinaado kon, ke e tawii. Ke e temeeng da pwo a buriko ten. Ke e pééeng nge ha a mwa te ni aâdé ke âbé, ke e cileeng nelang.
35 «É ha acaama hen, ke e ne ni mwani te pali eapwihi pwomwo, ke e pii ten pie: “Go cile ehi paje. Ke mepie time uce jan ni mwani ce, ke go bo pwocuhi ni nehin, ke é bo wodehi ne tem hemepie é bo mwojuia mwobé.”
«[Ke nebwén, ke e engen.]»
36 Ke e tahimwo [pali dotéén ko patén] wo Iésu pie: «É mu ko lépwo apulie na cié jélé naa, ke woo paceli eânimen de pali apulie§10.36 Woo paceli eânimen de pali apulie… Grek: Woo paceli ju âjiéne pali apulie… li tanahieng? Ade ace âniimihinaado tem?»
37 Ke e hegi ne ten wo pali dotéén ko patén pie: «Wo pana e pwopweehi ne kon, ke e picani ten.»
Ke e pii ten wo Iésu pie: «Go engen, ke go pipwohewiieng.»
Lu hegi Iésu wo Maria me Marte
38 Lé â pwo pwaaden wo Iésu me ni acémun den. Ke lé tuie nge ha a céiu mwopopwaalé na e mu hen ê céiu toomwo na pii kon pie Marte. Ke e hegilé ne ha a pomwa ten. 39 10.39 Ioane 11.1, 12.2−3Ke pwo ê ciéén na pii kon pie Maria, na e tebwo ânebuhe Iésu, beme e tabemi ati ni pwooti ten.
40 Ke wo Marte, ke pipééeng a pwoila, ke e âbé pii te Iésu pie: «Padaame, e te neéo ê ciééng me é te pipenem cehi! Kona te piticenaado ne kon ne tem? Go pii ten pie, me e âbé picani tong!»
41 Ke e pii ten wo Padaame pie: «Au êje, Marte, go te junihe gia ko ni naado na nihe hiwon [na piticenaado ne kon]. 42 10.42 Mataio 6.33Kehe go téne, te ju céiu cehi a naado na pwonaado ne kon. Ke e caa tooli wo Maria. Ke o time bo uce pé kojaeng mwo.»

- Luka
- <
- 10
- >

10:1 10.1 Maréko 6.7

*10:1 10.1 70—ai 72 ne he ni béé tii iitihi he pwo grek.

10:2 10.2 Mataio 9.37−38; Ioane 4.35

†10:2 10.2 Nihe ubwo a pitii âdaanu na me pwo—Be junihe hiwon nina time lé uce téne a Pwooti Wâé.

10:3 10.3 Mataio 10.16

10:4 10.4 Mataio 10.7−14; Maréko 6.8−11; Luka 9.3−5

‡10:4 10.4 Tee pwojepule—Grek: Pipwobwocu. Be koli bwolilé, ke time lé o uce pwo a penem na e pahedelé kon.

10:7 10.7 1 Korénit 9.6−14; 1 Timoté 5.18; Lévitique 19.13

10:8 10.8 1 Korénit 10.27

10:11 10.11 Apostolo 13.51, 18.6

10:12 10.12 Genèse 19.24−25; Mataio 10.15, 11.24

§10:13 10.13 Korazin me Betsaïda—Lupwo amu na nihe pipwonaado ne kon ne Isaraéla.

*10:13 10.13 Tir me Sidon—Lupwo amu na time uce lupwo amu ko a Isaraéla.

†10:15 10.15 2e phrase—Grek: Kona geé taa he miiden?

10:16 10.16 Mataio 10.40; Luka 9.48; Ioane 5.23

‡10:16 10.16 70—ai 72 ne he ni béé tii iitihi he pwo grek.

10:18 10.18 Ioane 12.31; Pii Beetihi 12.8−9

10:19 10.19 Psaume 91.13; Maréko 16.18

§10:19 10.19 Atinip—Grek: Scorpion.

10:20 10.20 Filipi 4.3; Pii Beetihi 3.5

*10:21 10.21 Lépwona time lé uce cémun—Grek: Ni cuwo nahi ewa.

10:22 10.22 Ioane 3.35, 10.15

10:25 10.25 Mataio 22.35−40; Luka 18.18

10:27 10.27 Lévitique 19.18; Deutéronome 6.5

†10:27 10.27 Ni béén—Grek: Pana e mu mwonuko, ai Pa ju béém.

10:28 10.28 Lévitique 18.5

‡10:32 10.32 Apipenem ko a mwaiitihi—Lévite. Penem de a pwomwoiu te Lévi.

§10:36 10.36 Woo paceli eânimen de pali apulie… Grek: Woo paceli ju âjiéne pali apulie…

10:39 10.39 Ioane 11.1, 12.2−3

10:42 10.42 Mataio 6.33

© 2017-2018 WBT