- 1 Timoté
- <
- 6
- >

6
Lépwo apenem tice ja kon
1 6.1 Éféso 6.5Weengi a pwooti me de lépwo acéihi na lépwo *apenem tice ja kon: Geé paciiti lépwo caa tewé me piténedelé ehi. Be me wonaa, ke wo lépwo apulie, ke me o time lé uce pihooni Padué, ke é ne ko ni cémun denye. 2 6.2 Filémon 1.16Hemepie pa caa tem ke pa acéihi béém, ke time uce a bwopiinen pie, me go nemwo paciitieng na ati he ni bwomunen. Wâé heme go te penem ehi me den, beme go picani te pa acéihi béém, na te wâé mwo te Padué nang.
Bénebwéne pwooti
Wâé heme go pacémuni lépwo acéihi ati ko ninaa, go Timoté. Ke go wâgo kolé me lé piténedehi.
Lépwo agele
3 6.3 Galat 1.6−9Pwo ni béé apulie na lé pacémuni ni acéihi ko ni naado na te ité koja [nina é pii tem]. Ke time lé uce âcehi a pwooti te Padaame henye, wo Iésu Kériso. A pwooti naa, ke juuju, ke wâé, ke e pacémunikenye ko a mulip na wâé te Padué*6.3 E pacémunikenye ko a mulip na wâé te Padué—ai E engen ne ko a céihi tenye. me nye mulie hen. 4 Wo lépwo apulie naa, ke te nihe lépwo acibehede, kehe te tice celi lé temehi. Caa te a cunu kolé anaa: Wâé telé heme lé tee pitaacunaado. Kehe ati ni pwooti telé naa, ke e taapwii a pitaaba, me a pineité, me ni piciheta, me ni bwo niimihinaado na ta. 5 6.5 2 Timoté 3.8, 4.4; Tit 1.14[Te nihe wâé telé] ni picihe na tice anebwén kon, be lé âcehi ni bwo niimihinaado telé na time uce mwomwon. Be time lé uce alihi a juuju. Ke lé niimihi pie, a céihi ne ko Padué, ke a pwaaden beme o pwo ce delé.
A ju wâé tenye
6 6.6 Filipi 4.11−12; 1 Timoté 4.8; Ébéru 13.5Te a juuju pie, a céihi tenye ne ko Padué, ke caa te a wâé tenye na nihe ubwo! Ke wâé heme nye pipwodéén ko nina caa e pelenye. 7 6.7 Job 1.21Be te tice celi nye pébé ne éni pwo bwohemwo, ke e te tice mwo celi nye o mwojuia imi. 8 Ke hemepie pwo ce wiinaado, me ce epwénenye, ke caa te jan ne konye ninaa.
9 Ke é ne ko lépwona lé tee ko hane ce naamuulé, ke lé ne [te *Caatana a watihen] me e pipaupaalé, ke lé o bo â pwo ni naado na ta. Be time lé uce ko alihi pie, lé teko pipwotahinaado ne kolé mwo, be lé teko âcehi nina te nimelé kon, na te ju piticenaado ne kon. Pwohewiin heme ko cielé ko itihe toki, ke me tahilé ne he jié beme lé mwiiê, ke me tielé dieli mwo†6.9 Dernière phrase—Grek: Tahilé [ne ha a jié]. Geme ne mwo ni béé pwooti, beme patemehi a ocine he pwo grek..
10 6.10 Éféso 5.5Be a watihe ni pétaapwo naado na ta, ke a bwo wâé tenye a mwani. Hiwon nina lé nihe hane a mwani, ke lé pineuhi a céihi. Ke lé te nihe mu he ni picani kon.
Ni béé huô te Timoté
11 6.11 2 Timoté 2.22Go cela ko ni naado na ta, go Timoté, be wogo ke pa apulie te Padué. Go pipwoiipiko, beme wâé te Padué go. Go mulie ne ha a céihi, me a pipwoééhe, me a piuca. Ke me bwala a pwonimem. 12 6.12 1 Korénit 9.25−26; 2 Timoté 4.7Go cumang ne ha a pa na wâé, âcehi a céihi tenye‡6.12 Âcehi a céihi tenye—ai Beme go pwopahi a céihi tenye.. Ke go imwi mangihi a mulip ne pele Padué dieli mwo [ke go mulie ehi hen jenaa]. Be e caa todeko ne ha a mulie naa, ha a tan na go patemehi a céihi tem ne ânebuhe ni apulie na hiwon.
13-14 6.13 Ioane 18.36−37É huôhi ne tem pie, me go piténedehi ni patén na go caa hegi. Ke é pii tem anaa ne he pwahamii Padué, na e ne a mulihe ati ni naado. Ke é pii mwo ne he pwahamii Kériso Iésu, pana e te pii cehi a juuju he li e cuwo he pwahamii gupéno Ponce *Pilate. Go ténedehi ni patén naa, beme o te tice alili kom; ke me o te tice celi me o tautiko kon, die ha a tan na e bo mwojuia mwobé hen wo Padaame henye Iésu Kériso. 15 6.15 Pii Beetihi 17.14Be:
E pihuôhi ati wo Padué henye,
na wâé heme nye pipaunueng§6.15 Wâé heme nye pipaunueng—ai E ne tenye a péém me a pipwodéén..
Padaame he ni daame,
ke pa Apihuô te ni apihuô.
E caa pacuwohi a tan
na e bo habwii Kériso
[he e bo mwojuia mwobé.]
16 Te weeng cehi kuti
na e *mulie dieli mwo.
Pwomelaa a pwéélang den*6.16 Pwomelaa a pwéélang den—Grek: E mu ha a pwéélang na time uce jan ne konye me nye âmwonuhi.;
pwocoon me nye omeeng;
time uce jan me nye alieng.
O bo pipaunueng he ni tan ati.
Mu kon a pwojunuun dieli mwo.
Wâé heme wonaa! Amen!
Lépwo acéihi na pwo ni wâé telé
17 6.17 Luka 12.20Go pii ehi te lépwona pwo ni wâé telé ne éni pwo bwohemwo pie, me lé nemwo pipaunulé. Ke me lé nemwo céihi ne ko ni wâé telé, be time o uce mu dieli mwo. Ûhu! Wâé heme lé céihi ne ko Padué, pana e ne tenye me piticenaado ne kon ati ni naado beme nye pipwodéén kon. 18 Go pii telé pie me lé pwo ce naado celi hiwon celi wâé. Ke me lé pati ni béén, ke me lé ne, me piticenaado ne kon. 19 6.19 Mataio 6.20Ke me wonaa, ke lé ne a wéa ko a céiu benaamwon, he na e lang a wâé na junihe wéden, na o time uce nyaale: ke *a ju mulip.
Bépinelé
20 Go cile ehi, go Timoté, ana e ne tem wo Padué. Go nemwo tabemi ni pwocihe na tice ânen na lé nekenye ité koja a céihi. Be wo lépwona lé taacunaado ko ni naado naa, ke lé pii pie e pelelé ni bwo temehinaado [na e bwolu] kehe icehi ana lé gele. 21 6.21 1 Timoté 1.6; 2 Timoté 2.18Ke hiwon lépwona lé piâ ité koja a ju céihi, be lé âcehi ni âniimihinaado naa.
Wâé heme e mu pelewé ati a *pipwoééhe tice ja kon de Padué.
Adéikewé!

- 1 Timoté
- <
- 6
- >

6:1 6.1 Éféso 6.5

6:2 6.2 Filémon 1.16

6:3 6.3 Galat 1.6−9

*6:3 6.3 E pacémunikenye ko a mulip na wâé te Padué—ai E engen ne ko a céihi tenye.

6:5 6.5 2 Timoté 3.8, 4.4; Tit 1.14

6:6 6.6 Filipi 4.11−12; 1 Timoté 4.8; Ébéru 13.5

6:7 6.7 Job 1.21

†6:9 6.9 Dernière phrase—Grek: Tahilé [ne ha a jié]. Geme ne mwo ni béé pwooti, beme patemehi a ocine he pwo grek.

6:10 6.10 Éféso 5.5

6:11 6.11 2 Timoté 2.22

6:12 6.12 1 Korénit 9.25−26; 2 Timoté 4.7

‡6:12 6.12 Âcehi a céihi tenye—ai Beme go pwopahi a céihi tenye.

6:13-14 6.13 Ioane 18.36−37

6:15 6.15 Pii Beetihi 17.14

§6:15 6.15 Wâé heme nye pipaunueng—ai E ne tenye a péém me a pipwodéén.

*6:16 6.16 Pwomelaa a pwéélang den—Grek: E mu ha a pwéélang na time uce jan ne konye me nye âmwonuhi.

6:17 6.17 Luka 12.20

6:19 6.19 Mataio 6.20

6:21 6.21 1 Timoté 1.6; 2 Timoté 2.18

© 2017-2018 WBT