- Luka
- <
- 4
- >

4
E tacebwéni Iésu wo Caatana
Mataio 4.1−11; Maréko 1.12−13
1 E mwojuia mwo wo Iésu mu ha a éémwa Ioridano. Ke he caa ju tilieng na a *Jenen Iitihi, ke e pééeng nge ha a melé*4.1 Melé—Da (désert). A duaan na ticie hen.. 2 Ke e mu lang wo Iésu he na 40 ni tan. Ke e pwo me tacebwénieng nelang wo *Caatana, pa apipé ne konye. Ke é ha a benaamwon naa, ke time e uce wiinaado, ke caa nihe menen. 3 Ke e â céiieng wo Caatana, ke e pii ten pie: «Hemepie wogo pa *Naî Padué, ke go taatééhi ni péi ce me pwoloa!»
4 4.4 Deutéronome 8.3Ke e pii ten wo Iésu pie: «Caa te tii ne he ni tii iitihi pie: Time e uce mulie cehi ko a pwoloa wo pa apulie.» Deutéronome 8.3
5 Ke e pééeng [da pwo a juwole] wo Caatana, ke e habwii ten, ha a cuwo benaamwon naa, ati ni amu me ni mwametau pwo bwohemwo. 6 Ke e pii ten pie: «É o bo ne tem *a wâé te ati ni mwametau ce, me ni pihuô, be caa ne tong, ke é o te ne te paceli te nimung me é ne ten. 7 Ke é bo tai ne tem ati, hemepie go tidihi jilim ne ânebuhung me go pipaunuéo.»
8 4.8 Deutéronome 6.13−14Ke e hegi ne ten wo Iésu pie: «Caa te tii ne he ni tii iitihi, pie: Go pipaunu Padaame Padué hem, ke te weeng cehi na me go penem den.» Deutéronome 6.13
9 Ke e pé Iésu nge *Iérusaléma. Ke e pééeng da pwo a puni a *mwaiitihi, ke e pii ten pie: «Hemepie wogo pa Naî Padué, ke go téele mu éni! 10 4.10 Psaume 91.11−12Be caa te tii ne he ni tii iitihi pie:
E bo pahede ni âcélo ten
wo Padaame Padué,
beme lé wéiko.
11 Ke lé bo hegiko,
ke o time uce tanahi ni am
ne ko ni péi.»
Psaume 91.11−12
12 4.12 Deutéronome 6.16; 1 Korénit 10.9Ke e hegi ne ten wo Iésu pie: «Ûhu, be caa te tii ne mwo he ni tii iitihi pie: Go nemwo tacebwéni Padaame Padué hem.»Deutéronome 6.16
13 4.13 Ébéru 2.18, 4.15Heme e tacebwénieng ati wo Caatana, ke e engen kojaeng. Ke e ucéihi mwo ace céiu tan.
E tabuhi ni penem den wo Iésu
Mataio 4.12−17; Maréko 1.14−15
14 E mwojuia mwo ne ha amu Galilé wo Iésu, he caa ju tilieng na a Jenen Iitihi. Ke lé caa tabuhi pwojepule kon ne ha ati ni piduaan naa. 15 Ke e pacémuni ni apulie ne he ni *mwotapitihi te ni *Juif, ke lé nihe pipii me wâé nang.
E mwojuia mwobé @ ne ha a mwopopwaalé ten
16 E mwojuia mwobé wo Iésu ne Nazaret, he na ubwo nang ne hen. Ke é ha a *tan iitihi, ke e taa ha a mwotapitihi, pwohewii ana mu te cemang me e pwo. Ke e cuwoda me e pine ni tii iitihi. 17 4.17 Ésaïe 61.1−2Ke e ilehi [koja pa céiu apenem]†4.17 Ke e ilehi koja pa céiu apenem—Grek: Ke [lé] ne ten. a tii te péroféta Isaia. Ke e pale, ke e pipégali ni pwooti [na e pine telé]:
18 E kong a Jene Padaame.
E neéo ngen‡4.18 Neéo ngen—Grek: Oint. (Oindre, ke cepulicéihi.) Lé cepulicéihi a l’huile ne pwo puni pa daame, he e hegi a pwodaame ten, beme e hegi a adéihi me a niihe Padué ne ha a penem den. Ni béé tii iitihi he pwo grek, ke e hen ni pwooti ce: Me é pwo me wâé mwo lépwona téé ni pwonimelé., me é pé ngen:
a Pwooti Wâé te nina tice delé;
a bwo pawie ni apwocuhinaado;
a bwo tehi ni naamii lépwo bwi;
ke a bwo tuwo lépwona cielé.
19 Weengi a benaamwon den
me e pipatemehi a pipwoééhe
ke a wâé te Padaame.
Ésaïe 61.1−2
20 E capipihi ali tii wo Iésu, ke e ne te mwo pali apenem, ke e tebwo. Ke lé te ju omeeng ati ne ni apulie na élé ha ali mwotapitihi. 21 Ke e pii telé pie: «Geé caa te téne nina e pipatemehi ne ni tii iitihi. Ke é jenaa, ke e caa pacuwohi [ne ânebuhewé ati].»
Muhi telé kon
22 4.22−24 Mataio 13.54−57; Maréko 6.2−6 4.22 Luka 3.23; Ioane 6.42Lé picedi Iésu, me pii me wâé nang, be lé te junihe téetihi ni pwooti ten na pwojunuun. [Kehe icehi ana é alecehen] ke lé pipii telé pie: «[É mu ko ade na e wonaa a bwo cihe ten? He te pa apulie pwohewiikenye.] Be te pali naî Josef!»
23 Ke e hegi ne telé pie: «Geé caa te téne ni naado na é pwo ne Kapernaüm. Ke nimewé me é pwo mwo celi wonaa ne éni ha amu tong.
«Wieli geé pii tong a ocine ce: “Dotéén, go te pipwo mwo me tieden a cunu kom!”
24 4.24 Ioane 4.44«Kehe icehi ana é pii tewé pie: “Au, mwolihi! Wo pa péroféta, ke time lé uce hegieng ehi ne ha amu ten.”
25 4.25 1 Rois 17.1,7«Te a juuju, be pwohewii a benaamwon de péroféta *Élia. Be li time uce ute, ke pwo a menele na nihe ubwo ne ha ati ni amu, he na cié ni jo ke pwo a behin. Ke nihe hiwon ni depwele ne ha amu *Isaraéla [na menelé]. 26 4.26 1 Rois 17.8−16Kehe icehi ana time e uce ne ngen Élia wo Padué, beme e picani te êce céiu depwele ne Isaraéla, [amu ten]. Kehe e neeng nge pele ê céiu depwele ne ha a mwopopwaalé Sarepta, ne ha a céiu duaan ko a Sidon.
27 4.27 2 Rois 5.1−14«Ke geé te niimi mwo péroféta Élisé. Be li e pwo me tieden a katia ko Naaman, pa apulie mu Siri. Kehe icehi ana nihe hiwon ni katia ne Isaraéla.»
28 Ke é he lé téne anaa wo lépwo apulie ne ha ali mwotapitihi, ke lé te nihe okéé ne ko Iésu. 29 Ke lé te cuwoda kuti, ke lé teuueng da pwo a juwole§4.29 Da pwo a juwole—A mwopopwaalé na bahi ne pwo juwole, ne ko a céiu duaa a péi na te junihe mwoiu., he na e mu lang a mwopopwaalé telé, beme lé bo cibetééeng ole jeoté. 30 Kehe e te â ha awiemelé, ke e engen kojalé.
E pacémuni ni apulie @ ke e pwo me tieden ni cunu kolé
Mataio 8.14−17; Maréko 1.21−39
31 E tuie wo Iésu ne Kapernaüm ne Galilé, ke e taa ha a mwotapitihi, ha a céiu tan iitihi. Ke e pacémuni ni apulie ko a pwooti te Padué. 32 4.32 Mataio 7.28−29Ke lé téetihi a bwo cihe ten, be e te pacémunilé mu ha a pihuô [na e te ne ten wo Padué].
E pawiehi ni duéé
33 [É he e mwo ko cihe wo Iésu] ke e taa ha a mwotapitihi wo pa apulie na pwo duéé kon. Ke e wiikau, ke e pii pie: 34 «Éé! Iésu mu Nazaret, te tice celi go pwo peleme! Go âbé pwotahi ne kome? É te temehiko, be wogo pa apulie na e pipégaliko wo Padué, ke e neko bé!»
35 Ke e te heni kuti ali duéé wo Iésu, ke e pii ten pie: «Go capuhi a pwom, ke go wie mu ko pa apulie naa!»
Ke e tahi ole pali apulie na ali duéé, ne ânebuhe nina lé mu lang. Ke e wie mu kon, ke time e uce pwotahinaado ne kon.
36 Ke lé te nihe tai téetihi ne ni apulie, ke lé pitahimwolé pie: «He ade celi e ko pwo wo pa apulie ce? Be pwojunuu nina e pii. Ke e pihuôhi mwo ni duéé, ke lé pitabemieng, ke lé wie!»
37 Ke te piân a jepule ko Iésu, pitihi amu naa.
E pwo me tieden ni cunu ko ni apulie
38 E wie mu ha a mwotapitihi wo Iésu, ke e â pele Simon Pétéru. Ke lé pii ten pie, te nihe cunu êgi mwaa Simon, be e pwopilijing. 39 Ke e âbé céiieng wo Iésu, ke e ole nge huîin. Ke e pwohuu te ali pilijing, ke te tieden kojaeng kuti. Ke e cuwoda wo ênaa, ke e pwo me lé wiinaado.
40 É he capéto ko a babwén*4.40 Ko a babwén—Grek: É alecehe a bwo nuule na a téale. Ke caa nebwén a tan iitihi he capéto he babwén., [he caa nebwén a tan iitihi telé] ke lé pébé céii Iésu ati ni cunu. Ke e ne ni in huîilé ati, ke te muko tieden kuti ni cunu kolé. 41 4.41 Mataio 8.29; Maréko 3.11−12Ke lé wie mwo ni duéé, he lé cihe da ko miiden ko pii pie: «Wogo ke pa Naî Padué!» Kehe icehi ana e cihe me mwoiu ne kolé, ke time e uce nelé me lé patemehieng. Be lé caa temehi pie, weeng pa *Mesia.
E pipatemehi a Pwooti Wâé
42 É ha acaama hen, ke e engen wo Iésu, ke e â ha a céiu duaan na ticie hen. Kehe icehi ana lé haneeng ne ni apulie, beme lé ileeng pie, me e mwo mu pelelé.
43 Ke e hegi ne telé pie: «Ûhu. Be wâé heme é pipatemehi mwo a Pwooti Wâé ne he ni béé mwopopwaalé. Be weengaa a watihen me é opé.»
44 4.44 Mataio 4.23Ke e â pitihi a *Judé†4.44 Judé—Ni béé tii iitihi he pwo grek, ke lé pii pie Galilé., ke e pipatemehi a Pwooti Wâé ne he ni mwotapitihi.

- Luka
- <
- 4
- >

*4:1 4.1 Melé—Da (désert). A duaan na ticie hen.

4:4 4.4 Deutéronome 8.3

4:8 4.8 Deutéronome 6.13−14

4:10 4.10 Psaume 91.11−12

4:12 4.12 Deutéronome 6.16; 1 Korénit 10.9

4:13 4.13 Ébéru 2.18, 4.15

4:17 4.17 Ésaïe 61.1−2

†4:17 4.17 Ke e ilehi koja pa céiu apenem—Grek: Ke [lé] ne ten.

‡4:18 4.18 Neéo ngen—Grek: Oint. (Oindre, ke cepulicéihi.) Lé cepulicéihi a l’huile ne pwo puni pa daame, he e hegi a pwodaame ten, beme e hegi a adéihi me a niihe Padué ne ha a penem den. Ni béé tii iitihi he pwo grek, ke e hen ni pwooti ce: Me é pwo me wâé mwo lépwona téé ni pwonimelé.

4:22 4.22−24 Mataio 13.54−57; Maréko 6.2−6

4:22 4.22 Luka 3.23; Ioane 6.42

4:24 4.24 Ioane 4.44

4:25 4.25 1 Rois 17.1,7

4:26 4.26 1 Rois 17.8−16

4:27 4.27 2 Rois 5.1−14

§4:29 4.29 Da pwo a juwole—A mwopopwaalé na bahi ne pwo juwole, ne ko a céiu duaa a péi na te junihe mwoiu.

4:32 4.32 Mataio 7.28−29

*4:40 4.40 Ko a babwén—Grek: É alecehe a bwo nuule na a téale. Ke caa nebwén a tan iitihi he capéto he babwén.

4:41 4.41 Mataio 8.29; Maréko 3.11−12

4:44 4.44 Mataio 4.23

†4:44 4.44 Judé—Ni béé tii iitihi he pwo grek, ke lé pii pie Galilé.

© 2017-2018 WBT