- Apostolo
- <
- 13
- >

a bécéiuhe bwo engen de paulo
13
(Pwahamii tii: 13.1―14.28)
Lé pipégali Barnabas me Saulo
1 É ne pele ni acéihi ne Antioche ha a province Siri, ke caa pwo ni péroféta me ni béén na lé pacémuni ni acéihi: wo Barnabas, Siméon, pana lé pii kon pie ‘pa Apulie Bwiile’; Lucius mu Cirène; Manaën, pana lé picilelu ibu me gupéno *Érode Antipas; ke wo Saulo.
2 13.2 Apostolo 9.15Ke pwo a benaamwon na lé patupwo wiinaado me ûdu, beme lé pwoiitihi te Padaame. Ke e pii telé na a *Jenen Iitihi pie: «Geé pineité Barnabas me Saulo ne ko a penem na é todelu ne kon.»
3 13.3 Apostolo 6.6É alecehe a bwo time wiinaado telé me pwoiitihi telé, ke lé ne ni ilé ne huîilu [beme adéilu] ke lé nelu me lu engen.
Lu â pwo a één Chipre
4 E pahede Barnabas me Saulo na a Jenen Iitihi. Ke lu ole Sélusi, ke é mulang, ke lu engen pwo ong, nge pwo a één Chipre. 5 13.5 Apostolo 12.12, 15.39Ke me lu tehene nge Salamine, ke lu patemehi a pwooti te Padué ne he ni *mwotapitihi te lépwo *Juif. Ke e âcéilu wo Ioane-Maréko, beme e picani telu.
E cubwonilu wo Élimas
6 Ke me lu caa â engen pitihi a één, die ha a pwomwo ubwo Pafos, ke lu too pa céiu Juif na pii kon pie Bar-Iésu. Wo pa apulie naa, ke pa apwotuté, ke e pii pie weeng, ke pa péroféta te Padué. 7 Wo panaa, ke pa béé Sergius Paulus, pa gupéno pwo a één naa, pa apulie na e pitemang. Ke e tode Barnabas me Saulo wo pa gupéno, be te junihe nimen me e téne a pwooti te Padué. 8 Kehe icehi ana wo pali apwotuté, na pii kon mwo he pwo *grek pie Élimas, ke e hane beme e bitehi a bwo temehi nen de gupéno, beme e nemwo céihi ne ko a pwooti.
9 Ke wo Saulo, pana lé mu pii kon mwo pie Paulo*13.9 Saulo, Paulo—A niin he pwo ébéru pie Saulo; a niin he pwo grek pie Paulo., ke caa ju tilieng na a Jenen Iitihi, ke e te ju ome Élimas, ke e pii ten pie: 10 «Pa naî *Caatana! Wogo ke pa apipwobwonihi ne nina mwomwon! Te junihe ubwo kuti a pipwohuô ne kom! Woté? Mwo te time go uce nebwén kuti a bwo bitehi ne ni pwaadeni Padaame na mwomwon? 11 13.11 Apostolo 9.8Go téne: É jenaa [ke a okéé te Padaame, ke e kom] ke o bwi go, ke o pwo a benaamwon na time go uce alikenye.»
Ke e te âbé kuti huîin a bwén, ke e pingaulieng hane ce apulie me lé pipééeng.
12 Ke wo gupéno, ke e téetihi ana e ko tuie, me [a junuu] a pwooti te Padué. Ke e te céihi kuti.
Antioche ne Pisidi
13 13.13 Apostolo 15.38É alecehen, ke wo Paulo me lépwo béén, ke lé taa pwo ong mu Pafos nge Perge ha a province Pamfili. Ke e engen kojalu mulang wo Ioane-Maréko, ke e mwojuia ngemwo *Iérusaléma. 14 Ke é mu Perge, ke lu engen, ke lu uti a pwaaden nge Antioche, ha a céiu duaa Pisidi.
Ke me lu tehene ngelang, ke lu taa ha a mwotapitihi ha a *tan iitihi, ke lu tebwo. 15 Ke mepwo ni apulie na lé ko pwoiitihi lang, ke lé ko pine a tii ko *patén de Moosé, me ni tii te lépwo péroféta. Ke é alecehen, ke lé pii telu wo lépwo apihuô ne ha a mwotapitihi pie: «Lupwo âjiéneme, mepie pwo ce pwooti teu me bépamwoiu a bele, ke geu cihe.»
E pacihe lépwo âjiénen wo Paulo
16 Ke e cuwoda wo Paulo, ke e pwo inenaado beme lé nemwo cihe, ke e pii pie: «Geé téne, ati wogewé lépwo *Isaraéla, me wogewé mwo na geé ko pipwoiitihi ibu. 17 13.17 Exode 1.7, 6.6, 12.51E pipégali lépwo caa tenye wo Padué he a bele Isaraéla. Ke e pwo me piubwo da a bele, ha a benaamwon na lé mwo apulie coho ne *Aigupito. Ke e pwo me lé wie ko a niihen me junuun. 18 13.18 Nombres 14.34; Deutéronome 1.31Ke e wéilé†13.18 E wéilé—ai E pwo me lé wiinaado—ai E picani ne kolé., he na e mwonuhi na 40 ni jo ne ha a melé.
19 13.19 Deutéronome 7.1; Josué 14.1«Ke me e pwo me lé mele ne ni 7 mwametau mu ha amu *Kanana, ke e patupwo ne telé amu beme lépwo ju eapwihin. 20 13.20 Juges 2.16; 1 Samuel 3.20A benaamwon naa, ke é mwonu na 450 ni jo. Ke [é alecehe a bwo pipégalilé ten ne Aigupito, ke] e ne ni apihuô te ni watihenye, die ha a benaamwon de péroféta Samuel.
21 13.21 1 Samuel 8.5,19, 10.20−24«Ke mepwo ni watihenye, ke lé ilehi koja Padué pace daame helé. Ke e ne telé Saül, pa naî Kis mu ha a pwomwoiu te *Benjamin. Ke e daame helé he na 40 ni jo.»
Wo Iésu pa aceluimikenye
22 13.22 1 Samuel 13.14, 16.12; Psaume 89.21«É alecehen, ke e pé kojaeng a pihuô wo Padué, ke e ne te *Davita beme pa daame he lépwo caa tenye. E pii ne kon wo Padué pie: É caa too Davita, pa naî Jessé, pa apulie na te junihe eânimung den, na e bo pacuwohi ati nina nimung kon.1 Samuel 13.14
23 13.23 2 Samuel 7.12−16«Ke é ne he ni pihuô te Padué, ke e bo wie mu ha a pwomwoiu te Davita wo Iésu, beme pa apiceluimi *Isaraéla.
24 13.24 Mataio 3.1−2«Ânebuhe a bwo tuie te Iésu, ke e âbé wo *Ioane pa apipuu apulie, ke e pipatemehi ati te a bele Isaraéla. Ke e pii telé pie: “Geé pininim, ke geé bitekewé, ke me puukewé!” 25 13.25 Ioane 1.20,27Ke me e panebwénihi ni penem den, ke e pii telé wo Ioane pie: “Kona geé ko niimihi pie, woéo ke woo? Be time uce woéo pa *Mesia. Be e bo âbé alecehung wo pana o te junihe time uce jan ne kong me é tuwo ni tai ko ni dihibwaan.”»
Time lé uce temehi Iésu
26 [Ke e pii mwo wo Paulo pie]: «Geé tabemiéo, wogewé lépwo âjiénung, lépwo piebehi *Abérama, me wogewé mwo na geé paciiti Padué. E caa patupwobé céiikenye ati a pwooti ce, beme celuimikenye. 27 Kehe icehi ana ni apulie Iérusaléma, me ni daame helé, ke time lé uce temehi Iésu, pana e âbé beme e celuimikenye. Time lé uce temehi a pwooti na lé mu caa pii ânebun wo lépwo péroféta, na lé mu pine ati he ni tan iitihi. Kehe icehi ana lé pacuwohi a pwooti naa, be lé pwo beme e mele wo Iésu.
28 13.28 Mataio 27.22−23«Be lé te temehi pie, te tice aceli e pwo wo Iésu celi jan me taunueng kon, kehe icehi ana lé te ilehi koja *Pilate pie, wâé heme e mele [ne ko a *kuricé]. 29 13.29 Mataio 27.59−60Be lé pacuwohi ati ni naado na pii ne kon ne ni tii iitihi. Ke é alecehen, ke lé neeng ole mu ko a kuricé, ke lé neeng he iitihi.»
E pamulipieng mwo wo Padué
30 «Kehe icehi ana wo Padué, ke e te pamulipieng mwo, mu ha awieme ni amele. 31 13.31 Apostolo 1.3,8Ke é he ni tan na junihe hiwon, ke e pihabwiieng wo Iésu te ni apulie na lé tai taa me weeng mu Galilé, me lé taa Iérusaléma. Ke é jenaa ni, ke caa lépwo apajuujueng ne ha awieme a bele Isaraéla.
32 «Ke wogeme, ke geme pipatemehi tewé a Pwooti Wâé naa. Be e caa mi pii ânebun wo Padué te ni watihenye. 33 13.33 Psaume 2.7Ke, é jenaa ni, ke e pwo me denye ni naîlé [me ni béén mwo]. Be e pwo me e mulie cemwo wo Iésu.
«Be nye pine ne ha a béalohe psaume te Davita pie:
É jenaa, ke é pii beetihi:
Wogo pa naîng,
ke woéo pa caa tem.
Psaume 2.7
34 13.34 Ésaïe 55.3«Éa, wo Padué ke e pamulipieng mwo, mu ha amele, beme time e uce mwojuia mwo ne he iitihi, beme time uce nyaale pule nang. E caa mi pii wo Padué pie: É bo ne tewé a *adéihi na é caa mi pii te Davita.Ésaïe 55.3
35 13.35 Psaume 16.10«Ke a juuju, be nye pine ne mwo ha a céiu duaa tii te *Psaumes pie:
Ke time go uce neeng me nyaale pule
pa apipenem iitihi tem
na go caa pipégalieng.
Psaume 16.10
36 «Ke e pipenem de Padué wo Davita, die ha a mele ten, beme e pacuwohi nina nime Padué kon. Ke me e mele, ke neduwoeng pwohewii lépwo caa ten, ke nyaale pule nang, ne he iitihi. 37 Kehe icehi ana wo pana e caa pamulipieng wo Padué, ke time uce nyaale pule nang.»
E pineuhi ni ta pwo tenye
38-39 13.39 Roma 10.4«Wâé heme geé temehi ehi ni, wogewé lépwo âjiénung, pie é ko a nii Iésu, na geme patemehi tewé jenaa, a bwo pineuhi na a ta. Be time uce jan ni patén de Moosé me pineuhi ni ta. Kehe icehi ana wo pana e céihi ne ko Iésu, ke caa mwomwon nang, be caa piticenaado ne ko ni ta na e pwo. 40 Ke geé pipwocile, be koli e bo tuie ne kowé ana lé caa pii wo lépwo péroféta:
41 13.41 Habakuk 1.5 Geé pipwocilekewé,
wogewé lépwo apipaunukewé!
Wâé heme geé téetihi,
ke me geé pipiiden!
Be é o caa pwo ne pelewé
ce naado celi junihe ubwo.
Ke mepie lé piuti tewé,
ke o time geé uce céihi ne kon.»
Habakuk 1.5
42-43 Ke é alecehe a pitihi, ke lu pwo me lu wie mu ha a mwotapitihi wo Paulo me Barnabas. Ke lé ilehi kojalu ne ni apulie pie me lu mwo ne ce behi ni pwooti telu, ha a tan iitihi alecehen. Ke hiwon ni apulie na lé âcéi Paulo me Barnabas: wo lépwo Juif, me ni béén na lé céihi ne ko a pwoiitihi te lépwo Juif. Ke lé pipwojepule ibu, ke lu pamwoiulé, beme lé imwi mangihi ni *pipwoééhe tice ja kon de Padué.
Lu â céii nina time uce ni Juif
44 É ha a tan iitihi alecehen, ke lé pipitilé a hiwon ko ni apulie Antioche ne Pisidi, beme lé téne a pwooti te Padaame. 45 Ke lé teko ali ni apulie naa wo [lépwo apihuô te] lépwo Juif, ke lé pipwokon ne ko Paulo, ke lé pigetieng, ke lé pipiitaeng. 46 13.46 Apostolo 3.26, 18.6Kehe icehi ana lu pii mwoiuhi telé wo Paulo me Barnabas pie: «Gemu mi âbé céiikewé, be wogewé ninaa, na me geé mi téne a pwooti te Padué. Kehe geé téétihi, ke é mulang, na gemu bitekemu nge céii nina time uce ni Juif. Be wieli time uce a dewé a *mulie dieli mwo ne pele Padué! 47 13.47 Ésaïe 49.6Be weengi ana e caa pii teme wo Padaame:
É neko bé,
me go pwéélang de ni béé bele,
beme go pii te a bwohemwo ati
pie, e caa âbé celuimikewé
wo Padué!»
Ésaïe 49.6
Hiwon nina lé céihi
48 Ke me lé téne anaa wo lépwona time uce lépwo Juif, ke lé te junihe pipwodéén. Ke lé pii pie: «Te junihe wâé kuti a pwooti te Padaame!» Ke lé céihi ne nina e caa pipégalilé wo Padué, beme e mu kolé a mulie na tice pwonehin.
49 Ke e â pitihi a amu a pwooti te Padaame.
50 Pwo ni toomwo na piubwo jélé ne ha amu naa, na wâé telé a pwoiitihi te lépwo Juif. Ke wo lépwo Juif, ke lé pine ânepuni ni toomwo naa, me ni apihuô ha amu, beme lé pwotahi ne ko Paulo me Barnabas. Ke lé pawielu mu ha amu telé. 51 13.51 Mataio 10.14; Apostolo 18.6Ke lu tagiliihi ni muu pule ko alu‡13.51 Tagiliihi ni muu pule ko alu—A bwopiinen pie, o time uce pine ne kolu celi e o toolé. [beme lu habwii pie time uce wâé ni huô telé] ke lu engen kojalé, ke lu â Ikone.
52 Ke ni acéihi na lé mu Antioche, ke caa ju tililé na a Jenen Iitihi, ke lé te junihe pipwodéén.

- Apostolo
- <
- 13
- >

13:2 13.2 Apostolo 9.15

13:3 13.3 Apostolo 6.6

13:5 13.5 Apostolo 12.12, 15.39

*13:9 13.9 Saulo, Paulo—A niin he pwo ébéru pie Saulo; a niin he pwo grek pie Paulo.

13:11 13.11 Apostolo 9.8

13:13 13.13 Apostolo 15.38

13:17 13.17 Exode 1.7, 6.6, 12.51

13:18 13.18 Nombres 14.34; Deutéronome 1.31

†13:18 13.18 E wéilé—ai E pwo me lé wiinaado—ai E picani ne kolé.

13:19 13.19 Deutéronome 7.1; Josué 14.1

13:20 13.20 Juges 2.16; 1 Samuel 3.20

13:21 13.21 1 Samuel 8.5,19, 10.20−24

13:22 13.22 1 Samuel 13.14, 16.12; Psaume 89.21

13:23 13.23 2 Samuel 7.12−16

13:24 13.24 Mataio 3.1−2

13:25 13.25 Ioane 1.20,27

13:28 13.28 Mataio 27.22−23

13:29 13.29 Mataio 27.59−60

13:31 13.31 Apostolo 1.3,8

13:33 13.33 Psaume 2.7

13:34 13.34 Ésaïe 55.3

13:35 13.35 Psaume 16.10

13:38-39 13.39 Roma 10.4

13:41 13.41 Habakuk 1.5

13:46 13.46 Apostolo 3.26, 18.6

13:47 13.47 Ésaïe 49.6

13:51 13.51 Mataio 10.14; Apostolo 18.6

‡13:51 13.51 Tagiliihi ni muu pule ko alu—A bwopiinen pie, o time uce pine ne kolu celi e o toolé.

© 2017-2018 WBT