- 1 Ioane
- <
- 5
- >

5
Céihi ne ko pa Naî Padué
1 5.1 1 Ioane 4.15Wo lépwona lé céihi pie wo Iésu ke pa *Mesia, ke lépwo naî Padué. Ke wo paceli eânimen de Padué Caa, ke o eânimen de ati ni naî Padué. 2 Genye temehi pie eânimenye te ni naî Padué, heme eânimenye te Padué, ke me genye ténedehi ni patén den. 3 5.3 Ioane 14.15,23−24Be a pwonimenye ne ko Padué, ke me nye ténedehi ni patén den. Ke time uce téé ne konye ni patén den.
4 Be tai ni naî Padué, ke lé piwéden koja a bwohemwo, mu ko a céihi telé [ne ko Iésu Kériso]. 5 He woo paceli e piwéden koja a bwohemwo? Wo pana e céihi pie wo Iésu, ke pa *Naî Padué.
Cié jélé na lé pajuuju pa Naî Padué
6 5.6 Ioane 1.29−34Te wo Iésu Kériso kuti na e âbé imi a tabe ke a cewéle*5.6 Tabe ke a cewéle—Tabe: Ocine ko a bwo âbeele te Iésu, ai a bwo puueng. Cewéle: Ocine ko a bwo mele ten.. Time uce a tabe cehi, kehe a tabe me a cewéle. Ke e pajuujueng na a *Jenen Iitihi, be a Jenen Iitihi, ke a *juuju. 7 É mu ko anaa, na cié jélé na lé pajuujueng†5.7,8 Ni béé tii iitihi he pwo grek, ke lé pii pie: 7Be cié lépwona lé pipajuujuhi ne he miiden: wo Caa, ke a Pwooti, ke a Jenen Iitihi. Ke lépwo apulie na te céiu: 8Ke cié lépwona lé pipajuujuhi ne pwo bwohemwo: a Jenen Iitihi, ke a tabe, me a cewéle. Ke lé piténelé wo lépwona cié jélé naa.: 8 5.8 Ioane 15.26A Jenen Iitihi, ke a tabe ke a cewéle‡5.8 A tabe ke a cewéle—A ocine mwo ko a bwo pipuukenye, me a tabe megele na nye ûdu ha a Caanilo, beme paniimihi a bwo mele ten.. Cié jélé, ke lé te piténelé.
9 5.9 Ioane 5.32−37E patemehi a juuju ko pa Naîn wo Padué, ke mepie genye hegi ana lé pii ne ni apulie, ke wâé heme genye hegi ana e pii wo Padué, be piwéden. 10 5.10 Galat 4.6Be, me genye céihi ne ko pa Naî Padué, ke genye temehi ne ha a pwonimenye pie, a juuju ana e pii wo Padué ne kon§5.10 Genye temehi ne ha a pwonimenye pie, a juuju…ne kon—Grek: Ke e mu konye a pajuujuhi kon..
Kehe wo paceli time e uce céihi ne ko Padué, ke e pii pie pa agele wo Padué, be time e uce céihi ne ko ana e pii wo Padué ne ko pa Naîn.
11 Be weengi a *juuju: E ne tenye wo Padué a mulie na tice anebwén kon. Ke a mulie naa, ke e he pa Naîn. 12 5.12 Ioane 3.36Ke wo pana e kon wo pa Naîn, ke eten a mulie. Kehe pana time uce e kon wo pa Naîn, ke time uce eten a mulie.
É tii beme mang a céihi tewé
13 5.13 Ioane 20.31É tii ninaa lé céiikewé, wogewé na geé céihi ne he nii pa Naî Padué, beme geé temehi pie etewé a mulie na tice anebwén kon. 14 5.14 Ioane 14.13; 1 Ioane 3.21−22E pelenye a céihi na nihe ubwo: Be hemepie genye ileeng ko ace céiu naado âcehi ana nimen kon, ke e o te ténekenye. 15 Ke hemepie genye temehi pie e te ténekenye, ke ce naado celi genye ilehi, ke genye temehi pie e caa ne tenye.
Time nye uce tee pwo nina ta
16 5.16 Mataio 12.31Hemepie geé ali pa acéihi bééwé heme e pwo aceli ta, celi time e uce pééeng nge ha a mele [dieli mwo] ke wâé heme geé pwoiitihi me den. Ke e o ne ten *a ju mulip wo Padué. Kehe pwo a ta na e péékenye nge ha a mele [dieli mwo]*5.16 A ta na e péékenye nge ha a mele [dieli mwo]—Wieli me a bwo cuwo ko ne jéinye ne ko Kériso (omehi a niide a tii 12), me a bwo cuwo ko muhi tenye me nye pipwoééhe ni béénye (omehi 1 Ioane 3.14). A mele naa, ke wieli a mele dieli mwo, ai wieli a bwo pwotahi na a bwo mu tenye me Padué, ai wieli a mele ha a éé apulie.. Ke time é uce pii pie, me geé pwoiitihi ne ko [pana e tee cuwo ko pwo] anaa. 17 Tai ni naado na time uce mwomwon, ke ni ta pwo tenye. Kehe time uce tai ni ta pwo tenye na lé péékenye nge ha a mele [dieli mwo].
18 5.18 1 Ioane 3.9Genye te temehi pie wo paceli e âbeele mu ko Padué, ke time e uce tee pwo ana ta. Ke time uce jan me e ti kon wo *Caatana, pana ta nang, be e te cileeng wo pa Naî Padué.
19 Genye te temehi pie wogenye, ke ni naî Padué, kehe a bwohemwo ati, ke e mu haahi a junuu Caatana.
Genye temehi Padué
20 Genye te temehi mwo pie, e âbé wo pa Naî Padué, beme e ne tenye a bwo temehinaado, beme genye temehi Padué na [te céiu nang ke] juuju. Ke genye tai mu kon, be genye mu ko pa Naîn, Iésu Kériso. Be weeng Padué na e juuju, ke [e ne tenye] a mulip na tice anebwén kon.
21 Ni ju bééng, wâé heme geé pipwocilekewé ne ko ni déme duéé: [ati ni naado na lé pé atebwo te Kériso ne he ni pwonimewé]†5.21 Wieli a bwopiinen mwo pie, Geé tahi taabwon a ta na e he ni pwonimewé, ai Geé tahi taabwon ni cémun na time e uce paciiti Kériso. Omehi mwo a Démenaado (idole) ne ha a Niinaado (Vocabulaire) ha anebwén ko a tii.!

- 1 Ioane
- <
- 5
- >

5:1 5.1 1 Ioane 4.15

5:3 5.3 Ioane 14.15,23−24

5:6 5.6 Ioane 1.29−34

*5:6 5.6 Tabe ke a cewéle—Tabe: Ocine ko a bwo âbeele te Iésu, ai a bwo puueng. Cewéle: Ocine ko a bwo mele ten.

†5:7 5.7,8 Ni béé tii iitihi he pwo grek, ke lé pii pie: 7 Be cié lépwona lé pipajuujuhi ne he miiden: wo Caa, ke a Pwooti, ke a Jenen Iitihi. Ke lépwo apulie na te céiu: 8 Ke cié lépwona lé pipajuujuhi ne pwo bwohemwo: a Jenen Iitihi, ke a tabe, me a cewéle. Ke lé piténelé wo lépwona cié jélé naa.

5:8 5.8 Ioane 15.26

‡5:8 5.8 A tabe ke a cewéle—A ocine mwo ko a bwo pipuukenye, me a tabe megele na nye ûdu ha a Caanilo, beme paniimihi a bwo mele ten.

5:9 5.9 Ioane 5.32−37

5:10 5.10 Galat 4.6

§5:10 5.10 Genye temehi ne ha a pwonimenye pie, a juuju…ne kon—Grek: Ke e mu konye a pajuujuhi kon.

5:12 5.12 Ioane 3.36

5:13 5.13 Ioane 20.31

5:14 5.14 Ioane 14.13; 1 Ioane 3.21−22

5:16 5.16 Mataio 12.31

*5:16 5.16 A ta na e péékenye nge ha a mele [dieli mwo]—Wieli me a bwo cuwo ko ne jéinye ne ko Kériso (omehi a niide a tii 12), me a bwo cuwo ko muhi tenye me nye pipwoééhe ni béénye (omehi 1 Ioane 3.14). A mele naa, ke wieli a mele dieli mwo, ai wieli a bwo pwotahi na a bwo mu tenye me Padué, ai wieli a mele ha a éé apulie.

5:18 5.18 1 Ioane 3.9

†5:21 5.21 Wieli a bwopiinen mwo pie, Geé tahi taabwon a ta na e he ni pwonimewé, ai Geé tahi taabwon ni cémun na time e uce paciiti Kériso. Omehi mwo a Démenaado (idole) ne ha a Niinaado (Vocabulaire) ha anebwén ko a tii.

© 2017-2018 WBT