- 1 Timoté
- <
- 3
- >

3
A pwooti te ni apihuô te ni céihi
1 3.1 Apostolo 20.28Weengi a céiu pwocihe [na nye mu pii pie]: «Hemepie nime pace céiu apulie me pa caa te lépwo apihuô te ni acéihi, ke a penem na wâé.» Ke a pwooti na juuju. 2-3 3.2 Tit 1.6−9Ke wo pa apulie naa, ke wâé heme e pipwoiipihi a mulihen [ne he pwahamii ni apulie ati]. Ke wâé heme te tice celi me pipé ne kon:
Me e ju mu ehi ko ê mwoden*3.2−3 E ju mu ehi ko ê mwoden—Grek: Te céiu cehi ê mwoden.;
Me time e uce nihe wiinaado, me ûdu;
Me time uce pa apipééle, ke pitaacunaado;
Me time e uce pwo me wâé ten a mwani.
Me e éewo ko ni apulie;
Me e cihe me bwala;
Me e hegi ehi ni apulie na lé âbé tuie ne pelen;
Me e temehi pacémuni ni acéihi;
4 Me e temehi pihuôhi a pomwa ten, beme lé piténedeeng ne ni naîn ne ha a bwo pwo me piwahin jélé.
5 Be mepie time e uce temehi me e wéihi ehi a pomwa ten, ke kona e bo woté ko ace bwo pé na a puapulie te Padué, a Mwaiitihi ten? 6 Wo pace apihuô, ke time uce wâé hemepie paceli e mwo ju tabuhi céihi. Be koli e bo cibehede, ke koli e bo paupaaeng wo *Caatana†3.6 Koli e bo paupaaeng wo Caatana… ai Koli e bo â hegi a cuhinaado ten, pwohewii Caatana, pana ta nang.. 7 3.7 2 Korénit 8.21Ke a céiu mwo: Ke wâé heme a mulihen, ke me wâé te lépwona time uce lépwo acéihi, beme te tice apulie celi me lé pii celi ta ne kon. Ke me time e uce tupwo ne ha a pwojé na e pipwopweehi me den wo Caatana.
Lépwo dikone
8 Te piwien ne ko lépwo dikone‡3.8 Dikone—A bwopiine a pwooti ce, he pwo grek, pie: Pa eabwé. Ne he ni bécéiuhe puco te ni acéihi, ke wo lépwo dikone, ke lépwo bépicani te lépwo apihuô. Omehi Apostolo 6.1−6., be wâé heme lépwo apulie na lé woni:
Me lé pipaciitilé;
Me mwomwon jélé, ke me lé nemwo te pitaatééhi pwocihe;
Me time lé uce nihe ûdu tabe megele;
Me time uce lépwo ahane mwani.
9 Ke wâé heme lé âcehi§3.9 Âcehi—ai Wéihi. a céihi [na caa pacémunilé kon]. Be a juuju li e ha *aduwo ânebun, ke e caa habwii tenye wo Padué*3.9 2e phrase—Wonaa a bwopiine a pwooti mystère.. Ke wâé heme lé tabemi ehi a *pwocihe na e âbé mu he ni pwonimelé. 10 Ânebuhe ace bwo pipégali pace apulie beme pa dikone, ke wâé heme nye mwo mi alihi ni penem den, beme te tice naado celi me o bo pipé ne kon.
11 3.11 Tit 2.3Ke é ne ko ni dikone toomwo†3.11 Ni dikone toomwo—ai Ni mwode dikone., ke wâé heme lé woni:
Me lé pipaciitilé;
Me time lé uce pipii apulie;
Me time lé uce wiinaado me ûdu hauli;
Me lé juuju ne he nina lé pwo.
12 Wo lépwo dikone, ke wâé heme lé paciiti ni mwodelé‡3.12 Lé paciiti ni mwodelé—Grek: Te océiu ko piaten.. Ke wâé heme lé pacihe ehi ni naîlé, me ni pwomwoiu telé. 13 Be mepie lé pwopweehi ni penem delé, ke nye o tai paciitilé. Ke o te mu mang ni céihi telé§3.13 Ke o te mu mang ni céihi telé—ai Me lé pipatemehi a céihi telé. ne ko Kériso Iésu.
A pihuô te Paulo ne te Timoté
14 Nimung me é mwo âdé die pelem, kehe icehi ana é mi pwo a tii ce lé céiiko, 15 be wieli o bwoliéo. [Be wâé tong] me go temehi ce bwomu tenye celi wâé ne ha a pwomwoiu te Padué. A pwomwoiu naa, ke a Mwaiitihi te Padué na e mulip, a puapulie ten. Ke a Mwaiitihi, ke e imwi me pwopahi a ju pipwopune [ko Kériso]. Be e pwohewii pa acuimi na a mwa*3.15 Pa acuimi na a mwa—Pa amwo ha awieme mwa ne pelenye ne Kalédoni. A pwooti ni ko a puco te ni acéihi, kehe icehi ana é ne he ni béé tii, ke a pwooti mwo ko Kériso. Omehi 1 Korénit 3.11; 1 Pétéru 2.4−8..
Nihe ubwo a wâé te Kériso
16 3.16 Ioane 1.14; 2 Pétéru 3.3; 1 Ioane 2.18Go alihi, a juuju na e habwii tenye wo Padué†3.16 A juuju na e habwii tenye wo Padué—Grek: Mystère., ke a naado na te nihe ubwo wéden. Ke genye nihe céihi ne kon! Be:
E pé a éé apulie wo Iésu Kériso.
Ke e pajuujueng a *Jenen Iitihi.
Ke lé alieng ne ni *âcélo.
Genye patemehieng te ni bele.
Ke lé céihi ne kon
pitihi a bwohemwo.
Ke céieng da he *miiden
ne ha a wâé te Padué Caa.

- 1 Timoté
- <
- 3
- >

3:1 3.1 Apostolo 20.28

3:2-3 3.2 Tit 1.6−9

*3:2-3 3.2−3 E ju mu ehi ko ê mwoden—Grek: Te céiu cehi ê mwoden.

†3:6 3.6 Koli e bo paupaaeng wo Caatana… ai Koli e bo â hegi a cuhinaado ten, pwohewii Caatana, pana ta nang.

3:7 3.7 2 Korénit 8.21

‡3:8 3.8 Dikone—A bwopiine a pwooti ce, he pwo grek, pie: Pa eabwé. Ne he ni bécéiuhe puco te ni acéihi, ke wo lépwo dikone, ke lépwo bépicani te lépwo apihuô. Omehi Apostolo 6.1−6.

§3:9 3.9 Âcehi—ai Wéihi.

*3:9 3.9 2e phrase—Wonaa a bwopiine a pwooti mystère.

3:11 3.11 Tit 2.3

†3:11 3.11 Ni dikone toomwo—ai Ni mwode dikone.

‡3:12 3.12 Lé paciiti ni mwodelé—Grek: Te océiu ko piaten.

§3:13 3.13 Ke o te mu mang ni céihi telé—ai Me lé pipatemehi a céihi telé.

*3:15 3.15 Pa acuimi na a mwa—Pa amwo ha awieme mwa ne pelenye ne Kalédoni. A pwooti ni ko a puco te ni acéihi, kehe icehi ana é ne he ni béé tii, ke a pwooti mwo ko Kériso. Omehi 1 Korénit 3.11; 1 Pétéru 2.4−8.

3:16 3.16 Ioane 1.14; 2 Pétéru 3.3; 1 Ioane 2.18

†3:16 3.16 A juuju na e habwii tenye wo Padué—Grek: Mystère.

© 2017-2018 WBT