- Roma
- <
- 13
- >

13
Piténede lépwo apihuô ha amu
1 13.1 Proverbes 8.15; Tit 3.1Geé piténede lépwo apihuô ha amu. Be mepie lé pihuô, kehe te wo Padué na e nelé. Be te tice apihuô, hemepie time e uce ne ace mwomwon den wo Padué. 2 Wo pana muhi ten me e piténedehi ni apihuô, ke e pwobwonihi ana e pwo wo Padué, ke e bo hegi a cuhinaado ten.
3 13.3 1 Pétéru 2.13−14Me nye pwo ana wâé, ke time o uce mwotikenye ko lépwona lé pihuô tenye. Kehe o mwotikenye kolé heme nye pwo ana ta. Anaa kuti na me go pwo ana wâé, beme wâé telé go.
4 Be wo lépwo apihuô, ke te pwohewii lépwo eabwé te Padué na me lé picani tem beme go pwo ana wâé. Kehe me go pwo ana ta, ke wâé heme mwotiko, be pwo a mwomwon delé me lé pwocuhinaado tem. Be weengaa mwo a penem na e ne telé wo Padué, beme e habwii a okéé ten ne ko lépwona lé pwo nina ta. 5 Ke é mu ko anaa, na wâé heme go piténedehi, beme time e o uce okéé ne kom wo Padué, ke me go piténedehi mwo a *pwocihe na e âbé mu ha a pwonimem.
6 13.6−7 Mataio 22.21Wâé mwo, heme go ne a mwani *cuhi puni apulie. Be wo lépwona lé tai mwani, ke wo Padué na e ne telé a penem naa. 7 Ke go ne te ni béén ana me go te uje ne telé. Hemepie a cuhi puni apulie, ke go pwocuhin. Ke mepie a piténedehi, ke go piténedehi. Ke mepie a pipwoiipihi, ke go pwoiipihi.
A pipwoééhe ke a patén denye
8 13.8 Mataio 22.39−40; Cang 2.8Hemepie pwo ce kérédi tem, ke wâé heme go piepin ko pwocuhin. Kehe icehi ana te pwo a céiu naado, na time uce jan me go pwocuhin ati, ke a pipwoééhe! Be wâé heme go te cuwo ko pipwoééhe ni béén. Ke me go wonaa, ke go te piténedehi ehi ni patén. 9 13.9 Exode 20.13−15,17; Deutéronome 5.17−19,21Hiwon ni pihuô ne he ni patén. [Woélé ni béén]:
Go nemwo pibune;
Go nemwo taunuhi apulie;
Go nemwo bune*13.9 Go nemwo bune—Ni béé tii iitihi he pwo grek, ke lé tii ni pwooti ce: Go nemwo pii ce béé pwooti me go geti ce béé apulie.;
Go nemwo pwo me ânenimem ko ni naamuu ni béén.Exode 20.13−17
Ke ni âne ati ni huô ce, ne pehi ni béén, ke caa e ibu ne ha a pwooti ce, pie:
Go pwo me eânimem de ni béén†13.9 Ni béén—Grek: Pana e mu mwonuko, ai Pa ju béém., pwohewii a bwo pieânimem dem.Lévitique 19.18
10 13.10 1 Korénit 13.4−7Be mepie genye pipwoééhe pace céiu, ke caa te junihe pwocoon me nye pwo ten aceli ta! Be, me nye pipwoééhen, ke genye piténedehi ati ni patén.
Mulie ne ha a pwéélang
11 13.11 Éféso 5.14; 1 Tésalonik 5.6−7Geé ûmiê [ke geé mulie ha ana é ko pii tewé]. Geé temehi ehi a benaamwon na genye ko mulie hen. Be caa e mwonukenye a tan na e bwobe celuimikenye hen wo Padué.
Ânebun, he genye mi céihi ne ko Kériso, ke mwo te e ité a tan naa. Kehe é jenaa ni, ke e teko piâbé mwonukenye. 12 13.12 1 Ioane 2.8Be e caa âdé a bwén, ke e o caa taawie a téale.
Ke me wonaa, ke wâé heme nye pétaabwon ni huô na ta, na nye pwo heme bwén. Ke genye pé ni naamuu pa, me nye pwopa ha a pwéélang. 13 13.13 Luka 21.34; Éféso 5.18Wâé heme geé mulie ha a mulie na mwomwon, ke wâé, ne ha a pwéélang. Geé nemwo junihe ûdu me wiinaado; ke geé nemwo pipule hauli me ni béén; ke geé nemwo pipwokon me piokéé.
14 13.14 Éféso 5.11Kehe wâé heme céiu gewé me Padaame Iésu Kériso, me pwohewii a epwén toki na e kowé. Ke geé nemwo âcehi nina nimewé kon na ta.

- Roma
- <
- 13
- >

13:1 13.1 Proverbes 8.15; Tit 3.1

13:3 13.3 1 Pétéru 2.13−14

13:6 13.6−7 Mataio 22.21

13:8 13.8 Mataio 22.39−40; Cang 2.8

13:9 13.9 Exode 20.13−15,17; Deutéronome 5.17−19,21

*13:9 13.9 Go nemwo bune—Ni béé tii iitihi he pwo grek, ke lé tii ni pwooti ce: Go nemwo pii ce béé pwooti me go geti ce béé apulie.

†13:9 13.9 Ni béén—Grek: Pana e mu mwonuko, ai Pa ju béém.

13:10 13.10 1 Korénit 13.4−7

13:11 13.11 Éféso 5.14; 1 Tésalonik 5.6−7

13:12 13.12 1 Ioane 2.8

13:13 13.13 Luka 21.34; Éféso 5.18

13:14 13.14 Éféso 5.11

© 2017-2018 WBT